Burafatheegai Riyaz ge bo jehunee karayakaa hedhi hingi maaraamaaree eh gai | Mihaaru\nރިޔާޒްގެ ބޯ ޖެހުނު ބުރަފަތި ހުދު ކުލައިގައި: އޭނާ މަރުވީ ބޮލަށާއި ފުއްޕާމެއަށް ލިބުނު ގެއްލުންތަކަށް ފަރުވާދެނިކޮށް ކަމަށް އައިޖީއެމްއެޗުން ބުނޭ --ފޮޓޯ: ހުސެއިން ޝަޔާހް/ މިހާރު\nބުރަފަތީގައި ރިޔާޒުގެ ބޯ ޖެހުނީ ކަރަޔަކާ ހެދި ހިނގި މާރާމާރީއެއްގައި!\n26 މެއި 2016 - 14:32 1 comment\nވަޅޯ މަސް މާރުކޭޓްގައި މިދިޔަ މަހު ހިނގި މާރާމާރީއެއްގައި، ފަރުވާދެމުން އަންނަނިކޮށް މަރުވި އަހުމަދު ރިޔާޒުގެ މައްސަލާގއި އެކި މީހުން ވާހަކަ ދައްކަނީ އެކި ގޮތަށެވެ.\nއެއް ބަޔަކު ބުނަނީ، ކުރުނބައެއް ވަގަށް ނެގުމުން އޭނާގެ ގައިގައި ބަޔަކު ތަޅައިގަނެ މޫދަށް އެއްލައިލީ ކަމަށެވެ. އެކަމަކު ސ. ފޭދޫ، ޓައިނީ ވޭވް، ރިޔާޒް، 41، މަރުވަން މެދުވެރިވި އަނިޔާ ލިބުނީ އެގޮތަށް ނޫން ކަން އެދުވަހުގެ މަންޒަރު ދުށް ބައެއް މީހުން ބުނެ އެވެ.\nރިޔާޒް މަރުވީ މޫދުގައި އަޅާފައި އޮތް އުޅަނދެއްގެ ބުރަފަތީގައި ޖެހި ބޮލަށް ލިބުނު ސީރިއަސް ޒަހަމްތަކެއްގައި އައިޖީއެމްޗްގައި ފަރުވާދެނިކޮށް އިއްޔެ މެންދުރެވެ. އޭނާ ސަލާމަތްކުރެވޭތޯ މީގެ ކުރިން ވަނީ އިންޑިއާ އަށް ފޮނުވައިގެން ވެސް ފަރުވާ ދީފަ އެވެ.\nއައިޖީއެމްއެޗްގެ މީޑިއާ އޮފިޝަލް ޒީނަތު އަލީ ހަބީބް ވިދާޅުވީ ރިޔާޒުު މަރުވީ ބޮލާއި ފުއްޕާމެއަށް ލިބުނު އަނިޔާތަކާ ގުޅިގެން ފަރުވާދެމުން ދަނިކޮށް ކަމަށެވެ.\nކަންނެލި މަސްވެރިކަން ކޮށް އުޅުނު ރިޔާޒުގެ މަރާ ގުޅޭ ގޮތުން، ވަޅޯ މަސް މާރުކޭޓުން ވާހަކަ ދެއްކި ބައެއް މީހުން ބުނީ މާރާމާރީ ފެށުނީ، އެތަނުގެ ގޮޅިއަކުން އޭނާ ކަރައެއް ވަގަށް ނެގުމުން ކަމަށެވެ. ހުކުރު ދުވަހުގެ މެންދުރެއްހާއިރު އެ ކަރާ ނަގައިގެން ދާން އުޅެނިކޮށް އޭނާ ހުއްޓުވުމުން ގޮޅި ބަލަހައްޓަން އުޅުނު މީހާ އަށް ފުރަތަމަ ހަމަލާ ދިނީ އޭނާ ކަމަށް ވެސް މަންޒަރު ދުށް މީހުން ބުނެ އެވެ.\n"ކަރާ ބާއްވާށޭ ކިޔައި ހަޅޭއްލެވީމަ އެތަނުގައި އޮތް ގަބުޅިއެއް ނަގައި ގޮޅި ބަލަހައްޓަން ހުރިި މީހާގެ ބޮލުގައި ޖެހީ. ދެން އޭނާ ވެސް ނުހުންނާނެތާ. އެ ހިސާބުން ދެ މީހުން ތަޅާފޮޅައި އެކަކު އަނެކަކު ގައިގައި ބައްދަމުން ގޮޅިން ބޭރަށް ނިކުތީ،" މަންޒަރު ދުށް މީހަކު ބުންޏެވެ.\nރިޔާޒާއި ގޮޅި ބަލަހައްޓާ މީހާ މާރާމާރީ ހިންގި ސަރަހައްދު --ވީޑީއޯ: ހުސެއިން ޝަޔާހް/މިހާރު\nމަންޒަރު ދުށް މީހުން ކިޔައިދިން ގޮތުން ރިޔާޒަށް ގިނަ ބަޔަކު އަނިޔާކޮށް މޫދަށް އެއްލާލީއެއް ނޫނެވެ. އެ މާރާމާރީގައި އެކަކު އަނެކަކަށް ހަމަލާދެމުން ގޮޅިން ނުކުތީ އެ ދެ މީހުންނެވެ. ތަޅާފޮޅުމުގައި ރިޔާޒު ކޮއްޕާލުމުން ގޮސް ވެއްޓި އޭނާގެ ބޯ ޖެހުނީ މޫދުގައި އަޅާފައި އޮތް ފަރުމަހަށް ދާ ކުޑަ ދޯންޏެއް ކަހަލަ އުޅަނދެއްގެ ބުރަފަތީގަ އެވެ. އޭރު އޭގެ އައުޓްބޯޑު އިންޖީނުު ހުރީ މައްޗަށް ނަގައިފަ އެވެ.\nބައެއް މީހުން ބުނީ ހަމަލާ ދިން މީހާ ރިޔާޒް މޫދަށް ވައްޓާލަން ގަސްތުގައި ކޮއްޕާލީ ކަމަށެވެ. އަނެއް ބަޔަކު ބުނި ގޮތުގައި ތަޅާފޮޅުމުގައި އޭނާ ވެއްޓުނީ އެވެ.\n"މޫދަށް ވެއްޓި ބުރަފަތީގައި ބޯ ޖެހި ޒަހަމްވީ. އޭނާ މޫދުން ނެގީ ދޯނިތަކުގައި ތިބި މީހުން. އޭރު ހޯސްލާފައި ބޮލުން ލޭތައް ފައިބާ،" މިއަދު "މިހާރު"އާ ވާހަކަދެއްކި މީހަކު ބުންޏެވެ.\nރިޔާޒް ކަރައެއް ވަގަށް ނަގަން އުޅުނީ މި ގޮޅިން: މާރާމާރީ ހިންގީ ރިޔާޒާއިި އެ ގޮޅި ބަލަހައްޓަން ހުރި މީހާއާ ދެމެދު --ފޮޓޯ: ހުސެއިން ޝަޔާހް/މިހާރު\nމާރާމާރީ ހިންގި މީހާ ފުލުހުން ހައްޔަރުކޮށް ކޯޓުން ބަންދުގެ މުއްދަތު ވެސް އިތުރުކުރި އެވެ. އެކަމަކު އޭނާ މިހާރު ވަނީ ދޫކޮށްލައިފަ އެވެ.\nއައިޖީއެމްއެޗުގައި ފަރުވާ ދިނުމަށް ފަހު އިތުރު ފަރުވާ އަށް ރިޔާޒް އިންޑިއާ އަށް ގެންދިޔަ އެވެ. އިންޑިއާގައި ފަރުވާކުރިއިރު ހާލު ރަނގަޅު ނަމަވެސް މާލެ ގެނެސް އައިޖީއެމްއެޗުގައި އޮތް މުއްދަތުގައި ރިޔާޒުގެ ހާލަތަށް މާ ބޮޑު ބަދަލެއް އައިސްފައެއް ނުވެ އެވެ.\nއޭނާގެ އާއިލާ އިން ބުނީ ވައްކަމުގެ ތުހުމަތު އަޅުވައި މާރާމާރީ ހިންގި ނަމަވެސް ރިޔާޒަކީ އެފަދަ މައްސަލަތަކުގައި ހިމެނޭ މީހެއް ނޫން ކަމަށެވެ. އަދި އެދުވަހު އޭނާ އަށް އަނިޔާވީ ތަޅާފައި އެއްލައިލުމުން ކަމަށް ވެސް އާއިލާ އިން ބުނެފައިވެ އެވެ.\nމި މައްސަލާގައި ފުލުހުން ވަކި އެއްޗެކޭ ނުުބުނެ އެވެ.\nއިތުރު ލިޔުންތައް ޕޮލިސް ލޯކަލް މާރުކޭޓް މަރު\nSenior Driver, Junior Officer, Storekeeper & Labour


Rooney ge nimmumakee jazubaathee nimmumeh: Mourinho | Mihaaru\nލަންޑަން (ޖުލައި 27) - މެންޗެސްޓާ ޔުނައިޓެޑް ދޫކޮށް މި ފަހަރުގެ ޓްރާންސާފާ މާކެޓްގައި ވޭން ރޫނީ އޭނާގެ ކުރީގެ ކްލަބް އެވަޓަންއާ ގުޅެން ނިންމި ނިންމުމަކީ ޖަޒުބާތީ ނިންމުމެއް ކަމަށް ޔުނައިޓެޑްގެ ކޯޗު ހޯސޭ މޮރީނިއޯ ބުނެފި އެވެ.\nތޭރަ އަހަރަށް ފަހު ރޫނީ ޔުނައިޓެޑް ދޫކޮށް އެވަޓަންއާ ގުޅުނީ އެ ޓީމުގެ ފޯވާޑް ރޮމެލޫ ލުކާކޫ ޔުނައިޓެޑާ ގުޅުނު އެއްބަސްވުމުގެ ތެރެއިންނެވެ. އެވަޓަން އިން ލުކާކޫ ވިއްކަން ބުނި އަގަކީ 100 މިިލިއަން ޕައުންޑެވެ. އެހެން ނަމަވެސް ރޫނީ އެވަޓަން އަށް ދޫކޮށްލާ ގޮތަށް 75 މިލިއަން ޕައުންޑަށް ލުކާކޫ ޔުނައިޓެޑަށް ވިއްކަން އެވަޓަން އިން އެއްބަސްވި އެވެ.\n"އަހަރެން ރޫނީ ވިއްކާލާން ބޭނުމެއް ނޫން. އެކަމަކު ކުޅުމުގެ ފުރުސަތު އޭނާ ބޭނުންވާ ވަރަށް ނުލިބޭނެތީ އޭނާ ބޭނުންވި ކްލަބް ބަދަލުކުރަން. ދެން ކުރީގެ ކްލަބް އެވަޓަންއާ ގުޅެން ފުރުސަތު އޮތުމުން އޭނާ ނިންމީ ޖަޒުބާތީ ނިންމުމެއް އެއީ،" މޮރީނިއޯ ބުންޏެވެ.\nއޭނާ ބުނީ ރޫނީގެ އުމުރުން އަދި 31 އަހަރު ކަމަށާއި ކޮންމެ ޓީމެއްގައި ވެސް ތަފާތު ދެއްކޭނެ ފެންވަރު އަދި ވެސް އޭނަގެ އެބަހުރި ކަމަށެވެ.\n"ރޫނީގެ ހުނަރާ މެދު ސުވާލު އުފެއްދެން ނެތް. ކޮންމެ ޓީމެއްގައި ވެސް އޭނާ އަށް ތަފާތު ދެއްކޭނެ،" މޮރީނިއޯ ބުންޏެވެ.\nމި ސީޒަނަކީ ޔުނައިޓެޑަށް ވަރަށް މުހިއްމު އަހަރެއް ކަމަށާއި ޕްރިމިއާ ލީގުގައި ރަނގަޅު ނަތީޖާތަކެއް ނެރުން މުހިއްމު ކަމަށް މޮރީނިއޯ ވަނީ ބުނެފަ އެވެ.\n"މިދިޔަ ސިޒަނުގައި އަހަރެމެން ލީގު ނިންމާލީ ހައެއްގައި. އެއީ މި ކްލަބަށް ހައްގު މަގާމެއް ނޫން. އެކަމަކު އަހަރެމެން ނިންމި ނިންމުމެެއްގެ ސަަަބަބުން އަހަރެމެން އެ ހިސާބަށް ވެއްޓުނީ. އެކަމަކު މިހާރު މުޅިން ތަފާތު ހާލަތެއް މިއީ. ޓީމު ވަރުގަދަ ވެއްޖެ. ދެން ބޭނުންވަނީ ކާމިޔާބީ،" މޮރީނިއޯ ބުންޏެވެ.\nއޭނާ ބުނީ ޔުނައިޓެޑްގެ ޕްރީ ސީޒަން ދަނީ ވަރަށް ރަނގަޅަށް ކަމަށާއި މިއީ އޭނާ ޓީމެއް ގޮވައިގެން އެންމެ ރަނގަޅަށް ސީޒަނަކަށް ތައްޔާރުވާ ފަހަރު ކަމަށެވެ.


ައިލް ރެކެއް ޖަހައިދޭނެ ފަރާތެއް ހޯދުން\nމިއިދާރާއަށް ފައިލް ރެކެއް ޖަހައިދޭނެ ފަރާތެއް ހޯދަން ބޭނުންވެއްޖެއެވެ.\nވީމާ މިކަމަށް އެދިލައްވާ ފަރާތްތަކުން 09 އޮކްޓޯބަރ 2019 ވާ ބުދަ ދުވަހުގެ 09:30 އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 14 އޮކްޓޯބަރ 2019 ވާ ހޯމަ ދުވަހުގެ 09:30 އަށް ކޯޓޭޝަން ހުށަހެޅުއްވުން އެދެމެވެ.\nމަޢުލޫމާތު ސާފުކުރުމަށް ވަޑައިނުގަންނަވާ ބޭފުޅުންނަށް ކޯޓޭޝަން ހުށަނޭޅޭނެ ވާހަކަ މަޢުލޫމާތަށްޓަކައި ދެންނެވީމެވެ. އަދި ކޯޓޭޝަން ހުޅުވާލެވިފައިވަނީ، ވިޔަފާރި ރަޖިސްޓްރީކުރުމުގެ ޤާނޫނުގެ ދަށުން ވިޔަފާރި ރަޖިސްޓްރީ ކުރެވިފައިވާ ތިރީގައި ބަޔާން ކުރެވިފައިވާ ފަރާތްތަކަށެވެ.\nކޯޕްރޭޓިވް ސޮސައިޓީގެ ޤާނޫނުގެ ދަށުން ރަޖިސްޓްރީ ކުރެވިފައިވާ ކޯޕްރޭޓިވް ސޮސައިޓީތައް.\nސުންގަޑި: 09 އޮކްޓޫބަރު 2019 0930


ހަނދުން ގެނައި ވެލީގައި ފުރަތަމަ ފަހަރަށް ގަސް އިންދައިފި – Haftha\nThu, 26 May, 2022, 12:10 pm\nހަނދުން ގެނައި ވެލީގައި ފުރަތަމަ ފަހަރަށް ގަސް އިންދައިފި\nހަނދުން ގެނައި ވެލީގައި ފުރަތަމަ ފަހަރަށް ގަސް އިންދައިފި އެވެ.\nއެ ވެއްޔަކީ 1969 ވަނަ އަހަރު އިންސާނުން ގޮވައިގެން ހަނދަށް ދަތުރުކުރި އެމެރިކާގެ ޖައްވީ އުޅަނދު, އެޕޯލޯ 11ގެ މިޝަންގައި ގެނައި ވެއްޔެވެ. ތިން އަހަރު ދުވަހުގެ އެ މިޝަންގައި ގެނައީ 382 ކިލޯގެ ވެއްޔެވެ. އެ ވެލީގައި އިންދާފައި ވަނީ ކްރެސްގެ ވައްތަރެކެވެ.\nވެލީގައި ގަސް އިންދި ދަ ޔުނިވާސިޓީ އޮފް ފްލޮރިޑާގެ ސައިންސްވެރިން ބުނާ ގޮތުން, އެ ވެލީގައި އިންދި އޮށްތަކުން ދެ ދުވަހުގެ ތެރޭގައި ގަސް ފެޅި އެވެ. އަދި އެއީ އެމީހުންނަށް ހައިރާންކަން ލިބުނު ކަމެކެވެ. ނަމަވެސް ހަ ދުވަސް ފަހުން ގަސްތައް ސްޓްރެސްވެ, ހެދިބޮޑުވުން ލަސްވާން ފެށި ކަމަށް ބުންޏެވެ.\nސައިންސްވެރިން ބުނާ ގޮތުން މިއީ ހަނދުގައި ގިނަ ދުވަހު ތިބުމަށް ކުރަމުންދާ މަސައްކަތަށް ވަރަށް ބޮޑު ކުރިއެރުމެކެވެ. އަދި މިފަހަރުގެ ތަޖުރިބާއަށް ބަލައި, ގަސްތައް ސްޓްރެސް ބޮޑުނުވެ ހެދިބޮޑުވުމަށް ހޯދަންޖެހޭ ދަނޑުވެރިކަމުގެ ހޯދުންތައް ހޯދައި ދެނެގަނެވޭނެ ކަމަށް ބުންޏެވެ.\nނަމަވެސް ސައިންސްވެރިން ބުނާ ގޮތުން, އިތުރު ތަހުލީލުތައް ކުރާކަށް ހަނދުގެ ވެއްޔެއް އެހާވަރަކަށް ނެތެވެ. އެގޮތުން ހަނދުގެ ވެލީގައި ގަސް އިންދުމުގެ ތަހުލީލު ހެދި ދަ ޔުނިވާސިޓީ އޮފް ފްލޮރިޑާއަށް ދީފައި ވަނީ އެންމެ 1 ކިލޯ ވެއްޔެވެ. އަދި އެ ވެލިތައް މިއަދާ ހަމައަށް ހުރީ ރައްކާކޮށްފަ އެވެ.\nފާހަގަ: ހަނދު, ދުނިޔެ\nމަންމައިންގެ ދުވަހު ޕްރިޔަންކާއަށް ނިކް ދިން ހަދިޔާ ތަފާތު


Kilhi, faa, adhi chasbimuge dhuvas Fuvahmulakugai faahagakohfi | Jazeera\t"ވޭޓްލޭންޑްސް ޑޭ" ފުވައްމުލަކުގައި! - Jazeera\nކިޅި، ފާ އަދި ޗަސްބިމުގެ ދުވަސް ފުވައްމުލަކުގައި ފާހަގަކޮށްފި\nމުޙައްމަދު އަފްޒަލް February 4, 2021 263 views0\nދިވެހި ބޭސްވެރިކަމަށް ބޭނުންކުރާ ގަސްތަކުގެ ނާސަރީ ހުޅުވަނީ -- ފޮޓޯ: ފުވައްމުލަކު ނޭޗަރ ޕާރކް\nދުނިޔޭގެ ކިޅި، ފާ އަދި ޗަސްބިމުގެ ދުވަސް ފުވައްމުލަކުގައި ކުލަގަދަކޮށް ފާހަގަކޮށްފިއެވެ.\nމި ދުވަސް ފުވައްމުލަކުގައި ފާހަގަކޮށްފައިވަނީ އެ ސިޓީ ނޭޗަރ ޕާރކުން އިސްނަގައިގެން ސިޓީ ކައުންސިލާއި ގުޅިގެންނެވެ. ފެބްރުއަރީ މަހުގެ2ވަނަ ދުވަހު ފާހަގަކުރާ "ވެޓް ލޭންޑްސް" ޑޭ، 2017 ވަނަ އަހަރުން ފެށިގެން އަންނަނީ ކޮންމެ އަހަރަކުވެސް ފުވައްމުލަކުގައި ފާހަގަކުރަމުންނެވެ.\nމި އަހަރުގެ ވެޓް ލޭންޑްސް ޑޭ ފާހަގަކުރުމުގެ ގޮތުން، ފުވައްމުލަކު ނޭޗަރ ޕާރކުން އިސްނަގައިގެން ވަނީ މި މަހުގެ 1 ވަނަ ދުވަހުން ފެށިގެން3ވަނަ ދުވަހާއި ހަމައަށް ސޯޝަލް މީޑިއާ އެވެއަރނެސް ކެމްޕޭނެއް ކުރިއަށް ގެންގޮސްފައެވެ. އަދި، ސްކޫލްތަކުގައި ހޭލުންތެރި ކުރުމުގެ ޕްރޮގްރާމްތަކެއްވެސް ހިންގާފައިވެއެވެ.\nމީގެއިތުރުންވެސް، މި ދުވަހާއި ގުޅިގެން ފުވައްމުލަކުގެ ޗަސްބިންތަކުގައި ހެދޭ ދިވެހި ބޭސްވެރިކަމަށް ބޭނުންކުރާ ގަސްތަކުގެ ނާސަރީއެއް ދަޑިމަގި ކިޅި ސަރަޙައްދު (ފުވައްމުލަކު ނޭޗަރ ޕާރކުގެ އޮފީސް ހުންނަ ސަރަޙައްދު) ގައި ވަނީ ހުޅުވާފައެވެ. އަދި ދަނޑިމަގި ކިޅި ސަރަޙައްދުގައި ވަނީ އެފް.އެން.ޕީ ލިޓްލް ލައިބަރަރީ ވެސް ހުޅުވާފައެވެ.\nވޯރލްޑް ވޭޓްލޭންޑްސް ޑޭ ގޮތުގައި ފެބުރުވަރީ2ފާހަނގަކުރަނީ ޗަސްބިންތަކާއި ބެހޭގޮތުން ބޭއްވުނު ފުރަތަމަ ކޮންވެންޝަން 1971 ވަނަ އަހަރުގެ ފެބުރުއަރީ މަހުގެ2ވަނަ ދުވަހު އީރާނުގެ ކެސްޕިއަން ކަނޑުގެ ގޮނޑުދޮށުގައި ބާއްވާފައިވާތީއެވެ. މިއަހަރުގެ މިދުވަހުގެ ޝިޢާރަކީ "ވެޓްލޭންޑްސް އެންޑް ވޯޓަރ" އެވެ.\n"ވޭޓްލޭންޑްސް ޑޭ" ފުވައްމުލަކުގައި!


NUfoozu Foaruvumun FIFA in Anekkaves Pakistan Suspend Koffi - Vaguthu\nނުފޫޒު ފޯރުވުމުން ފީފާއިން އަނެއްކާވެސް ޕާކިސްތާން ސަސްޕެންޑުކޮށްފި\n1 ހަފްތާ ކުރިން ( އޭޕްރީލް 8, 2021 )\nޕާކިސްތާނުގެ ފުޓުބޯޅަ އިދާޜާ\nޕާކިސްތާނުގެ ފުޓުބޯޅަ ފެޑެރޭޝަނަށް ނުފޫޒު ފޯރުވަން އުޅުނު މައްސަލައިގައި ދުނިޔޭގެ ފުޓުބޯޅައިގެ މައި އިދާރާ ފީފާއިން އަނެއްކާވެސް އެ ގައުމު ސަސްޕެންޑުކޮށްފިއެވެ.\nފީފާއިން ވަނީ 2017 ވަނަ އަހަރުވެސް ޕާކިސްތާން ސަސްޕެންޑުކޮށްފައެވެ. އޭގެ ދެ އަހަރު ފަހުން ފީފާއިން ލުއިތަކެއް ދިނީ ނޯމަލައިޒިން ކޮމިޓީއަކާއެކު ކޮމިޓީގެ ޗެއާމަނުކަން އެ ގައުމުގެ ކުރީގެ ކުޅުންތެރިޔާ ހަމްޒާ ޚާންއާ ހަވާލުކުރުމަށްފަހު އެވެ. ފީފާއިން އޭނާއަށް އެ ޒިންމާ ހަވާލުކުރީ މިދިޔަ އަހަރުގެ ޖޫން މަހު އިންތިހާބު ބާއްވާގޮތަށެވެ.\nއިންތިހާބު ބާއްވަން ފީފާއިން އެންގި މުއްދަތު ފަހުން ވަނީ މިދިޔަ ޑިސެމްބަރު 31 އަށް އިތުރުކޮށްދީފައެވެ. ނަމަވެސް އެ ހާލަތުގައި ވެސް އިންތިހާބު ބޭއްވޭގޮތެއް ނުވުމުން އޭނާ މަގާމުން އިސްތިއުފާދިނެވެ.\nއޭގެފަހުން ނޯމަލައިޒިން ކޮމިޓީގެ ޗެއާމަނަކަށް ހަމަޖެއްސީ މާލިކް ހާރޫން އެވެ. އޭނާގެ ޗެއާމަންކަމުގެ ދަށުން މިމަހު އަނެއްކާވެސް އިންތިހާބު ބާއްވަން މަސައްކަތްކުރި ނަމަވެެސް އެކަން އެގޮތަށް ނުވެއެވެ. މިފަހަރު މައްސަލައަކަށް ކުރިމަތިވީ ޕާކިސްތާން ފުޓުބޯޅަ ފެޑެރޭޝަނުގެ ކޮންޓްރޯލް ނަގަން އެ އިދާރާގެ ކުރީގެ ރައީސް ސައީދު އަޝްފާގް ހުސެއިން ޝާހް ނަގަން މަސައްކަތްކުރުމުންނެވެ.\nނޯމަލައިޒިން ކޮމިޓީން މި މައްސަލަ ހައްލުކުރުމަށް ގިނަ މަސައްކަތްތަކެއް ކުރިނަމަވެސް ސައީދު އަޝްފާގުގެ ޓީމުން ވަނީ މި ހުރިހާ ކަމަކަށް ދެކޮޅުހަދައި، އެ އިދާރާ އޭނާގެ ބެލުމުގެ ދަށަށް ގެނައުމަށް ގޮވާލާފައެވެ. އަދި އެންގީ ނޯމަލައިޒިން ކޮމެޓީ އެ އެސޯސިއޭޝަނުން ބޭރުވުމަށެވެ. އެއާއެކު ފީފާއިން ނިންމީ އެ އިދާރާ އަނެއްކާވެސް ސަސްޕެންޑުކުރާށެވެ.\nފީފާގެ ބަޔާނުގައިވާ ގޮތުން ދެން އަނެއްކާވެސް ޕާކިސްތާން ފެޑެރޭޝަނަށް ފުރުސަތު ލިބޭނީ ނުފޫޒުން އެއްކިބާވެ، ކަންކަން ކުރިޔަށްގެންދާނެ ފަހި މާހައުލެއް ގާއިމުކުރެވުމުން ކަމަށެވެ. މީގެކުރިންވެސް ސިޔާސީ ނުފޫޒު ފޯރުވި މައްސަލައިގައި ޕާކިސްތާން ވަނީ ސަސްޕެންޑުކޮށްފައެވެ.\nރޭޕް މައްސަލަތައް އިތުރު ވަނީ އަންހެނުން ހެދުން އަޅާ ގޮތުން - ޕާކިސްތާން ބޮޑުވަޒީރު\nފަންޑު ނުލިބިގެން ޕާކިސްތާނުގައި މަޝްރޫއުތައް ހުއްޓިފައި\nޕާކިސްތާންގެ އަސްކަރީ ބާރުތައް ދައްކާލުމާ ގިނަ ބައެއްގެ ރުޅި!


ސަޕޯޓަރުންގެ ހިތްވަރާ އެކު ދަގަނޑޭ ސެމީ ފައިނަލަށް، މަރުހަބާ\nއޭއެފްސީ ބްރެކެޓް ޗެލެންޖުގެ ސެމީ ފައިނަލަށް ރާއްޖޭގެ އަލީ އަޝްފާގް (ދަގަނޑޭ) ދަތުރުކޮށްފި އެވެ. ދަގަނޑޭ ސެމީގެ ފުރުސަތު ހޯދީ ކުއާޓާ ފައިނަލުގައި ވިއެޓްނާމްގް އެންގުޔެން ވެން ކުއެޓްއާ ވާދަކޮށް ހަނި ތަފާތަކުން ކުރި ހޯދައިގެންނެވެ.\nދަގަނޑޭ އަށް ވޯޓު ދިނުމުގައި ދިވެހިންގެ ގިނަ ބަޔަކު ބުރަކޮށް މަސައްކަތްކުރި އެވެ. ޕޯލްގައި ދަގަނޑޭ އަށް 51.45 އިންސައްތަ ލިބުނުއިރު ވިއެޓްނާގް ކުޅުންތެރިޔާއަށް ލިބުނީ 48.55 އިންސައްތަ އެވެ. ސެމީގައި ދަގަނޑޭ ވާދަކުރަން ޖެހޭނީ ވިއެޓްނާމްގެ ހެނޯއއީ އެފްސީގެ އެންގުޔެން ކުއާކް ހާއީއާ އެވެ. 80 އިންސައްތަ ވޯޓު ހޯދައި ވިއެޓްނާމްގެ މި ކުޅުންތެރިޔާ ސެމީގެ ޖާގައެއް ހޯދީ އިންޑިއާގެ އީސްޓް ބެންގާލްގެ މެހްތަބު ހުސައިންއާ ވާދަކޮށެވެ.\nޕޯލް ނިމުނުއިރު ދަގަނޑޭ ކުރި ހޯދާފައި. ސެމީގައި ވެސް ވާދަކުރާނީ ވިއެޓްނާމްގެ ކުޅުންތެރިއަކާ\nއޭއެފްސީ ވެބްސައިޓްގައި ކުރިއަށްގެންދާ މި ޕޯލްގައި 32 ކުޅުންތެރިއަކު ޖެހި ގޯލު ވަނީ ހިމަނައިފަ އެވެ.


الرِّيَاءُ (ދެއްކުންތެރިކަން) – DhiSalafiyyah\n08/02/2012 ޢަޤީދާއާއި ފިރުޤާތައްއަލް އުޚްތު އުންމު ޢަބްދިﷲ\nއަޅުގަނޑުމެންނަކީ ﷲ ތަޢާލާއަށް އީމާން ވެގެން ތިބި މުސްލިމުންނެވެ. ދުނިޔޭގެ ޙަޔާތަކީ ވަގުތީ ޙަޔާތެއް ކަމާއި ދާއިމީ ޙަޔާތަކީ އާޚިރަތުގެ ޙަޔާތް ކަމުގައި އަޅުގަނޑުމެން ހިތުގެ އަޑިން ޤަބޫލުކުރަމެވެ. ވީއިރު އަޅުގަނޑުމެންގެ މި ވަގުތީ ޙަޔާތުގެ މަޤްޞަދަކަށް ވާންވާނީ އާޚިރަތުގެ ޙަޔާތް ބާއްޖަވެރިކުރުމަށްޓަކައި ގަދައަޅާ މަސައްކަތްކުރުމެވެ. ހެޔޮކަމުގެ މީޒާން ބަރުކުރުމަށްޓަކައި އަޅުކަމުގައި މަޝްޣޫލުވެ އަދި ކުރާ އަޅުކަމަކީ ﷲ ތަޢާލާގެ ޙަޟްރަތުގައި ޤަބޫލުވެވިގެންވާ އަޅުމަކަށް ހެދޭތޯ މަސައްކަތްކުރަންޖެހެއެވެ.\nމިގޮތުން އަޅުކަމެއްގައި ފުރިހަމަ ވާންޖެހޭ އެންމެ މުހިއްމު ޝަރުތަކީ އެއަޅުކަމަކީ ﷲ ތަޢާލާއަށް އިޚްލާޞްތެރިކަމާއެކު ކުރެވޭ އަޅުކަމެއްކަމުގައިވުމެވެ. އިޚްލާޞްތެރިކަން ނަފީކުރާކަންކަމުގެ ތެރޭގައި އައްރިޔާއު ނުވަތަ ދެއްކުންތެރިކަންހިމެނެވެ.\n“އައްރިޔާއު: (ނުވަތަ ދެއްކުންތެރިކަމަކީ) މީހުންނަށް ދެއްކުމުގެ ގޮތުން ނުވަތަ މީހުންގެ ފަރާތުން ތައުރީފުގެ ބަސްތައް ލިބިގަތުމުގެ ގޮތުން ތަފާތު ވައްތަރުގެ އަޅުކަންތައް އަދާކުރުމެވެ. މިފާފައިގެ ސަބަބުން ހެޔޮކަންތައްތައް ކުރުމުން ލިބޭ ފައިދާތައް ނެތިކޮށްލައެވެ. އަދި މިކަން ކުރާމީހާއަށް ނުރައްކާތެރި އަޛާބު ވެއެވެ. މިއީ ވަރަށް ނުރައްކާތެރިކަމެކެވެ. ސަބަބަކީ ތިމާގެ އަޚާގެ ފަރާތުން ތައުރީފުގެ ބަސްތައް ލިބުމަށް އެދުންވެރިވުމަކީ އިންސާނީ ފިޠުރަތުގައި ލައްވާފައިވާކަމަކަށްވީކަމެވެ. ދީނުގެ ކަންކަމުގައި މީހުންގެ ރުހުމާއި ތައުރީފު ހޯދަން އުޅުމަކީ ވަރަށް ނުބައި ކަމެކެވެ. އެހެންކަމުން މިކަމަށް ވަރަށް ބޮޑަށް ރައްކާތެރިވާންޖެހެއެވެ. މި ނުރައްކަލަށް ސަމާލުވުމަކީ މުއުމިނުންނަށް ވަރަށް މުހިއްމު ކަމެކެވެ. އެއީ މުއުމިނުންގެ މަޤްސަދަކީ އެބައިމީހުންގެ ދިރިއުޅުމުގައި ކުރާކޮންމެކަމެއް އެއީ ދީނުގެ ކަމެއްކަމުގައި ދެކިގެން ﷲ ތަޢާލާއަށް އެކަންކަން ޙާލިޞް ކުރުން ކަމަށްވާތީއެވެ.\nބޮޑު ޝިރުކުގެ އަނދަވަޅުތައް ވަރަށް ރަނގަޅަށް ހާމަވެ އެނގެން އޮތުމުން ޢިލްމުވެރި ޙަޤީޤީ މުއުމިނަކު އެފަދަ ޢަމަލެއް ކުރުން އެއީ ވަރަށް ނާދިރުކަމެކެވެ. ނަމަވެސް އެހެން މީހުންނެކޭ އެއްފަދައިން، ޙަޤީޤީ މުއުމިނަކަށްވެސް ދެއްކުންތެރިކަމުގެ ޢަމަލެއް ކުރެވުމުގެ ފުރުޞަތު ވަރަށް ބޮޑެވެ. ސަބަބަކީ އެކަމަކީ ވަރަށް ބޮޑަށް ފޮރުވިގެންވާ ކަމަކަށް ވާތީއެވެ. އޭގައި އެކުލެވިގެންވަނީ މީހާގެ ނިޔަތް ބަދަލުވުންފަދަ ވަރަށް އާދައިގެ ކަމެކެވެ. މިކަމަށް ހިތްވަރުދޭ ބާރުތައްވެސް ވަރަށް ގަދައެވެ. އެއީ އެކަންކަން އިންސާނާގެ ނަފްސުގެ އެންމެ ފުންމިނުން ނުކުންނާތީއެވެ. އިބްނު ޢައްބާސް رضي الله عنه މި ޙަޤީޤަތަށް އަލިއަޅުވާލަމުން ވިދާޅުވިއެވެ:\n“ކަޅުފޮއެ ރެއެއްގައި، ކަޅު ހިލަގަނޑެއްގެ މަތީގައި، ކަޅު ހިންޏެއް ހިރޭ ހިރުމަށްވުރެންވެސް ބޮޑަށް ޝިރުކު ވަންހަނާވެގެންވެއެވެ.”\nއެހެންކަމުން ހެޔޮކަމެއްފެށޭއިރާއި އަދި ކުރެވެމުންދާއިރު ތިމާގެ ނިޔަތް ޙާލިޞްކުރަން ވަރަށް ޙާއްޞަ އަހަންމިއްޔަތުކަމެއް ދޭންޖެހެއެވެ. މިކަމަށް ބާރުދިނުމުގެ ގޮތުން ކޮންމެ މުޙިއްމުކަމެއް ފަށާއިރު ﷲ ތަޢާލާގެ އިސްމުފުޅުން ފެށުމަށް އިސްލާމްދީން އިރުޝާދުދެއެވެ. އާދަވެގެން ކުރާ ކަންތައްތައް ކަމުގައިވާ ކެއިންބުއިން، ނިދުން، އަނބިފިރިކަމުގެ ގުޅުން ހިންގުން އަދި މީގެ އިތުރުން ފާހާނާއަށް ވަދެ ނުކުމެއުޅުމުގައި ކިޔުމަށް ޙާއްޞަ ދުޢާތަކެއް ނަބިއްޔާ صلى الله عليه وسلم ވަނީ އުނގަންނައިދެއްވާފައެވެ. އެއީ މިފަދަ އާދަތައް ވެސް އަޅުކަމުގެ ގޮތުގައިދެކި، ﷲ ތަޢާލާ ދެނެގަތުމުގެ ޝައުޤުވެރިކަން މުސްލިމުންގެ ހިތްތަކުގައި އުފެއްދުމުގެގޮތުންނެވެ. ‘ތަޤްވާ’ އޭ ކިޔެނީ މި ދެނެންނެވި ފަދައިން ﷲ ތަޢާލާ ދެނެގަތުމަށެވެ. އެއީ ފުރިހަމަ ގޮތުގައި ނިޔަތް ޚާލިޞްކުރުމަށްޓަކައެވެ.\nކޮންމެ ވަގުތެއްގައި ވެސް ކިޔޭނެ ޙާއްޞަ ދުޢާތަކެއްގެ ޒަރިއްޔާއިން، ދުރުވާން އުނދަގޫ ޝިރުކުގެ ޢަމަލުތަކުން ދުރުވެވޭނެ ގޮތްވެސް ނަބިއްޔާ صلى الله عليه وسلم ވަނީ އުނގަންނައިދެއްވާފައެވެ. އަބޫ މޫސާ رضي الله عنه ވިދާޅުވިއެވެ:\n“އެއްދުވަހަކު ﷲ ގެ ރަސޫލާ صلى الله عليه وسلم ޚުޠުބާއެއް ދެއްވިއެވެ. އެކަލޭގެފާނު ވިދާޅުވިއެވެ. ‘އޭ މީސްތަކުންނޭވެ. ޝިރުކަށް ބިރުވެތިވާށެވެ. އެހެނީ ކަޅުފޮއެ ރެއެއްގައި، ކަޅު ހިލަގަނޑެއްގެ މަތީގައި، ކަޅު ހިންޏެއް ހިރޭ ހިރުމަށްވުރެންވެސް ބޮޑަށް ޝިރުކު ވަނީ ވަންހަނާވެގެންނެވެ.’ އެކަމަށް ﷲ ތަޢާލާ އިރާދަކުރެއްވި ބަޔަކު އެއްސެވިއެވެ. ‘އޭ ﷲ ގެ ރަސޫލާއެވެ. ހިންޏެއް ހިރޭ ހިރުމަށްވުރެންވެސް ބޮޑަށް އެކަން ވަންހަނާވެގެންވާއިރު އަޅުގަނޑުމެން އެކަމުން ސަލާމަތްވާނީ ކިހިނަކުންތޯއެވެ؟’ އެކަލޭގެފާނު ޖަވާބު ދެއްވެވިއެވެ. ‘މިފަދައިން ކިޔާށެވެ:\nاللّهُمَّ إِنَّا نَعُوذُ بِكَ أَنْ نُشْرِكَ شَيْئًا نَعْلَمُهُ وَنَسْتَغْفِرُكَ لِمَا لاَ نَعْلَمُهُ ‘”\nމާނައީ: “އޭ ﷲ، އެނގިތިބެ އިބަރަސްކަލާނގެއަށް ޝިރުކު ކުރުމުން އަޅަމެން ރައްކާތެރި ކުރައްވާންދޭވެ. އަދި އަޅަމެނަށް އެނގުމެއްނުވާ ކަންކަމުން އިބަރަސްކަލާނގެ ޙަޟްރަތުން ފާފަ ފުއްސެވުމަށް އެދެމެވެ.” “1\n އިންޓަނެޝަނަލް އިސްލާމިކް ޕަބްލިޝިން ހައުސް އިން ޗާޕްކޮށްފައިވާ (ދަ ފަންޑްމެންޓަލްސް އޮފް ތައުހީދު- ބިލާލް ފިލިޕްސް) އެފޮތުން ނަގާފައި


FSM shed thah hulhuvaa gadithakah badhalu genesfi - vNews.mv\nއެފްއެސްއެމް ޝެޑްތައް ހުޅުވާ ގަޑިތަކަށް ބަދަލުގެނެސްފި\nޒިދުނާ ވަޙީދު 17 February 2021, 17:17\nފިއުލް ސަޕްލައި މޯލްޑިވްސްގެ ޕެޓްރޯލް ޝެޑްތަކުން ޚިދުމަތްދޭ ގަޑިތަކަށް ބަދަލުގެނެސްފިއެވެ.\nފިއުލް ސަޕްލައި މޯލްޑިވްސްއިން މިގޮތަށް މިހަމަޖެއްސީ މިމަހުގެ 16 ވަނަދުވަހުއެވެ.\nފިއުލްސަޕްލައި މޯލްޑިވްސްގެ3ޕެޓްރޯލްޝެޑް މާލޭގައި ހުންނައިރު ހުޅުމާލޭގައިވެސް އެކުންފުނީގެ ޕެޓްރޯލް ޝެޑެއް ހުރެއެވެ. އަދި އައްޑޫ އާއި ފުވައްމުލަކާއި، ގދ ތިނަދޫގައިވެސް އެކުންފުނީގެ ޕެޓްރޯލްޝެޑްތައް ހުރެއެވެ.\nމިގޮތުން އެފްއެސްއެމް އިން ބުނީ މާލެ ސަރަހައްދުގެ ހުރިހާ ޝެޑްތަކުން ބުރާސްފަތިދުވަހާއި ހޮނިހިރު ދުވަހު ހެނދުނު 8 އަކުން އިރުއޮއްސި6ޖަހުމާއި ދެމެދު ހިދުމަތް ދެވޭނެކަމަށެވެ. އަދި ހުކުރު ދުވަސްތަކުގައި ހިދުމަތް ދޭނީ މެންދުރު2އަކުން ހަވީރު4އަކާއި ދެމެދުކަމަށެވެ.\nއަދި މިއަދުން ފެށިގެން ތިލަފުށީގެ ސޭލްސް ޕޮއިންޓުން ހުކުރު ދުވަސް ފިޔަވާ އެހެން ދުވަސްތަކުގައި މެންދުރު ދޭކުން އިރުއޮއްސި 6:30 އަކާއި ދެމެދު ފިއުލް ޝެޑްތަކުން ޙިދުމަތް ލިބޭނެކަމަށާއި، ހުކުރުދުވަސްތަކުގައި ހިދުމަތް ދެވޭނީ މެންދުރު ދޭކުން ހަވީރު 4:30 އަށް ކަމަށް އެފްއެސްއެމް އިން މައުލޫމާތުދެއެވެ.\nމީގެއިތުރުން އީޒީ ފިލް 1 (ސްޓެލްކޯ) އަދި އީޒީ ފިލް3(ހުޅުމާލެ) އިން އިރުއޮއްސި6އަކުން ފެށިގެން ރޭގަނޑު 11 އާއި ހަމަޔަށް ޚިދުމަތް ލިބޭނެ ކަމަށާއި މިތަންތަނުން ޙިދުމަތްލިބޭނީ ފުލުހުންގެ ޙާއްސަ ހުއްދަ އޮންނަ ފަރާތްތަކަށް ކަމަށް އެ ކުންފުނިން ބުނެއެވެ.\nއަދި ކޮންމެ ނަމާދު ވަގުތަކަށް ޝެޑްތައް 25 މިނެޓަށް ބަންދު ކުރެވޭނެކަމަށް އެކުންފުނިން ވަނީ މައުލޫމާތުދިފައެވެ.


Aailaage6meehun maraali meehaa falhaaeree 14 aharu fahun\nއާއިލާގެ ހަ މީހުން މަރާލި މީހާ ފަޅާއެރީ 14 އަހަރު ފަހުން\nއިންޑިއާގެ ކެރެލާގެ ކޮޒިކޮޑޭ ޑިސްޓްރިކްޓްގެ އާއިލާއެއްގެ ޅީދަރިއަކު އެ އާއިލާގެ ހަ މީހުން މަރާލައި 17 އަހަރު ވަންދެން އެ މަރުތަކުގެ ހަގީގަތް ފޮރުވައިގެން ހުރިކަން އެނގުމުން ކެރެލާގެ މީހުންނަށް ލިބުނީ ޝޮކެކެވެ.\nމި ހަ މީހުންގެ ގާތިލަކީ އާއިލާގެ ދޮށީ ޅީ ދަރި ޖޮލީ އެވެ. ޖޮލީ ވަނީ އެކި ފަހަރު މަތިން މި ހުރިހާ އެންމެން މަރާލައި އެއީ ގުދުރަތީ މަރެއް ކަމަށް ދައްކައިގެން 17 އަހަރު ވަންދެން އެ ގޭގައި ދިރިއުޅެފަ އެވެ.\nކެރަލާ ފުލުހުން އިންޑިއާގެ ނޫހަކަށް ދިން އިންޓަވިއު އެއްގައި ބުނީ މައްސަލަ ތަހުގީގު ކުރަން ފަށައި ކޯލް ރެކޯޑްތައް ވެސް އަޑުއަހަމުންދާ ކަމަށެވެ. އަދި މި ހަ މީހުންގެ ގަބުރު ކޮނެގެން ނަގައިން ވެސް ތަހުލީލުތައް ކުރަމުންދާ ކަމަށެވެ. ނަމަވެސް އެންމެން މަރާލާފައި ވަނީ ފުރިހަމަ ޕްލޭނެއްގެ ދަށުން ކަމަށްވާތީ މި އެންމެން މަރާލީ ޖޮލީކަން ސާބިތު ކުރުމުގައި ގޮންޖެހުންތައް ހުރިކަމަށް ފުލުހުން ބުނެފައި ވެއެވެ.\nމި މައްސަލައިގައި ފުލުހުން ވަނީ ޖޮލީ އާއި އޭނާ މިހާރު އިނދެގެން އުޅޭ ޝަޖޫ ހައްޔަރުކޮށް އެމީހުންނާ އަށް ފަހަރެއްގެ މަތިން ސުވާލުކޮށްފަ އެވެ. މި ދެ މީހުން އެކި ފަހަރު ދީފައިވާ ބަޔާންތައް ފުށު އަރާކަމަށް ވެސް ފުލުހުން ވަނީ ބުނެފަ އެވެ. ޝަޖޫ އަކީ ޖޮލީގެ ފިރިމީހާގެ ގޭގައި ދިރިއުޅޭ އޭނާ އާ ތިމާގެ މީހެކެވެ.\nފުލުހުންގެ ތަހުގީގަށް އެނގިފައިވާ ގޮތުގައި އާއިލާގެ ހަ މީހުން މަރުވިއިރުވެސް އެ ތަނުގައި ޖޮލީ ހުއްޓެވެ. ސިއްހީ ސަބަބުތަކަކަށްޓަކައި ކަމަށް ބުނެ ޕޮލިގްރަފިކް ޓެސްޓް ހަދަން ޖޮލީ ވަނީ ދެކޮޅުހަދާފަ އެވެ.\nމި މައްސަލަ ތަހުގީގު ކުރަމުން ދިޔައިރު ފުލުހުންނަށް ފާހަގަ ކުރެވުނު އަނެއް ކަމަކީ ޖޮލީ އާއި ޝަޖޫ ވަރަށް ދަންވަރުގެ ގަޑިތަކުގައި ވެސް ފޯނުން ވަރަށް ގިނައިރު ވާހަކަ ދައްކާފައިވާ ކަމެވެ. އެހެންވެ މި ދެ މީހުންގެ މެދުގައި ގޮތްނޭނގޭ ގުޅުންތަކެއް އޮތްކަން ޔަގީންވި އެވެ.\nމި މަހުގެ ހަތަރު ވަނަ ދުވަހު ފުލުހުން ވަނީ މި ހަ މީހުންގެ މަހާނަ ކޮނެގެން މި މީހުންގެ ގަބުރުތައް ނަގާފަ އެވެ. މި ގަބުރުތަކުގެ ތަހުލީލުތަކުން ހަ މީހުންގެ ހަށިގަނޑުން ވެސް ވަނީ ބާރުގަދަ ޒަހަރެއް ކަމަށްވާ ސައިނައިޑްގެ އަސަރު ފެނިފަ އެވެ.\nވަރަށް އުފާވެރި ދިރިއުޅުމެއް އުޅެމުން އައި ޕޮންނަމައްޓަމް އާއިލާގެ ފަހަރަކު މީހަކު މަރުވަމުން ގޮސް ހަ މީހުން މަރުވާން މެދުވެރިވީ އެ އާއިލާގެ އެންމެ ދޮށީ ފިރިހެންދަރިފުޅާ ކައިވެނިކޮށްގެން އެ ގެޔަށް އައި މަކަރުވެރި އަންހެނެއްގެ ނުބައި ރޭވުމުން ކަން ފަޅާ އެރިއިރު ޖޮލީ ވަނީ ފިރިމީހާ ވެސް މަރާލައި ފިރިމީހާގެ ތިމާގެ މީހެއްކަމަށްވާ ޝަޖޫ އާ ކައިވެނި ކޮށްގެން މުޅިން އާ ދިރިއުޅުމެއް ފަށާފަ އެވެ. މި އެންމެން މަރާލީ ޖޮލީ އާއި ޝަޖޫ އަދި ތިމާގެ މީހެއް ވެގެންނެވެ. މި މީހުން މެރުމުގައި ތިމާގެ މީހާ ކުޅެފައިވަނީ ޒަހަރު ހޯދައދިނުމުގެ މަސައްކަތެވެ. ޖޮލީ އާއި ޝަޖޫ އަދި އަނެއް މީހާ މިހާރު ވަނީ ހައްޔަރުކޮށްފަ އެވެ.\nއުފާވެރި އާއިލާއަށް ފުރަތަމަ ހިތާމައިގެ ސާލެއް ފެތުރުނީ 2002 ގަ އެވެ. އެންމެ ފުރަތަމަ އެ އާއިލާއިން މަރުވީ ރިޓަޔަ ވެފައި ހުރި ޓީޗަރެއް ކަމަށްވާ އަނަންމާ ތޯމަސް، 57، އެވެ. މިއީ ޖޮލީގެ މައިދައިތަ އެވެ. ދެހާސް ދޭއްގައި އޭނާ ގޭތެރޭގައި ހަމަ ރީތިކޮށް އުޅެނިކޮށް މަރުވެގެން ވެއްޓުނީ އެވެ. މި މީހާ މަރުވީ ގުދުރަތީ މަރަކުން ކަމަށް އާއިލާއަށް ގަބޫލު ކުރެވުނެވެ. އެހެންވެ އިތުރު އެއްވެސް މައްސަލައެއް އޭރަކު ފެންމައްޗެއް ނުވެ އެވެ. އޭގެ ފަހުން އަނަންމާގެ ފިރިމީހާ އަދި ޖޮލީގެ ބަފާކަލޭގެ ޓޮމް ތޯމަސް، 66، މަރުވި އެވެ. ހާޓް ފެއިލް ވެގެންނެވެ. އޭނާ ވެސް މަރުވީ ގުދުރަތީ މަރަކުން ކަމަށް ގަބޫލު ކުރެވުނެވެ.\nދެހާސް އެގާރައިގައި މި ދެ މީހުންގެ ދަރިފުޅު ރޯއި ތޯމަސް، 40، މަރުވި އެވެ. ހަމަ ކުރީގެ ދެ މީހުން ވެސް މަރުވި ފަދަ ގޮތަކަށެވެ. ރޯއި އަކީ ޖޮލީގެ ފުރަތަމަ ފިރިމީހާ އެވެ. އޭގެ ފަހުން 2014 ގައި އަނަންމާގެ ބޭބެ މެތިއު، 67، މަރުވީ ވެސް ހަމަ އެހެން މީހުންނާ ދާދި އެއްގޮތަކަށެވެ. މިއީ ޖޮލީގެ ފިރިމީހާގެ ބޮޑުބޭބެ އެވެ. މި މީހުންނަކީ ކްރިސްޓިއަނުންނަށް ވާތީ އެންމެން ވެސް ވަޅުލީ ކްރިސްޓިއަނުން ވަޅުލާ ގަބުރުސްތާނެއްގަ އެވެ.\nއޭގެ ފަހުން 2016 ގައި އެ އާއިލާގެ ދެ އަހަރުގެ އަންހެންކުއްޖެއް ހާޓް އެޓޭކެއް ޖެހިގެން މަރުވި އެވެ. އަދި އޭގެ މަސްތަކެއް ފަހުން މި ކުޑަކުއްޖާގެ މަންމަ ސިއްލީ، 27، ވެސް މަރުވި އެވެ. ކުޑަ ކުއްޖާ އާއި އެ ކުއްޖާގެ މަންމަ އަކީ ޖޮލީ ދެ ވަނަ އަށް ކައިވެނިކުރި ޝަޖޫގެ އަންހެނުންނާއި ދަރިފުޅެވެ.\nޖޮލީގެ ފިރިމީހާ މަރުވެ އަދި ޝަޖޫގެ އަންހެނުންނާއި ދަރިފުޅު މަރުވުމުން ޖޮލީ އާއި ޝަޖޫ ކައިވެނިކޮށް އާއިލާގެ ހުރިހާ މުދަލެއް އެމީހުންގެ ނަންމައްޗަށް ބަދަލުކުރި އެވެ. ޓޮމް މަރުވުމުގެ ކުރިން ލިޔެފައިވާ ވަސިއްޔަތެއްގެ މައްޗަށް ބިނާކޮށެވެ.\nމި ހުރިހާ ކަމެއް ފަޅާއަރަން މެދުވެރިވީ ޖޮލީގެ ފުރަތަމަ ފިރިމީހާގެ ކޮއްކޮ މޯޖޯ އެނބުރި އިންޑިއާ އަށް އައިސް މުދާތައް ޖޮލީއަތުން އަނބުރާ ހޯދަން ކުރި މަސައްކަތުންނެވެ. އާއިލާގެ އެންމެން މަރުވިއިރު މޯޖޯ އުޅުނީ އެމެރިކާގެ ރައްވެއްސަކަށް ވެގެން އެ ގައުމުގަ އެވެ. އެހެންވެ އޭރު ކަންތައްތައް ވީގޮތެއް މޯޖޯއަކަށް ނޭނގެ އެވެ.\nއާއިލާގެ ހުރިހާ މުދަލެއް ޖޮލީއަށް ލިބުނު ގޮތް ހޯދުމުގެ ތެރޭގައި އާއިލާގެ މީހުން ހަ މީހުންގެ މަރުގައި ޝައްކު ކުރެވޭ ކަންތައްތަކެއް ހުރިކަން ފާހަގަ ކުރެވިގެން މައްސަލަ ތަހުގީގުކޮށްދޭން މޯޖޯ އެދުނެވެ. ހުރިހާ ކަމެއް ފަޅާ އެރީ އޭގެ ފަހުންނެވެ.\nކުޑަކުއްޖެއްހެން ހީވާ ޓީޗަރަކަށް ސަމާލުކަން!\nއެކަނިވެރި މަޔަކު މަސް ވިއްކައިގެން ދަރިފުޅު ޑޮކްޓަރަކަށް ހަދައިފި


Dharivarunge loan usoolaa medhu heyluntheri kuranee\nހަޔާ އެޑިއުކޭޝަން މިނިސްޓްރީން ބޭއްވި ނޫސްވެރިންގެ ބައްދަލުވުމެއްގެ ތެރެއިން-- ފައިލް ފޮޓޯ: ސީއެންއެމް\nލޯނު އުސޫލާ މެދު ހޭލުންތެރި ކުރަން މައުލޫމާތު ސެޝަންތަކެއް ބާއްވަނީ\nރާއްޖެ އިން ބޭރުގައި ކިޔެވުމަށް ބޭނުންވާ ފަރާތްތަކަށް ދޫކުރާ ދަރިވަރުންގެ ލޯނު ސްކީމަށް ކުރިމަތިލުމުގެ ފުރުސަތު ދެވަނަ ފަހަރަށް ހުޅުވާލުމާއެކު، ލޯނު އުސޫލަށް ހޭލުންތެރި ކުރުވުމުގެ ސެޝަންތަކެއް ބާއްވަން ފަށައިފި އެވެ.\nއެ ލޯނު ސްކީމަށް ކުރިމަތިލުމުގެ ފުރުސަތު މިދިޔަ ހަފްތާގައި ދެވަނަ ފަހަރަށް ހުޅުވާލީ، ގިނަ ބަޔަކު އުސޫލާ ހިލާފަށް ފޯމުލީ ކަމަށް ބުނެ ޑިސްކޮލިފައިވުމުން އާއްމުންގެ ޝަކުވާ ބޮޑުވެފައި ވަނިކޮށެވެ.\nއެހެންކަމުން އުސޫލާ މެދު ހޭލުންތެރިކަން އިތުރު ކުރުމަށް ހަޔާ އެޑިއުކޭޝަން މިނިސްޓްރީން ނިންމާފައި ވަނީ ދަރިވަރުންގެ ލޯނަށް އެދެން ބޭނުންވާ ފަރާތްތަކަށް މައުލޫމާތު ދިނުމުގެ ބައްދަލުވުންތަކެއް ބާއްވާށެވެ.\nއެގޮތުން ފުރަތަމަ ބައްދަލުވުން ބާއްވާފައި ވަނީ ބުރާސްފަތި ދުވަހު އެވެ. ދެވަނަ ބައްދަލުވުން މާދަމާ އަދި ތިންވަނަ ބައްދަލުވުން އަންނަ ބުދަ ދުވަހު ބާއްވަން ވަނީ ނިންމާފަ އެވެ.\nމައުލޫމާތު ދިނުމުގެ ސެޝަންތައް އޮންނާނީ އެ ދެ ދުވަހުގެ ރޭގަނޑު 08:30 އިން 09:30 އަށް ސެންޓާ ފޯ ހަޔާ ސެކަންޑަރީ އެޑިއުކޭޝަން (ސީއެޗްއެސްއީ) ހޯލުގަ އެވެ.\nAttending an information session can beagreat way to learn more about the Loan Scheme of June 2019! pic.twitter.com/3mM1BOYBKf— Ministry of Higher Education (@MoHE_MV) June 14, 2019\nއުސޫލާ ހިލާފުވުމުގެ ސަބަބުން ފޯމު ހުށަހެޅި 900 އަށް ވުރެ ގިނަ މީހުންގެ ތެރެއިން ލޯނު ޔަގީންވީ އެންމެ 79 ފަރާތަކަށެވެ. ހުޅުވާލި 242 ލޯނުގެ ތެރެއިން ބާކީ 163 ޖާގައަށް އަލުން ފޯމުލާން ހުޅުވާލީ މިދިޔަ ބުދަ ދުވަހެވެ.\nދެވަނަ ފަހަރަށް ހުޅުވާލި ފުރުސަތަށް ކުރިމަތިލުމުގެ ސުން ގަޑިއަކީ މިމަހުގެ 24 ވާ ހޯމަ ދުވަހުގެ މެންދުރު 01:30 ގެ ކުރި އެވެ. ދެވަނަ ފަހަރަށް ހުޅުވާލިއިރު، ލޯނު އުސޫލަށް ބޮޑު ބަދަލެއް ގެނަ އެވެ.\nއެގޮތުން އެ ދަރިވަރަކު ބޭނުން ގައުމަކަށް ކިޔަވަން ދާން ލޯނު ލިބޭނެ ކަމަށް އިއުލާން ކުރި އެވެ. ކުރިން ލޯނު އުސޫލު ބުނާ ގޮތުން ލޯނު ލިބޭނީ ސަރުކާރުން ކަނޑައަޅާ ވަކި ގައުމުތަކަކަށް ދާނަމަ އެވެ.\nމިހާރު އުސޫލަށް ގެނެސްފައިވާ ބަދަލާއެކު ކޮންމެ ގައުމެއްގައި ކިޔަވަން ލޯނު ލިބުނަސް، ސަރުކާރުން ދޭ ލޯނަށް ވުރެ އިތުރަށް ހިނގާ ހަރަދަށް ޒިންމާވާން ޖެހޭނީ ދަރިވަރުން އަމިއްލަ އަށެވެ.\nހަޔާ އެޑިއުކޭޝަން މިނިސްޓްރީ ތައުލީމް


"Housefull 4"ah jhonny lever ge dharifulhu\n"ހައުސްފުލް 4"އަށް ޖޯނީ ލީވާގެ ދަރިފުޅު\nހައުސްފުލް4އަކީ ކޮމެޑީ ފިލްމެއް--\nބޮލީވުޑްގެ ކާމިޔާބު ކޮމެޑީ ފިލްމު ސީރީޒް، "ހައުސްފުލް 4"ގެ ޓީމަށް ކޮމެޑީ އެކްޓަރު ޖޯނީ ލީވާ އާއި އޭނާގެ އަންހެން ދަރިފުޅު ޖޭމީ ލީވާ ގުޅިއްޖެ އެވެ.\nޖޭމީ ވަނީ މީގެ ކުރިން އެކި ފަހަރު މަތިން ޓީވީން ފެނިފަ އެވެ. ސޮނީ އެންޓަޓެއިންމަންޓުގެ ޝޯ "ކޮމެޑީ ސާކަސް" ކަހަލަ ކޮމެޑީ ޝޯތަކުން އޭނާގެ ބައްޕަ އާއެކު ފެނިގެން ދިޔަ އެވެ. އަދި ޖޯނީއެކޭ އެއްފަދައިން އޭނާއަކީ ވެސް ކޮމެޑީ މީހެއް ކަމަށް ބެލުންތެރިން ބުނެ އެެވެ. ޓީވީ ޝޯތަކުގައި ހާއްސަ މެހެމާނެއް ގޮތަށް ދެމީހުން އެކުގައި ފެނުނަސް "ހައުސްފުލް 4" ވެގެން ދާނީ އޭނާ ބައްޕައާއެކު ފިލްމެއްގައި މަސައްކަތް ކުރާ ފުރަތަމަ ފަހަރަށެވެ.\nޖޭމީ އާއި ޖޯނީ ލީވާ ކޮމެޑީ ސާކަސްގައި --\nކޮމެޑީ ފިލްމު "ހައުސްފުލް 4" ގެ ކާސްޓާ، ޖޯނީގެ ދެބަފައިން ގުޅިފައިވާއިރު މި ފިިލްމުގައި ބޮޑު ކާސްޓެއް ފެނިގެން ދާނެ އެވެ. އެގޮތުން، އަކްޝޭ އާއި ރިތޭޝް، ކްރިތީ ސެނޮން އަދި ކުރީގެ މަޝްހޫރު ތަރިން ކަމަށްވާ ސަންޖޭ ދަތާއި، ބޮބީ ޑިއޯލް ވެސް ފެނިގެންދާނެ އެވެ. މި ކާސްޓާ ގުޅިފައިވާއިރު، އެދެމީހުން ފިލްމުގައި ވަރަށް މުހިންމު ބަޔަކުން ފެނިގެންދާނެ ކަމަށް ވެސް ނޫސްތަކުން ބުނެ އެވެ.\nފަރުހާދު ސަމްޖުހީ ޑައިރެކްޓުކުރާ "ހައުސްފުލް 4" ނެރުމަށް ނިންމާފައިވަނީ މިއަހަރުގެ އޮކްޓޫބަރު މަހުގެ ތެރޭގަ އެވެ.\nއުމުރުން 61 އަހަރުގެ ޖޯނީ ވަނީ ބޮލީވުޑުގެ ގިނަ ފިލްމުތަކެއްގެ ކޮމެޑީ ރޯލު އަދާ ކޮށްފައެވެ. އޭގެ ތެރޭގައި "ކުޗް ކުޗް ހޯތާ ހޭ" އާއި "ބާޒިގަރް" ފަދަ ފިލްމުތައް ހިމެނެ އެވެ. އަދި "ހައުސްފުލް 4"ގައި ޖޯނީ އާއި އޭނާގެ ދަރިފުޅު އެކުގައި ފެނުމުން މި ފިލްމުގެ ކޮމެޑީ ބައި ދެގުނަ އިތުރު ވާނެ ކަމަށް ސޯޝަލް މީޑިއާގައި ދަނީ ބުނަަމުންނެވެ.


Priyanka ah Nick car eh ganedheefi\nޕްރިޔަންކާ އަށް ނިކް ކާރެއް ގަނެދީފި\nމިދިޔަ އަހަރު ފަހުކޮޅޫ ކައިވެނި ކުރި ބޮލީވުޑް އަދި ހޮލީވުޑް ބަތަލާ ޕްރިޔަންކާ ޗޯޕްރާ އަށް އޭނާގެ ފިރިމީހާ އަދި ލަވަ ކިޔުންތެރިޔާ ނިކް ޖޯނަސް ކާރެއް ގަނެދީފިއެވެ.\nޕްރިޔަންކާ އިއްޔެ އިންސްޓަގުރާމު މެދުވެރިކޮށް ނިކް އޭނާއަށް މެސަޑީޒް ބެންޒް ބުރޭންޑުގެ އަގުހުރި ކާރެއް ދިން ކަން ހާމަކޮށްދީފައިވާއިރު ޕްރިޔަންކާ ވަނީ އެކާރަށް "އެކްސްޓްރާ ޗޯޕްރާ ޖޯނަސް"ގެ ނަން ދީފައެވެ.\nކާރާ އެކު ޕްރިންކާ އާއި ނިކް ނަގާފައިވާ ފޮޓޯއެއް ހިއްސާކޮށްފައިވާއިރު ޕްރިޔަންކާ ވަނީ ނިކް އަކީ އެއްވަނައިގެ ފިރިއެއް ކަމަށް ވެސް ބުނެފައެވެ.\nއުމުރުން 36 އަހަރުގެ ޕްރިޔަންކާ އާއި 26 އަހަރުގެ ނިކް މިދިޔަ އަހަރުގެ ޑިސެމްބަރު މަހުގެ އެއްވަނަ ދުވަހު ކައިވެނި ކުރި އިރު، އެމީހުންގެ ކައިވެނި ހަފުލާ އޮތީ އިންޑިއާގެ ޖޯދްޕޫރުގެ އުމައިދު ބާވަން ޕެލަސްގަ އެވެ.\nޕްރިޔަންކާ އާއި ނިކް އެންމެ ފުރަތަމަ އެކުގައި އާއްމުންގެ ތެރެއަށް ނިކުމެފައި ވަނީ މިދިޔަ އަހަރުގެ މެޓް ގާލާ އިވެންޓުންނެވެ. ދެމީހުން ލޯބީގެ ގޮތުން ގުޅިގެން އުޅޭކަމަށް އަޑު ފެތުރުނީ މިދިޔަ އަހަރުގެ ކުރީކޮޅެވެ.\nދާދި ފަހުން ޖޯނަސް ބްރްދާސްގެ ލަވަ "ސަކާ" އިން ޕްރިޔަންކާގެ ހާއްސަ ފެނިލުމެއް ދައްކާފައިވާއިރު އެލަވައަށް ވަނީ ބޮޑު ކާމިޔާބެއް ލިބިފައެވެ.\nހަކުރު ދެންޔާ ބޮޑުބޭބެ.


ކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَގެ ޢީދު މީލާދުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\n18 އޮކްޓޫބަރު 2021، ރިފަރެންސް: -\nކޮންމެ ކަމެއްގައިވެސް އަޅުގަނޑުމެންނަށް ހުރި އެންމެ ރިވެތި ނަމޫނާ ކަމުގައި ލެއްވެވި، މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَގެ ޢީދު މީލާދުގެ މަތިވެރި ހަނދާންތައް އައުކުރާ މި އުފާވެރި މުނާސަބަތުގައި، ރާއްޖޭގެ އެންމެހައި ލޮބުވެތި ރައްޔިތުންނަށް ވަރަށް އިޚްލާޞްތެރިކަމާއެކު ތަހުނިޔާއާއި ހެޔޮއެދުންތައް ފޮނުވަމެވެ. އަދި އިސްލާމީ ޤައުމުތަކުގެ ވެރިންނަށާއި، ދުނިޔޭގެ އެކި ކަންކޮޅުތަކުގައި ދިރިއުޅޭ، އެންމެހައި މުސްލިމް އަޚުންނާއި އުޚުތުންނަށްވެސް، މި އުފާވެރި މުނާސަބަތުގައި، ތަހުނިޔާއާއި މުބާރަކްބާދީ ފޮނުވަމެވެ.\nމިއަދަކީ، އެންމެހައި ރިވެތި އަދި ރަނގަޅު ކަންކަމުގައި، އަދި ދެ ދުނިޔޭގެ ބާއްޖަވެރިކަމަށް އެދޭ ކޮންމެ މީހަކުމެ ތަބަޢަވާންވީ އެންމެ މަތިވެރި ނަމޫނާގެ ހަނދާންތައް އައުކުރާ ދުވަހެވެ. މި އުންމަތުގެ މާތް ނަބިއްޔާ ދުނިޔޭގެ އަލިކަން ދެކެވަޑައިގަތުމުގެ ވަސްމީރު ޒިކުރާގެ ހަނދާންތައް އައުކުރާއިރު، އަޅުގަނޑުމެންގެ ވިސްނުމަކަށް ހަދަންވީ، އެ މަތިވެރި ޒިކުރާއިން އަޅުގަނޑުމެންގެ މިއަދުގެ މުޖުތަމަޢަށް ބޭނުންވާ ފިލާވަޅުތައް ލިބިގަތުމެވެ. އެއްވެސް އޮޅުމެއްނެތްގޮތުގައި، އެ މާތް ނަބިއްޔާގެ ރިސާލަތުން މަތިވެރި ކާމިޔާބު އުންމަތެއް ބިނާވެގެންދިޔައީ، ފަރުދީ އިޞްލާޙީ ފިޔަވަޅުތަކުން، އުފެދުނު އިޖުތިމާޢީ ބަދަހި ގުޅުންތަކެއްގެ ސަބަބުންނެވެ.\nއަޅުގަނޑުމެންގެ މުޅި އިސްލާމީ އުންމަތް މިއަދު ބޭނުންވަނީ އެފަދަ އިޞްލާޙީ ފިޔަވަޅުތަކަކަށެވެ. އަޅުގަނޑުމެންގެ ދިވެހި މުޖުތަމަޢަށް އެފަދަ އިޞްލާޙީ ފިޔަވަޅުތަކެއްގެ ބޭނުންތެރިކަން މިއަދު މިވަނީ ވަކިން ބޮޑުވެފައެވެ. ނަބަވީ ރިސާލަތުން ލިބިދޭ އެންމެ މަތިވެރި ފިލާވަޅަކީ، ޤައުމުގެ ކުރިއެރުމާއި ތަރައްޤީގެ އަޞްލަކީ، މުޖުތަމަޢުގެ އެކުވެރިކަމާއި އެއްބައިވަންތަކަން ކަމެވެ. އެކަން ޙާޞިލުކުރެވެނީ، އިޞްލާޙީ ކޮންމެ ފިޔަވަޅެއް ތިމާގެ އަމިއްލަ ނަފްސުން ފަށައިގެންކަން، އެކަލޭގެފާނު ވަނީ ޢަމަލީގޮތުން ސާބިތުކޮށްދެއްވައިފައެވެ.\nކޮންމެ ކަމަކަށް ގޮވައިލެއްވިއިރު، އެކަމެއްގެ އެންމެ ފުރިހަމަގޮތް، އެކަލޭގެފާނު ޢަމަލީގޮތުން، މުޅި އުންމަތަށް ދެއްކެވިއެވެ. އިތުރު އެކަލޭގެފާނަށް ތަބަޢަވުމުގައި، ޞަޙާބީ ބޭކަލުން ހިންގެވި މަގަކީ، އަނެކުންގެ ފަރާތުން ކަންކަން އިޞްލާޙުވުމަށް އިންތިޒާރު ކުރެއްވުމުގެ ބަދަލުގައި، އެ ބޭފުޅެއްގެ އަމިއްލަ ނަފްސު އިޞްލާޙު ކުރެއްވުމެވެ. ތިމާގެ އަތުން އަނެކާއަށް އަނިޔާއެއް ގޯނާއެއް ނުކުރުމެވެ. ތިމާގެ ދުލުން އަނެކާގެ އަބުރާ ނުބެހުމެވެ. ތިމާގެ ފުށުން އަނެކާގެ މުދަލަކަށް ގެއްލުމެއް ނުދިނުމެވެ. ތިމާގެ ހިތުގައި އަނެކާއާމެދު ޙަސަދަވެރިކަމެއް ނުބޭއްވުމެވެ.\nނަތީޖާއަކަށްވީ، އިޖުތިމާޢީ ހުރިހާ ރިވެތި އަދަބުތަކާއި، އަޚްލާޤީ އެންމެ ރިވެތި ސިފަތަކުން ޖަރީވެފައިވާ، އެއްބަނޑުއެއްބަފާ ޞުލްޙަވެރި މުޖުތަމަޢެއް އުފަންވުމެވެ. ކަން މިހެން ހުރިއިރު، އަޅުގަނޑުމެންގެ މުޖުތަމަޢުގައި ހިނގާ ނޭދެވޭ ކަންކަމަށްވެސް ނަބަވީ ރިސާލަތުން ޙައްލު ހޯދޭނެއެވެ. އިތުރު އެކަލޭގެފާނު އަޅުގަނޑުމެންނަށް ދަސްކޮށްދެއްވީ، ޙަސަދައިން ދުރުހެލިވުމަށެވެ. މީސްތަކުންގެ ފުރާނަ ރައްކާތެރިކުރުމަށެވެ. އިންސާނީ ކަރާމާތަށް ޙުރްމަތްތެރިކޮށް ހިތުމަށެވެ. ކޮންމެ ޙާލަތެއްގައިވެސް، އަނެކުންނާ ރިވެތި ގޮތުގައި މުޢާމަލާތު ކުރުމަށެވެ. އޯގާތެރިކަމާއި ކުލުނާއެކު އަނެކުންނަށް އެހީތެރިވުމަށެވެ.\nމައުލިދުއް ނަބަވީގެ މަތިވެރި ޒިކުރާ އައުކުރާއިރު، އަޅުގަނޑުމެން ކޮންމެ މީހެއްގެ ޢަޒުމަކަށް މިއަދު ހަދަންވީ، މުޖުތަމަޢުގެ ހަމަޖެހުމާއި ޞުލްޙަމަސަލަސްކަން ޤާއިމުކުރުމުގައި، އެމީހެއްގެ ކޮނޑުގައި އެޅިފައިވާ ފަރުދީ ޒިންމާ އަދާކުރުމަށެވެ. އެއީ ތިމާގެ ފަރާތުން މުޖުތަމަޢަށް އެއްވެސް ގެއްލުމެއް ނުދިނުމަށް ޢަޒުމް ކަނޑައަޅައި، އެގޮތުގައި ދެމިހުރުމެވެ. އިސްލާމްދީން ގެނެސްދިން އޯގާތެރިކަމާއި މަޑުމައިތިރިކަމާއި ރިވެތި ބަސްމަގަކީ، އަނެކުންނާ މުޢާމަލާތު ކުރުމުގައި އަބަދުވެސް ތަބާވާނެ އުޞޫލުތައް ކަމުގައި ކަނޑައަޅައި، އެގޮތަށް މަސައްކަތް ކުރުމެވެ. އަނެކުންނަށް މަޢާފުކުރުމާއި އެހީތެރިވުމާއި، ހެޔޮ ފޯރުވުމުގައި ދެމިހުރެވޭތޯ ގަދައަޅައި މަސައްކަތް ކުރުމެވެ.\nއަޅުގަނޑުމެންނަކީ، އިސްލާމްދީނުގެ ޞައްޙަ ޢަޤީދާގައި ސާބިތުވެ ތިބެ، މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ ދެއްކެވި ނަމޫނާއިން ދެދުނިޔޭގެ ބާއްޖަވެރިކަމަށް މަސައްކަތް ކުރާ ބަޔަކު ކަމުގައި ލެއްވުން އެދި اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަމެވެ. ދިވެހިރާއްޖެއަށާއި މުޅި އިސްލާމީ އުންމަތަށް، ތަނަވަސްކަމާއި ފުރިހަމަ ޞިއްޙަތާއި ތިޔާގިކަން މިންވަރު ކުރައްވައި، އަމާން ޞުލްޙަވެރި ކުރިމަގެއް މިންވަރުކުރައްވާށިއެވެ! އާމީން.


މަކުނުދޫގައި އެއްޖިންސުން ގުޅުން ހިނގާބަޔަކު އުޅޭތީ ރައްޔިތުން މުޒާހަރާ ކުރަނީ\nހދ. މަކުނުދޫގައި އެއްޖިންސުން ގުޅުން ހިނގާބަޔަކު އުޅޭތީ މުޒާހަރާ ކުރަމުން އެބަދެއެވެ.\nއެރަށުގައި މުޒާހަރާ ކުރަން ފަށާފައިވަނީ މިއަދު ހަވީރު4ފެށިގެންކަމަށް އެރަށުން ވާހަކަދެއްކި މީހަކު ބުނެފައިވެއެވެ. އެފަރާތްތަކުން މުޒާހަރާ ކުރަމުންދަނީ އެއްޖިންސުން ގުޅުން ހިންގާކަމަށް ތުހުމަތު ކުރެވޭ3ގެއެއްގެ ކައިރީގައެވެ.\nއެރަށުން ވާހަކަ ދެއްކި މީހަކާ ހަވާލާދީ "ތިލަދުން" ނޫހުގައި ރިޕޯޓުކޮށްފައިވާ ގޮތުގައި މިކަންކަމުގައި އެމީހުން ނާއި ބައިވެރިވެގެން އުޅޭ ބޭރުމީހަކުވެސް މި ގުރޫޕުގައި އުޅޭކަމަށެވެ. އެމީހާ އަކީ ރިސޯޓެއްގައި އުޅުމަށްފަހު އެރަށަށް ގޮސްފައިވާ މީހެއްކަމަށް ބުނެއެވެ. މިގުރޫޕުން އެއްޖިންސުން ގުޅުންހިންގާ ކަމުގެ ވީޑިއޯއެއްވެސް ލީކުވެފައިވާކަމަށާއި މި ވީޑިއީ މިހާރު ފުލުހުންނަށްވެސް ހުށައަޅާފައިވާކަމަށް އެފަރާތުން ބުނެއެވެ.\nމީގެ ހަފްތާއެއް ކުރިން ކުޅުދުއްފުށީ ބަޔަކު އެރަށަށް އައިސް ކުއްޔައްދޭ ގެޔެއްގެތެރޭގައި ޕާޓީ ކޮށް މިފަދަ އަމަލު ތަކެއް ކޮށްފައިވާކަމުގެ އަޑުތަކެއް އެރަށުގައި ވަނީ ފެތުރިފައެވެ. މިކަމާއި އެރަށު ބަޔަކު ހިތްހަމަ ނުޖެހިގެން އެ ގެޔަށް ކަޅުތެޔޮ ޖެހިކަމަށްވެސް އެރަށުން ވާހަކަދެއްކި މީހަކު ބުނެފައިވެއެވެ.\nއެރަށުން ވާހަކަ ދެއްކި މީހަކު ބުނެފައިވަނީ މިކަންކަމުގައި އެމީހުން ނާއި ބައިވެރިވެގެން އުޅޭ ބޭރުމީހަކުވެސް މި ގުރޫޕުގައި އުޅޭކަމަށެވެ. އެމީހާ އަކީ ރިސޯޓެއްގައި އުޅުމަށްފަހު އެރަށަށް ގޮސްފައިވާ މީހެއްކަމަށް ބުނެއެވެ. މިގުރޫޕުން އެއްޖިންސުން ގުޅުންހިންގާ ކަމުގެ ވީޑިއޯއެއްވެސް ލީކުވެފައިވާކަމަށާއި މި ވީޑިއީ މިހާރު ފުލުހުންނަށްވެސް ހުށައަޅާފައިވާކަމަށް އެފަރާތުން ބުނެއެވެ.\nއަރުޝީފަށް ނެގީ 24/06/2020 22:28\nއެންމެފަހުން އަޕްޑޭޓްކުރީ 24/06/2020 22:28\nއަހުމަދު ސާއިލް އަލީ 12 މިނެޓު ކުރިން


Raees Kamuge Huvaa Kurehvumugai Trump Baiveri Nuvumakee E ee Rangalhu Kameh - Biden - Vaguthu\nރައީސްކަމުގެ ހުވާ ކުރެއްވުމުގައި ޓްރަމްޕް ބައިވެރިނުވުމަކީ އެއީ ރަނގަޅު ކަމެއް- ބައިޑެން\nއެމެރިކާގެ ރައީސް ކަމުގެ ހުވާ ކުރައްވާ ރަސްމިއްޔާތުގައި ކުރީގެ ރައީސް ޑޮނަލްޑް ޓްރަމްޕް ބައިވެރިނުވުމަކީ އެއީ ރަނގަޅު ކަމެއް ކަމަށް ޖޯ ބައިޑެން ވިދާޅުވެއްޖެއެވެ.\nނޮވެމްބަރ މަހު ބޭއްވި އެމެރިކާގެ ރިޔާސީ އިންތިޚާބު ޓްރަމްޕް ބަލިކޮށް ބައިޑެން ކާމިޔާބު ކުރައްވާފައިވާއިރު، އެނަތީޖާ ގަބޫލު ކުރަން ޓްރަމްޕް ދަނީ ތަކުރާރުކޮށް ދެކޮޅު ހަދަމުންނެވެ.\nބައިޑެން ހުވާ ކުރައްވާ ރަސްމިއްޔާތުގައި ޓްރަމްޕް ބައިވެރިވާނެތޯ ސުވާލު އުފެދިފައި ވަނިކޮށް ޓްރަމްޕް ކުރި ޓްވީޓެއްގައި ބުނީ ރައީސް ހުވާ ކުރަން ޖަނަވަރީ 20 ވަނަ ދުވަހު ބާއްވާ ރަސްމިއްޔާތުގައި އޭނާ ބައިވެރިނުވާނެ ކަމަށެވެ.\n"ސުވާލު ކުރާ ހުރިހާ ފަރާތްތަކަށް ދަންނަވާލަން. ޖަނަވަރީ 20 ވަނަ ދުވަހު އޮންނަ ރައީސް ހުވާ ކުރުމުގެ ރަސްމިއްޔާތުގައި އަޅުގަނޑު ބައިވެރިއެއް ނުވާނަން." ޓްރަމްޕް ކުރި ޓްވީޓްގައި ބުނެފައި ވެއެވެ.\nއެކަމާއި ގުޅިގެން ބައިޑެން ބުނެފައިވަނީ "އެއީ ރަނގަޅު ކަމެއް އަދި ރަނގަޅު ނިންމުމެއް" ކަމަށެވެ.\nއެހެން ނަމަވެސް ނައިބު ރައީސް މައިކް ޕެންސް އަށް ޖަލްސާއަށް މަރުހަބާ ދަންނަވާނެ ކަމަށާއި ޖަލްސާއަށް ވަޑައިގަތުމަށް ބައިޑެން ވަނީ އެދިވަޑައިގެންފައެވެ.\nއެމެރިކާގައި އަލަށް މަގާމާއި ހަވާލުވާ ރައީސުން ހުވާ ކުރުމުގެ ރަސްމިއްޔާތުގައި އެހާތަނަށް ވެރިކަމުގައި ހުންނަވާ ރައީސް ބައިވެރިވެ ވަޑައިނުގަތުން އެއީ ވަރަށް މަދުން ނޫނީ ނުވާ ކަމެކެވެ. ބައިޑެން އެމެރިކާގެ 46 ވަނަ ރައީސްގެ ގޮތުގައި މަގާމާއި ހަވާލުވެ ވަޑައިގަންނަވާއިރު، އެ ގައުމުގައި ރައީސް ހުވާ ކުރުމުގެ ރަސްމިއްޔާތައް މިހާތަނަށް ވަޑައިނުގެންނެވީ އެމެރިކާގެ އެންމެ ތިން ރައީސުންނެވެ.\nޖެނުއަރީ 9, 2021 21:02\nއެވެސް ޓުރަމްޕަށްވާނީ ރެކޯޑެއްފުނޑުކޮށްލެވުނީކަމަށް!!


މެންބަރުންގެ ޚިޔާލު: މިއަދުގެ އިސްލާމުންގެ ހާލަތަކީ !!! – Maldivian Democratic Party\nމެންބަރުންގެ ޚިޔާލު: މިއަދުގެ އިސްލާމުންގެ ހާލަތަކީ !!!\nއިސްލާމް ދީނަކީ އެންމެހާ އިންސާނުންނަށް ބާވައިލެއްވި އިންސާނިއްޔަތު ކަމުގެ ދީނެވެ. ސުލްހައާއި މަސަލަސްކަމުގެ ދީނެވެ. އިންސާނީ ޙައްގުތައް އެންމެފުރިހަމަޔަށް ރައްކާތެރިކޮށް ލިބިދީފައިވާ ދީނެވެ. މިދީން ކުރިއަރައި ދިޔައީ ކަނޑީގެ ބާރުން ކަމުގައި ބުނާބަޔަކަށްވެސް އެއީ ހަގީގަތެއް ނޫންކަން އެނގި ކަށަވަރުވެއެވެ. މުސްލިމުން އެމީހުންނާއި ހަނގުރާމަ އިއުލާނުކޮށް ހަނގުރާމަކުރާ ދުޝްމިނުންނާ ހަނގުރާމަ ކޮށްފައި ވަނީ އަމިއްލަ ދިފާއުގައެވެ. މިއީ މިއަދުގެ ދުނިޔެވެސް ގަބޫލުކުރާނެ ކަމެކެވެ. މިނޫން ހާލަތެއްގައި މުސްލިމުން ހަނގުރާމައިގެ މައިދާނަކަށް ނުނިކުމެއެވެ. މުސްލިމުންނަކީ އެހެނިހެން ދީންތަކުގެ އަހުލުވެރީންނަށްވެސް އިހުތިރާމުކުރާ ބައެކެވެ. އެހެން ދީންތަކުގެ މީހުން އަޅުކަން ކޮށްއުޅޭ އެމީހުންގެ ކަލާނގެ ކަމުގައި ބުނެއުޅޭ ތަކެއްޗަށް މަލާމާތްކޮށް ފުރަށްސާރަކުރުން އިސްލާމުންގެ މައްޗަށްވަނީ މަނާކުރައްވާ ފައެވެ. ހަމައެހެންމެ ހަނގުރާމައިގެ ތެރޭގައިވެސް ދުޝްމަނުންގެ ޅަދަރީންނާއި އަންހެނުންނާއި ހަނގުރާމައިގައި ބައިވެރިނުވާ މީހުން ނުމެރުމަށާ ، އެމީހުން އަޅުކަންކުރާން ހަދާފައި ހުންނަ ފައްޅިތައް ނުމުގުރުމަށާ ، ނަޢަމުސޫފިތަކާއި ގަސްގަހާގެހި ނައްތާ ނުލުމަށް މިދީނުގައި ބާރުއަޅުއްވާފައި ވެއެވެ. ހަނގުރާމައިގައި އަތުލެވޭ އަސީރުންނާ މެދުވެސް އަމަލުކުރާން އަންގަވާފައިވަނީ އިންސާނިއްޔަތު ކަމާއެކުގައެވެ. މީގެ ސަބަބުން މުޅިދުނިޔެއަށް އިސްލާމްދީން ފެތުރި މިދީނުގެ އިންސާފުވެރިކަން މީސްތަކުން ގަބޫލުކޮށް މުސްލިމުންގެ ހައިބަތާއި ގަދަރު އިންތިހާއަށް ދުނިޔޭގައި ބޮޑުވެގެން ގޮސްފައިވެއެވެ. އިސްލާމްދީނުގެ ދިދަ މުޅިދުނިޔޭގައި ވިހުރެމުން ދިޔައެވެ. ނަމަވެސް މިއަދު އިސްލާމީ ގައުމުތަކުގެ މެދުގައި ޚިލާފުތައް އުފެދުމާއި ގައުމުތަކުގެ އެތެރޭގައިވެސް ބައިބައިވުންތައް އުފެދި ދިއުމުގެ ސަބަބުން އިސްލާމުންގެ އޮފުދާރުކަން ކެނޑި ދުޝްމަނުންގެ މަލާމާތާއި ފުރައްސާރަކުރުން މުޅިއިސްލާމީ މުޖުތަމަޢަށް މިދަނީ އަމާޒުވަމުންނެވެ.\nﷲގެ ދީން ކުރިއަރައިދިޔަ ޒަމާނުގައި މުސްލިމުވެރީން ނަމޫނާދެއްކީ ރަސޫލު(ސ) ގެ ސުންނަތުން ނަމޫނާ ލިބިގެންނެވެ. ނަމަވެސް މިއަދު އެސުންނަތް ދިރުވުމުގެ ނަމުގައި އިސްލާމީ ގައުމުތަކުގެ ތެރެއިން ވަކިވަކި ޖަމާއަތްތައް ހަދައި އިސްލާމީ އެއްގައުމާއި އަނެއް ގައުމު ހަތުރުވެ ގައުމުތަކުގެ އެތެރޭގެ ހަމަނުޖެހުންތަކުގެ ސަބަބުން އިސްލާމުންގެ އަސްލު ތަސައްވުރު މިވަނީ ގެއްލިފައެވެ. މުސްލިމު އެއްޖަމާއަތުން އަނެއް ޖަމާއަތާ ހަނގުރާމަ އިއުލާނުކޮށް އެއްބަޔަކު އަނެއްބަޔަކަށް ކާފަރުންގެ ލަގަބުވެސް ގެންދަނީ ދެމުންނެވެ. ހަރުކަށިކަން އިސްކޮށް މީސްތަކުންގެ އިންސާނީ ހައްގުތައް މިދަނީ ނައްތާލަމުންނެވެ. އަންހެނުންގެ ހައްގުތަކަކީ ކޮބައިކަން ނުބަލައި ޖާހިލިއްޔަ ޒަމާނުގައި އަމަލުކުރި ފަދައިން މުސްލިމު މުޖުތަމައުތަކުގެ އަންހެން ކަނބަލުންނާއި މެދުގައި ކަންކުރަމުން ގެންދިއުން މިވަނީ އާންމުވެފައެވެ. ހަރާމެއް ހަލާލެއް ބަލައި ނުލައި ދުނިިޔޭގެ ފުދުންތެރި ކަމަށް ހަމައެކަނި އިސްކަން ދީގެން ގެންދަނީ މަސައްކަތް ކުރަމުންނެވެ. ނަންހިނގާ ބައެއް އިސްލާމީ ޖަމާއަތް ތަކުން އެމީހުންގެ އެޖެންޑާތައް ކުރިއެރުވުމަށް ބޭނުންވާ ފައިސާ ހޯދަމުން ގެންދަނީ މަސްތުވާތަކެތި އުފައްދައި އޭގެ ވިޔަފާރީން ލިބޭ ފައިސާއިންނެވެ. މުސްލިމުންގެ މިސްކިތްތަކުގައި އަޅުކަންކުރާން ތިބޭ ކުށެއްނެތް އެތަކެއް މައުސޫމުންގެ ފުރާނަ ދުއްވާލަނީ ހަމަ މުސްލިމުންނޭ ބުނާ ބަޔަކު އެމިސްކިތް ތަކުގެތެރޭގައި ދެމުންގެންދާ ބޮމުގެ ހަމަލާ ތަކުންނެވެ. ދުޝްމަނުންގެ ކިބައިން ބަދަލު ހިފުމުގެ ނަމުގައި ދެމުންގެންދާ ހަމަލާތަކުގައި މަރުވެގެންދަނީ ކުށެއްނެތް އެތަކެއް އާންމުންނެވެ. މިއަކީ އިސްލާމްދީނުގެ އަސްލެއްގެ ކުލަވެސް އެކަންކަމާ ގުޅިފައިވާ ކަންކަން ނޫންކަން މިފަދަ ލާއިންސާނީ ހަމަލާތައް ދެމުންގެންދާ މީހުންނަށްވެސް އެނގެއެވެ. ނަމަވެސް ފައިސާއާއި ބާރުގެ ބޭނުމުގައި މުސްލިމުންގެ ލޭބަލް ޖަހައިގެން އުޅޭ ޖަމާއަތްތަކުން ގެންދަނީ އެއްދުވަހުން އަނެއްދުވަހަށް މިކަންކަން ކުރިއަރުވަމުންނެވެ.\nމިއަދުގެ ދުނިޔޭގައި އެންމެ ކުރިއަރައި މިދަނީ ޑިމޮކްރަސީގެ ނިޒާމެވެ. ޑިމޮކްރަސީ ބިނާވެފައިވަނީ އިންސާނީ މިނިވަންކަމާއި ޙައްގުތަކުގެ މައްޗަށް ބިނާވެގެންނެވެ. މިކަމުގެ ނަތީޖާއެއްގެ ގޮތުން މިއަދު ހުޅަނގުގެ ޑިމޮކްރަސީތަކުގައި އިސްލާމްދީން އެދަނީ ބާރަށް ފެތުރެމުންނެވެ. މިކަމުން އެނގެނީ އިސްލާމީ ގިއުގަނޑުގެ ތެރޭގައި އެންމެ ފުރިހަމަޔަށް ކަންކުރުމުގެ ވެއްޓެއް މިއަދު މިއޮތީ ޑިމޮކްރެޓިކް ވެށިތަކުގައި ކަމެވެ. ނަމަވެސް އިސްލާމީ ގައުމުތަކުން އެގައުމުތަކުގެ ވެރީންގެ އަތުން ބާރުގެއްލިދާނެތީވެ މިކަން ގަބޫލުކުރާކަށް ބޭނުމެއް ނުވެއެވެ. އަދި ޑިމޮކްރަސީއަކީ އިސްލާމް ދީނާއި ޚިލާފު އެއްޗެއް ކަމުގައި ވިސްނައި ދެވޭތޯ ބަޔަކުގެންދަނީ ކެނޑިނޭޅި މަސައްކަތް ކުރަމުންނެވެ. ހުޅަނގުގެ ބައެއް ގައުމުތަކުގައި އެއްޖިންސުން ގުޅުންހިންގުމާއި ދީނީ މިނިވަންކަން އޮންނާތީ ކަމުގައި ބުނެއެވެ. ނަމަވެސް އިސްލާމީ ގައުމުތަކުގައި އުޅެމުން ގެންދާ މީހުންގެ ތެރޭގައި މިކަންކަން އޮތީ ކިހާ ވަރަކަށް ބާވައެވެ. އަޅުގަނޑުމެންނަކީ ސައްތައިން ސައްތަ މުސްލިމުންކަމުގައި ބުނެއުޅޭ މަދު ގައުމެއްގެ ތެރެއިން ގައުމެކެވެ. ގައުމުގައި ދީނުގައި ހަރާމް ކުރެއްވިއްޔާ ހަރާމްކުރެއްވި ކަމެއް އެބައޮތެވެ. ލިވާތުކުރުމާއި ޒިނޭކުރުންވަނީ އާންމުވެފައެވެ. ވައްކަމާއި މަގުފޭރުން މާރާމާރީއާއި ، މީހުންމެރުން މިވަނީ ހައްދުފަހަނަ އަޅާފައެވެ. ރަމަޒާންމަސް އައެކޭކިޔާފަ ރޯދަމަސް ނާންނަ ކިތަންމެ މީހުނެއް އެބައުޅެއެވެ. ދިވެއްސެއްގެ ބަނޑުން އުފަންވީތީވެ އިސްލާމް ނަމެއްކިޔައިލުމުން ފުރިހަމަ މުސްލިމުން ކަމުގައި ވާނަމަ ދިވެހީންނަކީ މުސްލިމުންނެވެ. ދީނެއް މިއްލަތެއް މަޒުހަބެއް ގަބޫލުނުކުރާ ކިތައް އާދަމުގެ ދަރީން މިގައުމުގެ އައިޑީ ކާޑު ހިފައިގެން އުޅޭކަން ކަށަވަރުވޭބާވައެވެ. މަސްތުވާތަކެތީގެ ވަބާގައި ޖެހިފައި މިގައުމުގައި އެތިބަ ޒުވާނުންގެ އެކަނި އަދަދަށް ބަލާލިޔަސް ސަހަރޯ ހީވެއެވެ. ނުބައިކަމާ ފާހިޝްކަމުގައި ހައްދުފަހަނަ އަޅާފައިވާ މިންވަރު ކޮންމެ ދުވަހަކުވެސް މިދަނީ އިޝްތިހާރުވަމުންނެވެ. މިއީ ހަތަރުލައްކަ ހަމަނުވާ މިގައުމުގެ ހާލަތެވެ. މިލިޔަނުން ގުނާލެވޭ އިސްލާމީ އެހެން ގައުމުތަކުގެ ހާލަތަކީ ކޮބައިކަމާމެދު އޮތީ ވިސްނާލުމެވެ. މީގެ ސަބަބުން އިސްލާމުންނަށް މިއަދުގެ ދުނިޔޭގައި ނުލިބޭ ހުތުރު އެއްވެސް ނަމެއް މިހާރަކުދެން އޮތެކޭ ހީއެއް ނުވެއެވެ


SunOnline: Roadhaige Vasiyyaiy: Tharutheebun kankan kurumuge muhinmukan\nރޯދައިގެ ވަސިއްޔަތް: ތަރުތީބުން ކަންކަން ކުރުމުގެ މުހިންމުކަން\nއައްޝައިޚް ހަސަން މޫސާ ފިކުރީ 26 May 2019, 17:03\nލޯކަލް މާރުކޭޓުގެ ގޮޅިއަކުން މީހަކު ވިޔަފާރިކުރަނީ --- ސަން ފޮޓޯ/ އަހްމަދު އަވްޝަން އިލްޔާސް\nރަމަޟާން މަހުގެ އަޅުކަމުން ލިބޭ އެއް ފިލާވަޅަކީ ވަކި ތަރުތީބަކުން، ވަކި ނިޒާމަކަށް ދިރިއުޅުމުގެ ވައްޓަފާޅި ބިނާކުރުމެވެ. ރޯދައިގެ އަޅުކަމުގެ އިތުރުން އިސްލާމްދީނުގެ ހުރިހާ ރުކުންތަކެއްގައިވެސް ކަން އޮތީ މި އުސޫލަށެވެ. ވަކި ތަރުތީބަކުން، ވަކި ނިޒާމެއްގެ ދަށުން އެ އަޅުކަން އަދާކުރުމަށެވެ. ކާއިނާތުގައިވާ ހުރިހާ އެއްޗެއްވެސް ލައްވާފައިވަނީ ހަމަމި ގަވައިދުގެ މަތީގައެވެ. ވަކި ނިޒާމަކުން ވަކި ތަރުތީބަކުން ހިނގަމުންދާ ގޮތުގައެވެ.\nމާތްﷲ ވަހީކުރައްވާފައެވެ. ﴿ وَالشَّمْسُ تَجْرِي لِمُسْتَقَرٍّ لَهَا ذَلِكَ تَقْدِيرُ الْعَزِيزِ الْعَلِيمِ * وَالْقَمَرَ قَدَّرْنَاهُ مَنَازِلَ حَتَّى عَادَ كَالْعُرْجُونِ الْقَدِيمِ * لَا الشَّمْسُ يَنْبَغِي لَهَا أَنْ تُدْرِكَ الْقَمَرَ وَلَا اللَّيْلُ سَابِقُ النَّهَارِ وَكُلٌّ فِي فَلَكٍ يَسْبَحُونَ ﴾ (يس: 38 – 40) މާނައީ: "އަދި އިރު، އެއަށް ކަނޑައެޅި ގަރާރުވަނިވި ތަނަކަށް ދާނދެން ހިނގަހިގާ ހުރެތެވެ. އެއީ ޢަޒީޒުވަންތަ، މޮޅަށް ދެނެވޮޑިގެންވާ ރަސްކަލާނގެ މިންވަރުކުރައްވާފައިވާ ގޮތެވެ. * އަދި ހަނދަށް ތިމަންރަސްކަލާނގެ މަންޒިލުތަކެއް މިންވަރު ކުރެއްވީމެވެ. ދުވަސްވެ، ހިކި، ގުދުވެފައިވާ އިހާގޮނޑިއެއް ފަދައިން އެނބުރި އަތުވެއްޖައުމަށް ދާނދެނެވެ. (އެބަހީ: ހުޅެވިހަނދަކަށް ބަދަލުވެއްޖައުމަށް ދާނދެނެވެ.) * ހަނދު އަތުލައިގަތުމަކީ، އިރަށް އެކަށީގެންވާ ކަމެއްނޫނެވެ. އަދި ދުވާލަށްވުރެ ރޭގަނޑު ކުރިއަރައި ދާކަމަކަށްވެސް ނުމެވޭމެއެވެ. އަދި އެއިން ކޮންމެ އެއްޗެއްމެ ފަލަކެއްގައި ހިނގަހިނގާ ހުރެތެވެ."\nމިކައުނުގެ ހުރިހާ ކަމެއްވެސް ހިނގަމުންދަނީ ތަރުތީބު ކުރެވިފައިވާ ފުރިހަމަ ނިޒާމެއްގެ މަތީންނެވެ. އިރު ހަނދާއި ތަރިތަކާއި އުޑުތަކާއި ބިންވެސް ލައްވާފައިވަނީ މި ފުރިހަމަ ތަރުތީބަށް ތަބާވާގޮތުގައެވެ. ﴿صُنْعَ اللَّهِ الَّذِي أَتْقَنَ كُلَّ شَيْءٍ إِنَّهُ خَبِيرٌ بِمَا تَفْعَلُونَ﴾ (النمل 88) މާނައީ: "(އެއީ) ﷲގެ ހެއްދެވުމެވެ. އެކަލާނގެއީ، ހުރިހާ ތަކެއްޗެއް ފުރިހަމަކޮށް ހެއްދެވި ރަސްކަލާނގެއެވެ. ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ."\nކީރިތި ޤުރްއާނުގެ މޫރިތި އާޔަތްތަކާމެދު ނަޒަރު ހިންގާލައި އޭނގައިވާ މާނަތަކަށް ވިސްނައިލުމުންވެސް އެނގިގެންދަނީ، އެޤުރްއާން އަޅުތަކުންނަށް އުނގަންނައިދެނީ ތަރުތީބަކުން، ވަކި ނިޒާމެއްގެ މަތީގައި ދެމިހުރުމަށް ކަމެވެ. ﴿ وَالصَّافَّاتِ صَفًّا ﴾ (الصافات 1) މާނައީ: "ސަފުސަފަށް ތިއްބަވާ މަލާއިކަތުން ގަންދެއްވައި ވަޙީކުރައްވަމެވެ." ގިޔާމަތް ދުވަހުގައިކަން ހިނގާނީވެސް ހަމަ މިމޭރުމުންނެވެ. އެ ދުވަހު މަލާއިކަތުން ވަޑައިގަންނަވާނީ ސަފުސަފަށް ކަމުގައި ކީރިތި ޤުރްއާނުގައިވަނީ އަންގަވާފައެވެ. އަދި ގިޔާމަތްދުވަހު މީސްތަކުންގެ އަމަލުތައް އެބައިމީހުންނަށް ހުށަހެޅޭހިނދު މީސްތަކުންނާމެދު ކަން ހިނގަމުން ދާނީވެސް ފުރިހަމަ ތަރުތީބުންނެވެ. ﴿ وَعُرِضُوا عَلَى رَبِّكَ صَفًّا لَقَدْ جِئْتُمُونَا كَمَا خَلَقْنَاكُمْ أَوَّلَ مَرَّةٍ بَلْ زَعَمْتُمْ أَلَّنْ نَجْعَلَ لَكُمْ مَوْعِدًا ﴾ (الكهف 48) މާނައީ: "އަދި ކަލޭގެފާނުގެ ވެރިރަސްކަލާނގެ ހަޟުރަތަށް ސަފުސަފަށް އެއުރެން ހުށަހެޅޭނެތެވެ. (އަދި ﷲ ވަހީކުރައްވާނެތެވެ.) ތިމަންރަސްކަލާނގެ އެންމެ ފުރަތަމަ ފަހަރު ތިޔަބައިމީހުން ހެއްދެވިފަދައިން، ހަމަކަށަވަރުން، ތިމަންރަސްކަލާނގެ ހަޟުރަތަށް ތިޔަބައިމީހުން އަތުވެއްޖައީމުއެވެ. އަދި ކީއްހެއްޔެވެ! ތިޔަބައިމީހުން ހީކުޅައީ (މަހުޝަރަށް ފޮނުއްވުމަށް) ތިމަންރަސްކަލާނގެ ތިޔަބައިމީހުންނަށް ވަގުތެއް ކަނޑަނާޅުއްވާނޭ ކަމަށެވެ."\nވަކި ތަރުތީބަކުން، އިންތިޒާމުގެ ދަށުން ކަންކަން ކުރުމަށް ކީރިތި ގުރްއާނުން އިރުޝާދު ލިބޭފަދައިން ކީރިތި ރަސޫލާ صلى الله عليه وسلمގެ ހަޔާތްޕުޅުގައި، އެކަލޭގެފާނު އުނގަންނަވައި ދެއްވި ކަންކަމުގައިވެސް ތަރުތީބާއި ހަމަ ހިފެހެއްޓެވުމަށް އެކަލޭގެފާނު ސަމާލުކަން ދެއްވިކަން ރިވާވެގެން އައިސްފައިވެއެވެ. ދީނުގެ އެންމެ މުހިންމު ރުކުން ކަމުގައިވާ ނަމާދުގެ ޖަމާއަތުގައި ސަފު ހަދާއިރު ބަދަހިކަމާއެކު ގުޅި ލާމެހިގެންދާ ގޮތަށް ސަފުތައް ތަރުތީބުކުރުމަށް ކީރިތި ރަސޫލާ صلى الله عليه وسلم ބާރުއެޅުއްވިއެވެ. އަބޫ މަސްއޫދު رضي الله عنه ގެ އަރިހުން ރިވާވެގެންވެއެވެ. އެކަލޭފާނު ވިދާޅުވިއެވެ. "ކީރިތި ރަސޫލާ صلى الله عليه وسلم ތިމަންމެންގެ ކޮނޑުގައި ހިއްޕަވައި ސީދާކުރައްވަމުން ހަދީޘް ކުރައްވައެވެ." "اسْتَوُوا وَلاَ تَخْتَلِفُوا، فَتَخْتَلِفَ قُلُوبُكُمْ، لِيَلِني مِنْكُمْ أُولُوا الأحْلاَمِ وَالنُّهَى، ثُمَّ الَّذِينَ يَلُونَهُمْ، ثُمَّ الَّذِينَ يَلُونَهُمْ". رواه مسلم މާނައީ: "ތިޔަބައިމީހުން ސަފުތަކުގައި ހަމަހަމައަށް ސީދަލަށް ތިބޭށެވެ! އަދި ވަކިވަކިން ދުރުދުރުގައި ނުތިބޭށެވެ! އެހެން ތިބެނީނަމަ ތިޔަބައިމީހުންގެ ހިތްތައް ވަކިވަކިވެދާހުއްޓެވެ. (އެބަހީ: ދެބަސްވުމާއި ދެކޮޅުވެރިކަން ތިޔަބައިމީހުންގެ މެދުގައި އުފެދިދާހުއްޓެވެ.) ނަމާދަށް ސަފުތައް ހަދާއިރު، ތިޔަބައިމީހުންކުރެ ތަންދޮރު ފިލާ ބުއްދީގެ އަހުލުވެރިން، ތިމަން ކަލޭގެފާނާ އެންމެ އަރިހުގައި ތިބޭހުށީކަމެވެ. ދެން، އެއާ ޖެހުނު މީހުންނެވެ. ދެން، އެއާ ޖެހުނު މީހުންނެވެ."\nނަމާދުގައި އިމާމާއަށް ފުރިހަމައަށް ތަބާވުމަށްވެސް އިތުރު އެކަލޭގެފާނުވަނީ ނުހަނު ބާރު އަޅުއްވާފައެވެ. އަބޫ ހުރައިރާ رضي الله عنهގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘްކުރެއްވިއެވެ. "إِنَّمَا جُعِلَ الإِمَامُ لِيُؤْتَمَّ بِهِ، فَلاَ تَخْتَلِفُوا عَلَيْهِ، فَإِذَا رَكَعَ، فَارْكَعُوا، وَإِذَا قَالَ: سَمِعَ اللَّهُ لِمَنْ حَمِدَهُ، فَقُولُوا: رَبَّنَا لَكَ الحَمْدُ، وَإِذَا سَجَدَ فَاسْجُدُوا، وَإِذَا صَلَّى جَالِسًا، فَصَلُّوا جُلُوسًا أَجْمَعُونَ، وَأَقِيمُوا الصَّفَّ فِي الصَّلاَةِ، فَإِنَّ إِقَامَةَ الصَّفِّ مِنْ حُسْنِ الصَّلاَةِ" رواه البخاري މާނައީ: "ނަމާދުގައި އިމާމާއަކީ އޭނާއާ ތަބާވުމަށްޓަކައި ހުންނަ މީހެކެވެ. އިމާމު މީހާއާއި ޚިލާފުވެ ތަފާތުނުވާހުށިކަމެވެ. އިމާމު މީހާ ރުކޫއުކޮށްފިނަމަ ފަހެ ތިޔަބައިމީހުންވެސް ރުކޫއު ކުރާށެވެ! އިމާމު މިހާ سَمِعَ اللَّهُ لِمَنْ حَمِدَهُ ކިޔައިފިނަމަ ތިޔަބައިމީހުން رَبَّنَا لَكَ الحَمْدُ ކިޔާށެވެ. އިމާމު މީހާ ސަޖިދަކުރުމުން ތިޔަބައިމީހުންވެސް ސަޖިދަ ކުރާށެވެ. އަދި އޭނާ އިށީނދެ އިނދެ ނަމާދުކުރަނީނަމަ ތިޔަބައިމީހުން އެންމެވެސް އިށީނދެގެން ތިބެ ނަމާދުކުރާށެވެ. ނަމާދުކުރުމަށް ސަފު ފުރިހަމައަށް ހަދާށެވެ. އެހެނީ ފުރިހަމައަށް ސަފު ހެދުމަކީ ނަމާދުގެ ފުރިހަމަވުމުގެ ތެރެއިން ހިމެނޭ ކަމެކެވެ."\nނަމާދަކީ އަޅުގަނޑުމެންނަށް ދިރިއުޅުމުގެ ހަމައާއި ތަރުތީބާއި ނިޒާމު އުނގަންނައިދޭ އަޅުކަމެކެވެ. ރެއަކާއި ދުވާލު ކުރެވޭ ފަރުޟު ފަސް ނަމާދުގެ ކުރީގައި ނަޖިހުން ތާހިރުވުމާއި، ވުޟޫކުރުމަކީ ނަމާދު ސައްހަވުމުގެ ތެރެއިން ހިމެނޭ ޝަރުތުތަކެކެވެ. ކޮންމެ ނަމާދަކަށް ވަކި ވަގުތެއް ކަނޑައަޅުއްވާފައިވުމާއި، އަދި ކޮންމެ ނަމާދެއްގެ ރަކުއަތްތަކުގެ އަދަދުވެސް ވަނީ ކަނޑައަޅުއްވައި ދެއްވާފައެވެ. އެ ރަކުއަތްތަކުގެ އަދަދަށްވުރެ މަދުން ނުވަތަ ގިނައިން ކުރުމަކީ ނަމާދު ބާތިލުވާނެ ކަމެއްކެވެ.\nޒަކާތުގެ އަޅުކަންމުގައިވެސް ކަންއޮތްގޮތަކީ މިއީއެވެ. ޒަކާތުގެ އަހުކާމްތަކުގެ ތެރޭގައި، ޒަކާތް ނެރުން ވާޖިބުވެގެންވާ މުދަލާއި، ޒަކާތުގެ ނިސާބު ހަމަވާ މިންގަނޑުތަކާއި، އަހަރު ހަމަވުމާއި، ޒަކާތް ދިނުން ހައްގުވެގެންވާ ފަރާތްތައްވެސް ވަނީ ޤުރްއާނާއި ސުންނަތުގައި ތަފްސީލުކޮށް ބަޔާންކުރައްވާފައެވެ.\nރޯދައިގެ އަޅުކަންވެސް އަދާކުރުމަށް ކަނޑައެޅިފައިވަނީ ރަމަޟާންމަހުގައެވެ. ރޯދައަށް ހުންނަ ދުވަހުގައި، ފަޖުރުއްސާދިގުގެ އަލިކަން ފާޅުވީއްސުރެ، އިރު އޮއްސިއްޖައުމަށް ދާންދެން ކެއިންބުއިމާއި، ދެމަފިރިކަމުގެ ގުޅުން ހިންގުމުން އެއްކިބާވެހުރެ މެނުވީ ރޯދައިގެ އަޅުކަން އަދާ ނުކުރެވޭނެތެވެ.\nހައްޖުގެ އަޅުކަންވެސް އޮތީ ހަމަ އެ އުސޫލުންނެވެ. ހައްޖުގެ މައްސަރުތައް ވަނީ ކަނޑައަޅުއްވާފައެވެ. ހަމައެފަދައިން ހައްޖުގެ އަޅުކަން އަދާކުރެވޭ މަޝާއިރުތަކާއި، ހައްޖުގެ އަޅުކަން އަދާކުރުމުގައި އަމަލުކުރަންޖެހޭނޭ ގޮތްތަކާއި، އެ މަނާސިކުތައް ފުރިހަމަކުރަންޖެހޭ ވަގުތުތައްވެސް ވަނީ ބަޔާންކުރައްވައި ތަފްސީލުކޮށްދެއްވާފައެވެ.\nއަޅުގަނޑުމެންގެ މުޖުތަމައުގެ ބައެއް މީހުންނަކީ އެއްވެސް އިންތިޒާމެއް ތަރުތީބެއް ދަސްވެފައިވާ ބައެއް ނޫނެވެ. ކަންނެތްކަމާއެކު، ސާފުތާހިރުވުމެއް ނެތި، ތިމާ ހިތުހުރި ވަގުތެއްގައި ބޭނުންހާ ކަމެއް ކުރުމަކީ ދިރިއުޅުން ބޮއްސުންލާފައިވުމެވެ. އެއީ މިނިވަންކަމެއް ނޫނެވެ. ނިދިން ހޭލެވުމާއެކު މޫނު ދޮވުމެއް ދަތް އުނގުޅުމެއްނެތި ކޮފީއެއް ބޯލުމަކީ ތަހުޒީބެއް ނޫނެވެ. އެއީ ކަންނެތްކަމެވެ. އަދާކުރާ ވަޒީފާއަށް ގަޑިޖެހިގެން ދިއުމާއި ބައްދަލުވުންތަކަށް ހާޟިރުވުމުގައި ގަޑިއަށް ފަރުވާލެއް ނުބެހެއްޓުމަކީ ކުރިއަރާފައިވުމެއް ނޫނެވެ. ދުވަހުން ދުވަހަށް ނިންމަންޖެހޭ މަސައްކަތްތަކަށް އެއްވެސް އަހަންމިއްޔަތެއް ނުދިނުމަކީ ފަރުވާކުޑަކަމެވެ. އެއީ ތިމާގެ ކުޅަދާނަކަމާއި މޮޅުކަމެއް ނޫނެވެ.\nމުސްލިމެއްގެ ހަޔާތަކީ އެއްވެސް މާނައެއް ނެތް، ފަރުވާކުޑަކަމާއި ކަންނެތްކަމުން ފުރިފައިވާ ވަގުތުތަކެއް ނޫނެވެ. ދިރިއުޅުން ބޭކާރު ގޮތުގައި ނަގާލުމަކީ އިސްލާމްދީން ހުއްދަކުރާ ކަމެއް ނޫނެވެ. އިންތިޒާމާއި ތަރުތީބަކީ އަޅުނޑުމެންގެ މާތްވެގެންވާ އިސްލާމްދީން އަޅުގަނޑުމެންނަށް ދީފައިވާ ތަރުބިއްޔަތެވެ.\nއަޅުގަނޑުމެންގެ ހަޔާތް ބާއްޖަވެރިކުރުމަށް އެދޭނަމަ އިންތިޒާމާއި ތަރުތީބުން ދިރިއުޅުމުގެ ކަންކަން ކުރުމަށް ފަރުވާތެރިވުމަށް ވަސިއްޔަތް ކުރަމެވެ.


Dhivehi anhen Scoutun thaareehuge thereah! - vNews.mv\nޕްރެޒިޑެންޓް ސްކައުޓް ބެޖް ހާސިލްކުރި ފުރަތަމަ އަންހެން2ސްކައުޓުން (ވ) އަދި ބޭޑްން ޕަވަލް ބެޖް ހާސިލްކުރި ފުރަތަމަ އަންހެން2ރޯވަރ ސްކައުޓުން:\nދިވެހި އަންހެން ސްކައުޓުންގެ ތާރީޚީ ރެކޯޑެއް!\nސައިފް އަޒްހަރު Male' | 11 November 2019, 20:24\nޕްރެޒިޑެންޓް ސްކައުޓް ބެޖަކީ ސްކައުޓް އެސޯސިއޭޝަންގެ ޕްރޮގްރެސިވް ސްކީމްގައި ހިމެނޭ ސްކައުޓް އުމުރުފުރައިގެ 11 އަހަރާއި 18 އަހަރާ ދެމެދުގެ ސްކައުޓުންނަށް ދެވޭ އެންމެ ޝަރަފްވެރި ދަރަޖައެވެ. މިއަހަރު ޕްރެޒިޑެންޓް ސްކައުޓް ބެޖް ހާސިލް ކޮށްފައިވަނީ5ސްކައުޓުންނެވެ.\nމިއަހަރު ޕްރެޒިޑެންޓް ސްކައުޓް ބެޖް ހާސިލްކުރި ފަސް ސްކައުޓުންގެ ތެރޭގައި ހިމެނެނީ2އަންހެން ސްކައުޓުންނާއި،3ފިރިހެން ސްކައުޓުންނެވެ. މި ފަސް ސްކައުޓުންނަކީވެސް އަލްމަދްރަސަތުލް އަރަބިއްޔަތުލް އިސްލާމިއްޔާގެ ސްކައުޓުންނެވެ.\nމިއީ، ރާއްޖޭގައި ޕްރެޒިޑެންޓް ސްކައުޓް ބެޖް ދޭން ފެށިފަހުން އެ ބެޖް ހާސިލްކުރި ފުރަތަމަ އަންހެން ދެ ސްކައުޓުންނެވެ. އަދި މިއީ އަރަބިއްޔާ ސްކައުޓް ގްރޫޕްގެ ސްކައުޓުންތަކެއް ޕްރެޒިޑެންޓް ސްކައުޓް ބެޖް ހާސިލްކުރި ފުރަތަމަ ފަހަރުވެސް މެއެވެ.\nރާއްޖޭގެ އަންހެން ސްކައުޓުންގެ ތެރެއިން ޕްރެޒިޑެންޓް ސްކައުޓް ބެޖް ހާސިލްކުރި ފުރަތަމަ އަންހެން ދެ ސްކައުޓުންގެ ތެރޭގައި ހިމެނެނީ މަރިޔަމް ބަރްޝާ މުހަންމަދުއާއި، އާމިނަތު އައިނާ އަލީއެވެ.\nމަރިޔަމް ބަރްޝާއާ ރައީސުލްޖުމްހޫރިއްޔާ ޕްރެޒިޑެންޓް ސްކައުޓް ބެޖް ހަވާލުކޮށްދެއްވަނީ:\nމީގެތެރެއިން މަރިޔަމް ބަރްޝާ މުހަންމަދަކީ، އަލްމަދްރަސަތުލް އަރަބިއްޔަތުލް އިސްލާމިއްޔާގެ ގްރޭޑް 12 ގައި ތައުލީމު ހާސިލްކުރަމުންގެންދާ ދަރިވަރެކެވެ.\nކަބް ސްކައުޓް މަރްހަލާ ނިންމައި 2013 ވަނަ އަހަރު ސްކައުޓް ސެކްޝަނާ ގުޅުނު ބަރްޝާ ވަނީ 20 ފަންނީ ބެޖް ހާސިލްކޮށް "ޖޫނިއަރ ސްކައުޓް އެޕްލޯޓްސް އާއި ސްކައުޓް ކޯޑު" އަދި "ސީނިއަރ ސްކައުޓް އެޕްލޯޓްސް އާއި ބުޝްމަންސް ތޯންގު" ހާސިލްކޮށްފައެވެ.\nރާއްޖޭގެ އެކި ކަންކޮޅުތަކުގައި ބޭއްވުނު ސްކައުޓް ކޭމްޕްތަކާއި، ސްރީލަންކާގައި ބޭއްވުނު އިންޓަރނޭޝަނަލް ސްކައުޓް ޖަމްބޮރީގައިވެސް ބަރްޝާ ބައިވެރިވެފައިވެއެވެ. ޕްރެޒިޑެންޓް ސްކައުޓް ބެޖް ހާސިލްކުރުމަށްޓަކައި ބަރްޝާވަނީ ތަފާތު ގިނަ އިޖުތިމާއީ މަސައްކަތްތައް ކޮށްފައެވެ.\nބަރްޝާއަކީ މިހާރު އަރަބިއްޔާ ސްކައުޓް ގްރޫޕްގެ ސީނިއަރ ޕެޓްރޯލް ލީޑަރެކެވެ. އަދި ބަރްޝާއަކީ އަރަބިއްޔާ ސްކޫލުން ޕްރެޒިޑެންޓް ސްކައުޓް ބެޖް ހާސިލްކުރާ ސްކައުޓުންގެ ތެރެއިން އުމުރުން އެންމެ ހަގު އަންހެން ސްކައުޓެވެ.\nއާމިނަތު އައިނާ އަލީއާ ރައީސުލްޖުމްހޫރިއްޔާ ޕްރެޒިޑެންޓް ސްކައުޓް ބެޖް ހަވާލުކޮށްދެއްވަނީ:\nޕްރެޒިޑެންޓް ސްކައުޓް ބެޖް ހާސިލްކުރި އަނެއް އަންހެން ސްކައުޓް އާމިނަތު އައިނާ އަލީއަކީވެސް އަލްމަދްރަސަތުލް އަރަބިއްޔަތުލް އިސްލާމިއްޔާގެ ގްރޭޑް 12 ގައި ތައުލީމު ހާސިލް ކުރަމުންގެންދާ ދަރިވަރެކެވެ.\nކަބް ސްކައުޓް މަރްހަލާ ނިންމައި، 2013 ވަނަ އަހަރު ސްކައުޓް ސެކްޝަނާ ގުޅުމަށްފަހު އައިނާވަނީ 29 ފަންނީ ބެޖް ހާސިލްކޮށް "ޖޫނިއަރ ސްކައުޓް އެޕްލޯޓްސް އާއި ސްކައުޓް ކޯޑު" އަދި "ސީނިއަރ ސްކައުޓް އެޕްލޯޓްސް އާއި ބުޝްމަންސް ތޯންގު" ހާސިލްކޮށްފައެވެ.\nއަދި ރާއްޖޭގެ އެކި ކަންކޮޅުތަކުގައި ބޭއްވުނު ސްކައުޓް ކޭމްޕްތަކާއި، ސްރީލަންކާގައި ބޭއްވި އިންޓަރނޭޝަނަލް ސްކައުޓް ޖަމްބޮރީގައިވެސް އައިނާ ބައިވެރިވެފައިވެއެވެ. އަދި ޕްރެޒިޑެންޓް ސްކައުޓް ބެޖް ހާސިލް ކުރުމަށްޓަކައި އައިނާވަނީ ތަފާތު ގިނަ އިޖުތިމާއީ ހަރަކާތްތަކުގައި ބައިވެރިވެފައެވެ.\nއައިނާއަކީ 2017 ވަނަ އަހަރު އަރަބިއްޔާގެ ބެސްޓް އޯލް ރައުންޑް ސްކައުޓެވެ. އަދި އޭނާއަކީ އަރަބިއްޔާގެ ސީނިއަރ ޕްރިފެކްޓް އަދި ވައިލެޓް ހައުސްގެ ކެޕްޓަންގެ އިތުރުން، އަރަބިއްޔާ ސްކައުޓް ގްރޫޕްގެ ޕެޓްރޯލް ލީޑަރެއްވެސް މެއެވެ.\nމީގެއިތުރުން، ރާއްޖޭގައި ފުރަތަމަ ފަހަރަށް ދެ އަންހެން ސްކައުޓުންވަނީ ބޭޑްން ޕަވަލް ބެޖްވެސް ހާސިލްކޮށްފައެވެ.\nބޭޑްން ޕަވަލް ބެޖަކީ، ސްކައުޓް އެސޯސިއޭޝަންގެ ޕްރޮގްރެސިވް ސްކީމްގައި ހިމެނޭ އުމުރުން 18 އަހަރާއި 25 އަހަރާ ދެމެދުގެ އުމުރު ފުރާގައި ހިމެނޭ ރޯވަރ ސްކައުޓް ސެކްޝަނަށް ދެވޭ އެންމެ ޝަރަފްވެރި ދަރަޖައެވެ.\nފައިހާ އަބްދުﷲއާ ރައީސުލްޖުމްހޫރިއްޔާ ބޭޑްން ޕަވަލް ބެޖް ހަވާލުކޮށްދެއްވަނީ\nމިއަހަރު ބޭޑްން ޕަވަލް ބެޖް ހާސިލްކުރި ދެ އަންހެން ސްކައުޓުންގެ ތެރޭގައި ހިމެނެނީ، ފައިހާ އަބްދުﷲ އާއި، ސައާދާ އަހްމަދެވެ.\nމީގެތެރެއިން، އިމާދުއްދީން ސްކޫލްގެ ސްކައުޓް ލީޑަރެއްގެ ގޮތުގައި މިހާރު ޚިދުމަތް ކުރަމުންގެންދާ ފައިހާ އަބްދުﷲ ސްކައުޓް ހަރަކާތާ ގުޅިފައިވަނީ 2010 ވަނަ އަހަރުއެވެ. އޭނާ ރޯވަރ ސްކައުޓް ފަށާފައިވަނީ 23 ވަނަ މާލޭ ސްކައުޓް ގްރޫޕްގައި 2014 ވަނަ އަހަރުއެވެ.\nފައިހާއަކީ މިހާރު ސްކައުޓް އެސޯސިއޭޝަންގެ ޔޫތު ކައުންސިލްގެ ޗެއަރޕަސަންއެވެ. އޭނާވަނީ 2018 ވަނަ އަހަރު ޔޫތު ކައުންސިލްގެ ވައިސް ޗެއަރޕާސަންގެ މަގާމުވެސް އަދާކޮށްފައެވެ.\nސައާދާ އަހްމަދުއާ ރައީސުލްޖުމްހޫރިއްޔާ ބޭޑްން ޕަވަލް ބެޖް ހަވާލުކޮށްދެއްވަނީ\nބޭޑްން ޕަވަލް ބެޖް ހާސިލްކުރި އަނެއް އަންހެން ސްކައުޓް ސައާދާ އަހްމަދު ސްކައުޓް ހަރަކާތާ ގުޅިފައިވަނީ 2008 ވަނަ އަހަރު އަމީނިއްޔާ ސްކޫލުންނެވެ. އެއަށްފަހު 2014 ވަނަ އަހަރު ޣިޔާޘުއްދީން ސްކޫލްގެ ރޯވަރ ސްކައުޓެއްގެ ގޮތުގައި ގުޅި، ޚިދުމަތް ކުރުމަށްފަހު 2018 ވަނަ އަހަރު މަޖީދިއްޔާ ސްކޫލްގެ ސްކައުޓް ގްރޫޕާ ގުޅި، ބޭޑްން ޕަވަލް ބެޖްގެ މަސައްކަތް ސައާދާ ފުރިހަމަ ކޮށްފައިވަނީ މަޖީދިއްޔާ ސްކޫލްގެ ރޯވަރ ސްކައުޓެއްގެ ގޮތުގައި ހުރެގެންނެވެ.\nސްކައުޓް އެސޯސިއޭޝަންގެ ހެޑް ކުއާޓަރ ކޮމިޝަނަރ ފޮރ ޕްރީ-ކަބް ސެކްޝަންގެ މަގާމުގައި ހުރި ސައާދާ ވަނީ އަމީނިއްޔާ ސްކޫލްގެ އެސިސްޓެންޓް ގްރޫޕް ސްކައުޓް ލީޑަރެއްގެ ގޮތުންވެސް ޚިދުމަތް ކޮށްފައެވެ.\nމިފަހަރު ޕްރެޒިޑެންޓް ސްކައުޓް ބެޖް ހާސިލްކުރި ފިރިހެން3ސްކައުޓުންނަކީ އަރަބިއްޔާ ސްކައުޓް ގްރޫޕްގެ އިސްމާއިލް ޖައިޝް ޖަލާލްއާއި، މުހަންމަދު މައުއިލްއާއި، މުހަންމަދު އަކްމަލް ނަސީރެވެ.\nއިސްމާއިލް ޖައިޝް ޖަލާލްއާ ރައީސުލްޖުމްހޫރިއްޔާ ޕްރެޒިޑެންޓް ސްކައުޓް ބެޖް ހަވާލުކޮށްދެއްވަނީ\nމީގެތެރެއިން، އިސްމާއިލް ޖައިޝް ޖަލާލްއަކީ އަލްމަދްރަސަތުލް އަރަބިއްޔަތުލް އިސްލާމިއްޔާގެ ގްރޭޑް 12 ގައި ތައުލީމް ހާސިލްކުރަމުންގެންދާ ދަރިވަރެކެވެ.\nކަބް ސްކައުޓް މަރްހަލާ ނިންމައި، އޭނާ ސްކައުޓް ސެކްޝަނާ ގުޅިފައިވަނީ 2013 ވަނަ އަހަރުއެވެ. އޭނާވަނީ މިހާތަނަށް 25 ފަންނީ ބެޖް ހާސިލްކޮށް "ޖޫނިއަރ ސްކައުޓް އެޕްލޯޓްސް އާއި ސްކައުޓް ކޯޑު" އަދި "ސީނިއަރ ސްކައުޓް އެޕްލޯޓްސް އާއި ބުޝްމަންސް ތޯންގު" ހާސިލްކޮށްފައެވެ.\nއަދި ރާއްޖޭގެ އެކި ކަންކޮޅުތަކުގައި ބޭއްވުނު ސްކައުޓް ކޭމްޕްތަކާއި، ސްރީލަންކާގައި ބޭއްވި އިންޓަރނޭޝަނަލް ސްކައުޓް ޖަމްބޮރީގައިވެސް ޖައިޝް ބައިވެރިވެފައިވެއެވެ. ޕްރެޒިޑެންޓް ސްކައުޓް ބެޖް ހާސިލް ކުރުމަށްޓަކައި ޖައިޝްވަނީ، ތަފާތު ގިނަ ހަރަކާތްތަކުގައި ބައިވެރިވެފައެވެ.\nކުރެހުމާއި، ފަރުމާކުރުމުގެ ފަންނުގައި ކުރިއަށް ދިއުމަށް ޝައުގުވެރިވާ ޖައިޝްއަކީ އަރަބިއްޔާ ސްކޫލްގެ ސީނިއަރ ޕްރިފެކްޓްގެ އިތުރުން، ބްލޫ ހައުސްގެ ކެޕްޓަނެވެ. އަދި އޭނާއަކީ އަރަބިއްޔާ ސްކައުޓް ގްރޫޕްގެ ޕެޓްރޯލް ލީޑަރެކެވެ.\nމުހަންމަދު މައުއިލްއާ ރައީސުލްޖުމްހޫރިއްޔާ ޕްރެޒިޑެންޓް ސްކައުޓް ބެޖް ހަވާލުކޮށްދެއްވަނީ\nޕްރެޒިޑެންޓް ސްކައުޓް ބެޖް ހާސިލްކުރި އަނެއް ސްކައުޓް، މުހަންމަދު މައުއިލްއަކީ އަރަބިއްޔާގެ ގްރޭޑް 11 ގައި ތައުލީމު ހާސިލްކުރަމުންދާ ދަރިވަރެކެވެ. އޭނާ ކަބް ސްކައުޓް މަރްހަލާ ނިންމައި ސްކައުޓް ސެކްޝަނާ އޭނާ ގުޅިފައިވަނީ 2014 ވަނަ އަހަރުއެވެ. އޭނާވަނީ 23 ފަންނީ ބެޖް ހާސިލްކޮށް "ޖޫނިއަރ ސްކައުޓް އެޕްލޯޓްސް އާއި ސްކައުޓް ކޯޑު" އަދި "ސީނިއަރ ސްކައުޓް އެޕްލޯޓްސް އާއި ބުޝްމަންސް ތޯންގު" ހާސިލްކޮށްފައެވެ.\nއަދި ރާއްޖޭގެ އެކި ކަންކޮޅުތަކުގައި ބޭއްވުނު ސްކައުޓް ކޭމްޕްތަކާއި، ސްރީލަންކާގައި ބޭއްވި އިންޓަރނޭޝަނަލް ސްކައުޓް ޖަމްބޮރީގައިވެސް މައުއިލް ބައިވެރިވެފައިވެއެވެ. އަދި އިޖުތިމާއީ ގިނަ ހަރަކާތްތަކުގައިވެސް ބައިވެރިވެފައި ވެއެވެ.\nކެރަމް ކުޅުމާއި، ގައުމީ ކެރަމް މުބާރާތްތަކުގައި އަމްޕަޔަރުކަން ކުރަމުންދާ މައުއިލްއަކީ އަރަބިއްޔާ ސްކައުޓް ގްރޫޕްގެ ޕެޓްރޯލް ލީޑަރުންގެ ތެރެއިން 2018 ވަނަ އަހަރާއި، 2019 ވަނަ އަހަރުގެވެސް އެންމެމޮޅު ޕެޓްރޯލް ލީޑަރެވެ.\nމުހަންމަދު އަކްމަލް ނަސީރުއާ ރައީސުލްޖުމްހޫރިއްޔާ ޕްރެޒިޑެންޓް ސްކައުޓް ބެޖް ހަވާލުކޮށްދެއްވަނީ:\nޕްރެޒިޑެންޓް ސްކައުޓް ބެޖް ހާސިލްކުރި އަނެއް ސްކައުޓް، މުހަންމަދު އަކްމަލް ނަސީރަކީ އަރަބިއްޔާ ސްކޫލްގެ ގްރޭޑް 11 ގައި ތައުލީމު ހާސިލް ކުރަމުންގެންދާ ދަރިވަރެކެވެ. އޭނާ ކަބް ސްކައުޓް މަރްހަލާ ނިންމައި، ސްކައުޓް ސެކްޝަނާ ގުޅިފައިވަނީ 2014 ވަނަ އަހަރުއެވެ.\nއަކްމަލް ވަނީ މިހާތަނަށް 18 ފަންނީ ބެޖް ހާސިލްކޮށް "ޖޫނިއަރ ސްކައުޓް އެޕްލޯޓްސް އާއި ސްކައުޓް ކޯޑު" އަދި "ސީނިއަރ ސްކައުޓް އެޕްލޯޓްސް އާއި ބުޝްމަންސް ތޯންގު" ހާސިލްކޮށްފައެވެ. އަދި ރާއްޖޭގެ އެކި ކަންކޮޅުތަކުގައި ބޭއްވުނު ސްކައުޓް ކޭމްޕްތަކާއި، ސްރީލަންކާގައި ބޭއްވި އިންޓަރނޭޝަނަލް ސްކައުޓް ޖަމްބޮރީގައިވެސް ބައިވެރިވެފައިވެއެވެ. ޕްރެޒިޑެންޓް ސްކައުޓް ބެޖް ހާސިލްކުރުމަށްޓަކައި އަކްމަލްވަނީ ތަފާތު ގިނަ އިޖުތިމާއީ ހަރަކާތްތަކުގައި ބައިވެރިވެފައެވެ.\nސްކޫލް ކުދިންގެ މަދަހަ މުބާރާތްތަކުން ރަން ވަނަތައް ހޯދަމުންގެންދާ އަކްމަލްއަކީ އަރަބިއްޔާ ސްކޫލްގެ ޕްރިފެކްޓެއްގެ އިތުރުން ބްލޫ ހައުސްގެ ޑެޕިއުޓީ ކެޕްޓަނެވެ. އަދި އޭނާއަކީ އަރަބިއްޔާ ސްކައުޓް ގްރޫޕްގެ ޕެޓްރޯލް ލީޑަރެކެވެ.\nމީގެއިތުރުން، މިއަހަރު ބޭޑްން ޕަވަލް ބެޖް ހާސިލްކުރި އަނެއް4ރޯވަރ ސްކައުޓުންނަކީ، މަޖީދިއްޔާ ސްކޫލްގެ އަބްދުﷲ ޔާފިޘް އަހްމަދާއި، މުހަންމަދު އިޢުޖާޒް ޔަޒީދާއި، އިމާދުއްދީން ސްކޫލްގެ ރޯވަރ ސްކައުޓުން ކަމުގައިވާ އިޒްހާން އަބްދުﷲއާއި، އަލީ ތަޙްނީކް އަހްމަދެވެ.\nއަބްދުﷲ ޔާފިޘް އަހްމަދުއާ ރައީސުލްޖުމްހޫރިއްޔާ ބޭޑްން ޕަވަލް ބެޖް ހަވާލުކޮށްދެއްވަނީ:\nމީގެ ތެރެއިން، އަބްދުﷲ ޔާފިޘް އަހްމަދަކީ މަޖީދިއްޔާ ސްކޫލްގެ ސްކައުޓް ލީޑަރުކަމާއި، ސްކައުޓް އެސޯސިއޭޝަންގެ ހެޑްކުއާޓަރ ކޮމިޝަނަރ ފޮރ ފައިނޭންސް މަގާމު އަދާކުރަމުންގެންދާ ސްކައުޓެކެވެ. ޔާފިޘްވަނީ 2017 ވަނަ އަހަރު ޕްރެޒިޑެންޓް ސްކައުޓް ބެޖްވެސް ހާސިލްކޮށްފައެވެ.\nމުހަންމަދު އިއުޖާޒް ޔަޒީދުއާ ރައީސުލްޖުމްހޫރިއްޔާ ބޭޑްން ޕަވަލް ބެޖް ހަވާލުކޮށްދެއްވަނީ:\nބޭޑްން ޕަވަލް ބެޖް ހާސިލްކުރި މުހަންމަދު އިޢުޖާޒް ޔަޒީދަކީ މަޖީދިއްޔާ ސްކޫލްގެ ސްކައުޓް ލީޑަރެކެވެ. އަދި އޭނާއަކީ ހެޑްކްއާޓަރ ކޮމިޝަނަރ ފޮރ އިންތަރނޭޝަނަލް ސަޕޯޓްގެ މަގާމުގައި ހުރި ރޯވަރ ސްކައުޓެކެވެ. 2014 ވަނަ އަހަރު މަޖީދިއްޔާ ސްކޫލްގެ ބެސްޓް އޯލް ރައުންޑް ސްކައުޓަކަށް ހޮވިފައިވާ އިޢުޖާޒް ޕްރެޒިޑެންޓް ސްކައުޓް ބެޖް ހާސިލް ކޮށްފައިވަނީ 2017 ވަނަ އަހަރުއެވެ.\nއިޒްހާން އަބްދުﷲއާ ރައީސުލްޖުމްހޫރިއްޔާ ބޭޑްން ޕަވަލް ބެޖް ހަވާލުކޮށްދެއްވަނީ:\nބީޕީ ބެޖް ހާސިލްކުރި އިޒްހާން އަބްދުﷲއަކީ އިމާދުއްދީން ސްކޫލްގެ ސްކައުޓް ލީޑަރެއްގެ އިތުރުން، ސްކައުޓް އެސޯސިއޭޝަންގެ ޔޫތު ކައުންސިލްގެ މެމްބަރެއްވެސް މެއެވެ. 2008 ވަނަ އަހަރު ސްކައުޓް ހަރަކާތާ ގުޅުނު އިޒްހާން ރޯވަރ ސްކައުޓިން ފަށާފައިވަނީ 2015 ވަނަ އަހަރު ޣިޔާޘުއްދީން ސްކޫލުންނެވެ. އެއަށްފަހު އޭނާ އިމާދުއްދީން ސްކޫލްގެ ސްކައުޓް ގްރޫޕާ ގުޅިފައިވަނީ 2017 ވަނަ އަހަރުއެވެ.\nއަލީ ތަހްނީކް އަހްމަދުއާ ރައީސުލްޖުމްހޫރިއްޔާ ބޭޑްން ޕަވަލް ބެޖްގެ ސެޓްފިކެޓް ހަވާލުކޮށްދެއްވަނީ:\nބޭޑްން ޕަވަލް ބެޖް ހާސިލްކުރި އަލީ ތަޙްނީކް އަހްމަދުއަކީ އިމާދުއްދީން ސްކޫލްގެ ސްކައުޓް ލީޑަރެކެވެ. ތަޙްނީކް ސްކައުޓް ހަރަކާތާ ގުޅިފައިވަނީ 2016 ވަނަ އަހަރު އިމާދުއްދީން ސްކޫލުން ރޯވަރ ސްކައުޓެއްގެ ގޮތުގައެވެ. އޭނާ ސްކައުޓް ލީޑަރސް ކޯސް ފުރިހަމަ ކޮށްފައިވަނީ 2018 ވަނަ އަހަރުއެވެ. ތަޙްނީކްއަކީ މިވަގުތު މެސެންޖަރސް އޮފް ޕީސްގެ ލޯކަލް ކޯޑިނޭޓަރސް ޓީމުގެ މެމްބަރެއްގެ ގޮތުގައެވެ.\nރ. އިނގުރައިދޫ ހަތިހާ، އަލީ ފައުޒާންއާ ރައީސުލްޖުމްހޫރިއްޔާ ހަނދާނީފިލާ ހަވާލުކޮށްދެއްވަނީ:\nމީގެއިތުރުން، 2018 ވަނަ އަހަރުގެ ނޮވެމްބަރުމަހުގެ 18 ވަނަ ދުވަހު ރ. އިނގުރައިދޫގައި މޫދަށް އެރި އުޅުނު ކުއްޖަކު، ފުރާނައަށް ނުރައްކާވާފަދަ ހާލަތެއްގައި ވަނިކޮށް، އޭނާގެ ފުރާނަ ސަލާމަތްކުރުމުގައި އެހީތެރިވި ދެ ސްކައުޓުން ކަމަށްވާ ރ. އިނގުރައިދޫ ހަތިހާ، އަލީ ފައުޒާނާއި، އިނގުރައިދޫ މާހާ، ނިޝާހް އަބްދުލްޣަފޫރު ދައްކާފައިވާ ދައްކާފައިވާ އާދަޔާޚިލާފް ހިތްވަރު ފާހަގަ ކުރައްވައި ސަރުކާރުން ދެއްވި ހަނދާނީ ފިލާވެސް ރައީސުލްޖުމްހޫރިއްޔާ ދެއްވިއެވެ.\nރ. އިނގުރައިދޫ މާހާ، ނިޝާހް އަބްދުލްޣަފޫރުއާ ރައީސުލްޖުމްހޫރިއްޔާ ހަނދާނީފިލާ ހަވާލުކޮށްދެއްވަނީ:\nމިއަހަރު ޕްރެޒިޑެންޓް ސްކައުޓް ބެޖާއި، ބޭޑްން ޕަވަލް ބެޖް ހާސިލްކުރި ސްކައުޓުންނަށް ބެޖާއި ހަނދާނީ ފިލާދެއްވީ މިއަހަރުގެ ޖުމްހޫރީ ދުވަސް ފާހަގަކުރުމުގެގޮތުން ނޮވެމްބަރު 10 ވީ އަދީއްތަ ދުވަހުގެރޭ ދަރުބާރުގޭގައި ބޭއްވި ޚާއްސަ ޖަލްސާގައި ރައީސުލްޖުމްހޫރިއްޔާ އިބްރާހިމް މުހަންމަދު ސާލިހްގެ އަތްޕުޅުންނެވެ.


ބަންގްލަދޭޝްގެ ރައްޔިތުންގެތެރެއިން އިތުރު 200 މީހަކު ޤައުމަށް ފޮނުވާލައިފި – DhiDaily\nބަންގްލަދޭޝްގެ ރައްޔިތުންގެތެރެއިން އިތުރު 200 މީހަކު ޤައުމަށް ފޮނުވާލައިފި\nރާއްޖޭގައި އުޅޭ ބަންގްލަދޭޝްގެ ރައްޔިތުންގެތެރެއިން އިތުރު 200 މީހަކު ޤައުމަށް ފޮނުވާލައިފިއެވެ.\nމޯލްޑިވިއަން އިން މިއަދު ކުރި ޓްވީޓެެއްގައި ބުނީ ރާއްޖޭގައި އުޅޭ ބަންގްލަދޭޝްގެ ރައްޔިތުންގެތެރެއިން އިތުރު 200 މީހަކު އެ ޤައުމަށް ފޮނުވާލާފައިވާކަމަށެވެ. އަދި އެ މީހުން ފޮނުވާލާފައިވަނީ ވެލާނާ އިންޓަރނޭޝަނަލް އެއަރޕޯޓުން ބަންގްލަދޭޝްގެ ވެރިރަށް ޑާކާއަށް މިއަދު މެންދުރުކުރީގައި ފުރާފައިވާ Q26502 ގައިކަމަށް ވެސް މޯލްޑިވިއަން އިން ބުނެއެވެ.\nމި ދަތުރަކީ ރާއްޖޭގައި ތިބި ބަންގްލަދޭޝް ރައްޔިތުން އެ ޤައުމަށް ގެންދިއުމަށްޓަކައި ކުރާ 36 ވަނަ ދަތުރެވެ. އެހެންކަމުން މި 36 ދަތުރުގައި މޯލްޑިވިއަންއިން ވަނީ ޖުމްލަ 6932 މީހަކު ބަންގްލަދޭޝްއަށް ގެންގޮސްފައެވެ.\nސައްހަ ލިޔުކިޔުމެއްނެތި ރާއްޖޭގައި އުޅޭ ބަންގްލަދޭޝް މީހުންނާއި އެނބުރި އެ ޤައުމަށްދާން ބޭނުންވާ މީހުން އެ ޤައުމަށް ގެންދިއުމުގެ މަސައްކަތަކީ ސަރުކާރުން މޯލްޑިވިއަންއާއި ގުޅިގެން ކުރިއަށްގެންދާ މަސައްކަތެކެވެ.\nކޮންމެ އިންތިޚާބަކާ ދިމާކޮށް އެމްޑީޕީން އަޅައިދެނީ ނުފެންނަ، އަތްނުލެވޭ ފްލެޓްތަކެއް: ޑރ.ޚަލީލ


Messi ge furathama landu, PSG ah molheh - vNews.mv\nޕީއެސްޖީ އާއި ސިޓީ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމެސީގެ ފުރަތަމަ ލަނޑު، ޕީއެސްޖީ އަށް މޮޅެއް\nއައްފާން މުހައްމަދު 29 September 2021, 03:20\nޔޫރަޕުގެ އެންމެ ޝަރަފުވެރި ކުލަބު ފުޓުބޯޅަ މުބާރާތް ކަމުގައިވާ ޔޫއެފާ ޗެމްޕިއަންސް ލީގުގައި ޕީއެސްޖީން މެންޗަސްޓަރ ސިޓީގެ މައްޗަށް ކުރި ހޯދިއިރު ޕީއެސްޖީގެ ޖާޒީގައި ލިއޮނެލް މެސީ ފުރަތަމަ ލަނޑު ކާމިޔާބު ކޮށްފިއެވެ.\nމިއީ ބާސެލޯނާ ދޫކޮށް މިފަހަރުގެ ހޫނު މޫސުމުގެ ޓްރާންސްފަރ ގައި ޕީއެސްޖީ އަށް ބަދަލުވިފަހުން މެސީ ކާމިޔާބުކުރި ފުރަތަމަ ލަނޑެވެ. އަދި ބާސާ ނޫން ކުލަބަކަށް އޭނާގެ ކެރިއަރުގައިވެސް ކާމިޔާބު ކޮށްދިން ފުރަތަމަ ލަނޑެވެ.\nއަމިއްލަ ދަނޑުގައި ކުޅުނު މިމެޗު ޕީއެސްޖީން ކާމިޔާބު ކުރީ 0-2 ގެ ނަތީޖާއަކުންނެވެ.\nމެޗުން ޕީއެސްޖީ މޮޅުވިނަމަވެސް މެޗުގައި ގިނަވަގުތު ބޯޅަ ހިފަހައްޓާ ގިނަ ހަމަލާތަކެއް އުފައްދާފައިވަނީ ސިޓީންނެވެ. މެޗުގެ ޕޮޒެޝަން އިންސައްތައިގެ 54 އިންސައްތަ ސިޓީން ކޮންޓްރޯލް ކުރިއިރު ޖުމްލަ 18 ހަމަލާއެއް އެޓީމުން ވަނީ އުފައްދާފައެވެ. ޕީއެސްޖީން އުފައްދާފައިވަނީ6ހަމަލާއެކެވެ.\nމެޗުގައި ޕީއެސްޖީން ވަނީ ވަރަށް ކުރީކޮޅުގައި ލަނޑެއްޖަހާ ލީޑުނަގާފައެވެ. ފުރަތަމަހާފުގެ 8 ވަނަ މިނެޓުގައި މިލަނޑު ޢެޓީމަށް ކާމިޔާބުކޮށްދިނީ އިދްރީސާ ގާނާ ގޭއި އެވެ.\nޕީއޭސްޖީ އަށް ލީޑު ފުޅާކޮށްދިން ލަނޑު މެސީ ކާމިޔާބުކުރީ ދެވަނަ ހާފުގައި މެޗުގެ 74 ވަނަ މިނެޓުގައެވެ. މިއީ ޗެމްޕިއަންސް ލީގުގައި އިނގިރޭސި ޕްރިމިއަރ ލީގުގެ ކުލަބެއް ކޮޅަށް މެސީ ޖެހި 27 ވަނަ ލަނޑެވެ.\nބްރޫޖް އާއި ލައިޕްޒިގް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން މި ގުރޫޕުގައި ދެން ހިމެނޭ ކްލަބއ ބްރޫޖް އިންވަނީ އާރްބީ ލައިޕްޒިގުގެ މައްޗަށް ކުރިހޯދާފައެވެ.\nރަށުން ބޭރުގައި ކުޅުނު މިމެޗު ބްރޫޖް އިން ކާމިޔާބުކުރީ 1-2 ގެ ނަތީޖާއަކުންނެވެ.\nމެޗުގައި ފުރަތަމަ ލަނޑުޖަހާ ލީޑުނެގީވެސް ލައިޕްޒިގުންނެވެ. ފުރަތަމ ހާފުގެ5ވަނަ މިނެޓުގައި މިލަނޑު އެޓީމަށް ކާމިޔާބު ކޮށްދިނީ ކްރިސްޓޮފަރ އެންކުންކޫ އެވެ.\nއެހެންނަމަވެސް ފުރަތަމަ ހާފު ނިމުމުގެ ކުރިން ބްރޫޖް އިންވަނީ2ލަނޑުޖަހާ މެޗުގެ ނަތީޖާ އަނބުރާލާފައެވެ.\nމިހާފުގެ 22 ވަނަ މިނެޓުގައި ހެނަކެން ބްރޫޖް އަށް ނަތީޖާ ހަމަހަމަ ކޮށްދިން އިރު މެޗުން އެޓީމު މޮޅުކޮށްދިން ލަނޑު 41 ވަނަ މިނެޓުގައި ކާމިޔާބު ކޮށްދިނީ މެޓްސް ރިޓްޒް އެވެ.\nމިނަތީޖާ ތަކާއެކު މުބާރާތުގެ ގްރޫޕް އޭގެ އެއްވަނައިގައި ޕީއެސްޖީ އޮތީ ކުޅުނު ދެމެޗުން4ޕޮއިންޓާއެކުއެވެ. ދެވަނައިގައި ބްރޫޖް ވެސް އޮތީ ހަމަ ދެމެޗުން މިއަދަދަށް ޕޮއިންޓު ހޯދައިގެންނެވެ. ޕީއެސްޖީ އަށް ކުރި ލިބެނީ ފައިދާ ގޯލުގެ ތަފާތުންނެވެ. ތާވަލުގެ ތިންވަނައިގައި ސިޓީ އޮތީ3ޕޮއިންޓާއެކުއެވެ. ފުލުގައި ލައިޕްޒިގް އޮތީ ޕޮއިންޓެއް ނުލިބިއެވެ.\nމެންޗަސްޓަރ ސިޓީ ޕެރިސް ސެއިންޓް ޖާމަން (ޕީއެސްޖީ) ކުޅިވަރު ޔުއެފާ ޗެމްޕިއަންސް ލީގު


SunOnline: Gaumee team aai TC adhi Maziya ge farithakurunthakah hudha dheefi\nޢަބްދުﷲ އައިމަން 27 Aug 2020, 12:35\nރާއްޖޭގެ ގައުމީ ފުޓުބޯޅަ ޓީމާއި އޭއެފްސީކަޕުގައި ވާދަ ކުރާ ދިވެހި ދެ ޓީމު ކަމަށްވާ ޓީސީ ސްޕޯޓްސް ކުލަބު އަދި މާޒިޔާ ސްޕޯޓްސް އެންޑް ރެކްރިއޭޝަން ކުލަބަށް ފަރިތަކުރުންތައް ކުރިއަށްގެންދިއުމުގެ ހުއްދަ ދީފި އެވެ.\nމާލެ ސަރަހައްދުގައި ކޮވިޑް-19 ފެތުރުން އިތުރުވަމުން ދާތީ، ރައްކާތެރިކަމުގެ ފިޔަވަޅެއްގެ ގޮތުން ކުޅިވަރު ހަރަކާތްތައް ކުރިއަށް ނުގެންދަން ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ވަނީ އަންގާފަ އެވެ. އަންނަ އޮކްޓޫބަރު މަހު މާލޭގައި ބާއްވާ އޭއެފްސީ ކަޕްގެ ދެކުނު އޭޝިއާގެ ގްރޫޕުގެ މެޗުތަކަށް ތައްޔާރުވުމުގެ ގޮތުން އެކަށީގެންވާ ވަގުތު ބޭނުންވާތީ ވީހާވެސް އަވަހަށް ޕްރެކްޓިސްތައް ފެށޭނެ ގޮތެއް ހަމަޖައްސައިދިނުމަށް އެދި އެފްއޭއެމްއާއި ކުލަބުތަކުން ވަނީ އެކަމަށް އެދިފަ އެވެ.\nއަދި މިހާރު ޓީސީ، އަދި މާޒިޔާގެ ޕްރެކްޓިސްތައް ފެށުމަށް ހުއްދަ ދީފައިވާކަމަށާއި، އަދި އެއާ އެކު ގައުމީ ޓީމުގެ ޕްރެކްޓިސް ފެށުމަށް ވެސް ހުއްދަ ލިބިފައިވާކަމަށް އެފްއޭއެމްއިން ވަނީ ބުނެފަ އެވެ. އެފްއޭއެމްގެ ޖެނެރަލް ސެކެއްޓަރީ ހުސައިން ޖަވާޒް (ޖަވާ) "ސަން" އަށް ވިދާޅުވީ، މީގެ ދެ ދުވަސް ކުރިން ހުއްދަ ލިބިގެން މާޒިޔާއިން ޕްރެކްޓިސް ފެށުމަށް ތައްޔާރުވަމުން އަންނަ ކަމަށް މައުލޫމާތު ލިބިފައިވާ ކަމަށެވެ. އަދި އެހެން ނަމަވެސް ގައުމީ ޓީމުތަކުގެ ޕްރެކްޓިސް ފެށޭނެ ތާރީހެއް ނޭންގޭ ކަމަށެވެ.\nމާޒިޔާގެ މީޑިއާ އޮފިޝަލް ޝިފާން ރައޫފް ބުނީ މިދިޔަ ދެ ދުވަހު ޓީމުގެ ކުޅުންތެރިންގެ ބަރުދަނާއި، އިތުރު ޗެކަޕްތައް ހެދުމުގެ ކަންކަން ކުރިއަށް ގެންގޮސްފައިވާ ކަމަށާއި، މިއަދު ރަސްމީކޮށް ޕްރެކްޓިސް ފަށަން މާޒިޔާއިން އޮތީ ތައްޔާރަށް ކަމަށެވެ.\nމާޒިޔާ އަށް އޭއެފްސީ ކަޕްގެ ކޮލިފައިން އާއި ގްރޫޕް ސްޓޭޖުގެ ފުރަތަމަ މެޗުގައި ކޯޗުކޮށްދިން މެސެޑޯނިއާގެ ކޯޗު މަރުޖާން ސެކުލޮސްކީ ވަނީ ކޮންޓްރެކްޓް ހަމަވުމުން ޓީމާ ވަކިވެފަ އެވެ. ކުރިއަށް އޮތް އޭއެފްސީ ކަޕާއި ލޯކަލް ސީޒަނުގައި މާޒިޔާ އަށް އިރުޝާދުދޭނީ ތަޖުރިބާކާރު ކޯޗު މުހައްމަދު ނިޒާމް (ނިޒާމްބެ) އެވެ.\nއަލުން އޭއެފްސީ ކަޕް ފެށުމަށް ހަމަޖެހިފައިވަނީ ވަކިވަކި ގްރޫޕުތަކުގެ މެޗުތައް އެއް ގައުމެއްގައި ކުޅޭ ގޮތަށެވެ. އެގޮތުން ރާއްޖޭގެ ކްލަބުތައް ހިމެނޭ ގްރޫޕުގެ މެޗުތައް ކުޅުމަށް ނިންމާފައިވަނީ ރާއްޖޭގައެވެ. އެ ގްރޫޕުގައި ރާއްޖޭގެ މާޒިޔާ ސްޕޯޓްސް ކްލަބާއި ޓީސީ ސްޕޯޓްސް ކްލަބުގެ އިތުރުން ދެން ހިމެނެނީ އިންޑިއާގެ ޗެންނާއީ ސިޓީ އެފްސީ އާއި ބަންގުލަދޭޝްގެ ބަޝުންދަރަ ކިންގްސްއެވެ.\nމެދުކެނޑުމަށްފަހު އެ ގްރޫޕުގެ ފުރަތަމަ މެޗު ކުޅުމަށް ހަމަޖެހިފައިވަނީ އަންނަ މަހުގެ 23 ވަނަ ދުވަހުއެވެ. އެ ދުވަހުގެ ހަވީރު ކުޅޭ މެޗުގައި މާޒިޔާ އާއި ބަޝުންދަރަ ބައްދަލުކުރާ އިރު، ރޭގަނޑު ކުޅޭ މެޗުގައި ބައްދަލުކުރާނީ ޓީސީ އާއި ޗެންނާއީއެވެ.\nމާޒިޔާއިން އައު ސީޒަނުގެ ފަރިތަކުރުންތައް ފަށައިފި


Faadukiyun thakaa Hure Hussain Shareef Vazeefa ah Nerun Madu Jassalaifi - Vaguthu\nކޮވިޑް-19: އަނެއްކާވެސް ހާލަތު ގޯސްވުމާއި ދިމާއަށް! - 17 ގަޑިއިރު ކުރިން\nފާޑުކިޔުންތަކާ ހުރެ ހުސައިން ޝަރީފް ވަޒީފާއަށް ނެރުން މަޑުޖައްސާލައިފި\n1 އަހަރު ކުރިން ( ސެޕްޓެމްބަރު 11, 2019 )\nރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް އިސްލާމިކް މިނިސްޓްރީގެ ނައިބަކަށް ދާދި ފަހުން އައްޔަން ކުރެއްވި ގދ. ތިނަދޫ ކަލްމުނާ، ހުސައިން ޝަރީފް ފާޑުކިޔުންތަކާއި ހުރެ ވަޒީފާއަށް ނެރުން މަޑުޖައްސާލައިފިއެވެ.\nބެޗެލާ އޮފް ޝަރީއާ އެންޑް ލޯއިން އޮނާސް ހާސިލްކޮށް ވޭތުވެދިޔަ 20 އަހަރު އަމިއްލަ ވިޔަފާރި ކުންފުނިތަކުގައި މެނޭޖަރު ފެންވަރުގެ މަގާމްތައް އަދާކޮށްފައިވާ ހުސައިން ޝަރީފް އިސްލާމިކް މިނިސްޓްރީގެ ނައިބަކަށް އައްޔަން ކޮށްފައިވަނީ މިދިޔަ މަހުގެ 28 ވަނަ ދުވަހުގައެވެ.\nއެމްޑީޕީގެ އެކި ފަރާތްތަކުން ވަނީ ހުސައިން ޝަރީފް، ރިޔާސީ އިންތިހާބުގައި ރައީސް ސާލިހާއި ދެކޮޅަށް، އޭރުގެ ރައީސް އަބްދުﷲ ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސައީދާއެކު ކެމްޕޭނުގައި ހަރަކާތްތެރިވި ފޮޓޯ އާންމުވުމާއި ގުޅިގެން ފާޑު ކިޔާފައެވެ.\nއެމްޑީޕީގެ ސޯޝަލް މީޑީއާގެ ގިނަ އެކްޓިވިސްޓުން ތަކެއް ހުސައިން ޝަރީފް މަގާމުން ދުރުކުރުމަށް ގޮވާލާފައި ވެއެވެ. މި ގޮވާލެއްވުމަށް ތާއިދު ކުރައްވައި ސަރުކާރުގެ މަޖިލިސް މެމްބަރުންވެސް ވަނީ ޓްވިޓް ކުރައްވާފައެވެ.\nރައީސް އޮފީހުން ހުސައިން ޝަރީފް ވަޒީފާއަށް ނުނިކުމެ ގޭގައި މަޑު ކުރަން އަންގާފައިވާ ކަމަށް މައުލޫމާތު ލިބިފައިވެއެވެ.\nއޭނާ މިހާރު އަދާ ކުރަމުންދާ ވަޒީފާއަށް ނުނިކުންނަ ކަން އިސްލާމިކް މިނިސްޓްރީންވެސް ވަނީ ބައެއް މީޑިއާތަކަށް ކަށަވަރު ކޮށްދީފައެވެ.\nމިސްކިތްތައް މަރާމާތު ކުރުމަށް ބޭނުންވާ ބަޖެޓު ވާނީ ހަވާލުކުރެވިފައި: މިނިސްޓްރީ\nއިސްލާމީ މަރުކަޒު މަރާމާތުނުކޮށް، ވީރާނާވަމުން ދާތީ ކަންބޮޑުވުން ފާޅުކޮށްފި\nޓެކްސް ނެގުމަކީ ހުއްދަކަމެއް - ޑރ.ޝަހީމް\nސެޕްޓެމްބަރު 11, 2019 18:21\nވަޒީފާ ދިނުމުގައި ތަފާތު ނުކުރަން ބުނި ރައީސް ކޮބާ؟ ޢެވެސް ހަމަ ދިވެހި ދަރިއެއް\nސެޕްޓެމްބަރު 11, 2019 19:41\nކިޔަވައިގެންހުރީމަ ގޯސްވީ.. ނުކިޔަވާ ހުރިނަމަ އޯކޭވީސް.. ސްމިތް ވަލީދާ އަޒޭ މިފަދަ ކިތައްމީހުން.. ރައީސަކީ ކިޔަވައިގެންހުރި މީހެއްނޫން ނާއިބު ރައީސަކީ ކިޔަވައިގެންހުރި މީހެއްނޫން.. އެމީހުންނާ އެއްފެންވަރެއްގަ ތިބެންވާނީ.. އެއްޗެ ދަންނަމީހަކަށް މަގާމެނުދޭނެ..\nސެޕްޓެމްބަރު 11, 2019 20:31\nޕޮލިސްކޮމިޝަނަރަކަށް އަދާވާތްތެރިންނާ އާއިލީ ގުޅުން އޮންނަ މީހަކު ބަހައްޓަން ކެރޭނީ ރައީސް ޔާމީނަށް އެކަނި. އިދިކޮޅު ކެންޑިޑޭޓުގެ ކޮއްކޮ ތިމާގެ ސެކެޓްރީގެ މަގާމުގަ ބަހައްޓަން ކެރޭނީ ރައީސް ޔާމީނަށް އެކަނި. މީޑިއާ ކައުންސިލްގެ ރައީސަކަށް ރީނދޫ ގުންޑާއަކު ބަހައްޓަން ކެރޭނީވެސް ރައީސް ޔާމީނަށް އެކަނި. މީ މިކަހަލަ ދެތިން މަގާމެއް. މިއާ ބަލާފަވެސް އިސްލާމިކް މިނިސްޓްރީގެ ތިކަލަ މަގާމެއް ތީ އަދި ކޮންކަމެއް. ނުވާނެ ހަޖަމެއް. ނުވާނެ ކެތެއް. ނުހުންނާނެ ހިތްވަރެއް. ވެރިކަން ކޮށްދެވޭނީ ޕާޓީ މީހުންނަށް އެކަނި. ދިވެހިންނަށް ވެރިކަން ކޮށްދެވޭހާ ހިތްވަރި ރައީސް ޔާމީނުގެ ނޫނީ ނުހުންނާނެ.\nސެޕްޓެމްބަރު 11, 2019 19:23\nރައީސް ޞާލިހަށް ބުނެލަން ބޭނުމީ ފަތްތޫރައިގައި ލިޔެފައިވާ ވާހަކައިގައިވާ އެންމެން ރުއްސަން ތަންޑިޔާ ލައިގެން ގެންދިޔަ ހިމާރު އުފުލި ދެބަފައިންނަށް ވީ ވަރު ނުވެވޭތޯ މަސައްކަތް ކުރާށޭ!\nސެޕްޓެމްބަރު 11, 2019 23:13\nޤާނޫނީގޮތުން ދިވެހި ދަޢުލަތުގެ ނުވަތަ ސަރުކާރުގެ ވަޒީފާ އަދާކުރުމުގެ ފުރުޞަތު ނުގެއްލޭހާ ހިނދަކު އަދި ޢިލްމީ ޤާބިލްކަމާއި މަސްޢޫލިއްޔަތު އަދާކުރުމުގެ ފިކުރީ ދޮޅަހެޔޮކަން ހުރެއްޖެ ކޮންމެ ދިވެއްސަކަށްވެސް ކޮންމެ ސަރުކާރެއްގައިވެސް ވަޒީފާ އަދާކުރުމުގެ ފުރުޞަތު ލިބިދޭންޖެހޭ!!! އެއިރެއްގެ ވެރިކަމުގައި އޮންނަ ޕާޓީގެ މެމްބަރަކަށް ނުވުމުން، ވެރިކަން ކުރާ ޕާޓީއަށް ނުވަތަ ކޯލިޝަނަށް ތާޢިދު ނުކުރަންޏާ " ދިވެހި ރައްޔިތަކަށް ވުމުގެ ޙައްޤު " ވެސް ނެތިގެންދާނެ ދުވަހެއް އަނެއްކާ ނާންނާނެބާ ދާދި އަވަހަށް!!! ދިވެހި ލޮބުވެތި ރައްޔިތުންނޭ ނިކަން ވިސްނަމާ ...... ފުރަތަމަ އާދައިގެ ހުމެއް ޖެހޭމިހާ ފަހުން ނިއުމޯނިޔާއަށް ބަދަލުވެ، ބައެއްފަހަރު މަރާއި ހަނގުރާމަ ކުރަންޖެހޭ ހާލަތުވެސް އެބަދިމާވޭ...\nސެޕްޓެމްބަރު 16, 2019 23:59\nތިޔަ ދައްކަނީ ޕާޓީ ނިޒާމުގައި ޚިޔާލީ ވާހަކައެއް. ދިވެހިން ޕާޓީ ނިޒާމާ ރުހިގެން މިތަނައް ޕާޓީނިޒާމު ގެނެސްފަ ދެން ކޮންވާހަކައެއްތަ. ޕާޓީ ނިޒާމުގަ އަބަދުވެސް ވެރިކަމުގަ ތިބޭ ބަޔަކާއި ގުޅުންހުންނަ މީހުންނައް އަދި ގުޅިފައިތިބޭ ވިޔަފާރިވެރީންނައް މޭޒު ދަށުންނާއި ވަލުދޮރޯށީންނާއި އަދި ގޭސްގަނޑުތަކުގެ އެތެރެއިން ފައިދާ ލިއްބައިދޭނެ.\nސެޕްޓެމްބަރު 11, 2019 23:23\nރަގަޅު ނިންމުމެއް... މީ މިސަރުކާރު ގެނައުމާ ސީދާ ދެކޮޅަށް މަސަތް ކަތް ކުރި މީހެއް..\nޔާމީނު ހޮވުމަށް ޝަހީމުގެ މެނޭޖަރެއްގެ ހައިސިއްޔަތުން ކިތަންމެ ޖަރީމާއެއް ހިންގާފައިވާ މީހެއް...\nއަވަހަށް ވަކިކުރައްވާ..! ސާބަސް ރައީސައް..\nސެޕްޓެމްބަރު 12, 2019 08:17\nތިހެންވެއްޖެއްޔާ ޓޫރިޒަމް މިނިސްޓަރަކަށް ހުރި މީހާވެސް ބޭރު އަރުވާލަންޖެހޭ، ކަލޭމެންނަށް އޭނަކީއެއްޗެހި މިހާރުވެސް އެހެރީ ޔޫޓިއުބް ގައި ފެންނަން، ކަލޭމެންގެ ވެރިމީހާގެ ހަފުތާ ޝެޑިއުލް ކިޔާދިން ވީޑިއޯ ކްލިޕާއި އަދި މަޖިލިސް ޗެމްބަރުތެރޭ ބޫންބޫން ދުއްވި ވީޑިއޯ ކްލިޕްވެސް ވާނެ\nސެޕްޓެމްބަރު 12, 2019 11:52\nމީ ސަހީމް އާ އެކު ރައީސް ޔާމީންގެ ވަގު ވެރިކަން ދިފާުއު ކުރަން ނިކުތް ބުރާންޗހެއް


ހިޖްރީ 1441 ވަނަ އަހަރު ފެށުމުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\nހިޖްރީ 1441 ވަނަ އަހަރު ފެށުމުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު\n30 އޮގަސްޓް 2019، ރިފަރެންސް: -\nހިޖްރައިން 1441 ވަނަ އަހަރާ ބައްދަލުވުމުގެ ހެޔޮ ނަސީބު، އަޅުގަނޑުމެންނަށް މިންވަރުކުރެއްވި ކަމަށްޓަކައި، اللهُ سُبْحَانَهُ وَتَعَالَىގެ ޙަޟްރަތަށް ޙަމްދާއި ޝުކުރު ދަންނަވަމުން، މި އުފާވެރި މުނާސަބަތުގައި، ދިވެހިރާއްޖޭގެ ލޮބުވެތި ރައްޔިތުންނަށާއި، މުޅި އިސްލާމީ އުންމަތަށް، އިޚްލާޞްތެރި ތަހުނިޔާ އާއި ހެޔޮއެދުންތައް ފޮނުވުމަކީ، އަޅުގަނޑަށް ލިބޭ ނުހަނު މަތިވެރި އުފަލެކެވެ.\nހިޖްރީ ތާރީޚް ރަމްޒުކޮށްދެނީ، މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ ގެ ހިޖްރައިގެ ހިޔަލުގައި އުފަންވެގެން އައި، އިސްލާމީ އުންމަތުގެ ފެށުމެވެ. އެ މަތިވެރި ޒިކުރާ، އަޅުގަނޑުމެންގެ ހިތްމައްޗަށް ގެނެސްދެނީ، މި އުންމަތުގެ ބިންގާ އެޅިގެން ދިޔަ ގޮތެވެ. އިސްލާމީ އުންމަތް ދެމިއޮތުމަށްޓަކައި، މުސްލިމުންގެ މެދުގައި އެކުވެރިކަމާއި ޞުލްޙަވެރިކަން ޤާއިމުވެފައި އޮތުމުގެ މުހިންމު ކަމެވެ. މާއްދީ އެދުމެއް ނެތި، އިންސާނީ އަޚްވަންތަކަމާއި، اللهُގެ އެއްކައުވަންތަކަމުގެ ޢަޤީދާގެ މަތީގައި، އެކުވެރިކަމާއި އެއްބަނޑުއެއްބަފާ ބައެއްގެ ގޮތުގައި ދެމިތިބުމުގެ ބޭނުންތެރިކަމެވެ.\nހިޖްރައިގެ ހާދިސާއިން ލިބިދޭ އެންމެ މުހިންމު އެއް ފިލާވަޅަކީ، އަނިޔާއާއި ބޭއިންސާފު ނައްތައިލުމުގައި ސާބިތުވެ ތިބުމުގެ ބޭނުންތެރިކަމެވެ. އިންސާނީ ކަރާމާތް ދަމަހައްޓައި، އިންސާނީ ޙައްޤުތައް ޙިމާޔަތްކުރުމަށް ވަކާލާތު ކުރުމުގެ މުހިންމުކަމެވެ. އިންސާނުންގެ މެދުގައި ތަފާތުކުރުން ނައްތާލައި، ހަމަހަމަކަން ޤާއިމްކުރުމަށް ގަދައަޅައި މަސައްކަތްކުރުމުގެ ބޭނުންތެރިކަމެވެ. ކޮންމެ ފަރުދެއްގެ ކޮންމެ ކަމެއްގައިމެ، ޢަދުލުވެރިކަން އިސްކުރުމުގެ މުހިންމުކަމެވެ.\nހިޖްރީ އާ އަހަރަކާ އަޅުގަނޑުމެން ބައްދަލުކުރާ އިރު، ހިޖްރައިގެ ހާދިސާއިން ލިބިދޭ މިފަދަ ފިލާވަޅުތައް، އަޅުގަނޑުމެންގެ ޙަޔާތުގެ ޢަމަލީ މައިދާނުގައި ތަންފީޒު ކުރެވެނީ، ކިހާ މިންވަރަކަށްތޯ ވިސްނައިލުން މުހިންމެވެ. އަޅުގަނޑުމެންގެ މެދުގައި އޮންނަންޖެހޭ ދީނީ އެއްބައިވަންތަކަމާއި، އެކަކު އަނެކަކަށް އިޙްތިރާމްކުރުމާއި، ޢާއިލީ ގުޅުންތަކާއި، އިޖްތިމާޢީ ރަޙްމަތްތެރިކަން ދެމެހެއްޓުމުގައި، ތިމާއަށް އަދާކުރެވޭނީ ކޮން ދައުރެއްތޯ، ހަމަ ކޮންމެ ފަރުދަކު ވިސްނައިލުން މުހިންމެވެ.\nއަހަރަކަށް އަލްވަދާޢު ކިޔައި، އާ އަހަރަކަށް މަރުޙަބާ ކިޔާ މުނާސަބަތަކީ، މާޒީން ލިބިދިން ޢިބްރަތްތަކުގެ އަލީގައި، ކުރިމަގު އަލުން ބައްޓަންކުރުމަށް ލިބޭ ނުހަނު އަގުހުރި ފުރުޞަތެކެވެ. ފަރުދީ ފެންވަރުގައި ޢާއިލީ ގުޅުންތައް ބަދަހިކޮށް، އިޖްތިމާޢީ އެކުވެރިކަމުގެ ތެރެއިން، ޤައުމުގެ ހެވާއި ލާބަޔަށް، އެންމެން ގުޅިގެން މަސައްކަތް ކުރުމުގެ ޢަޒުމް އާކުރުމަށް ލިބޭ ފުރުޞަތެކެވެ. ޤައުމަށްޓަކައި އަޅުގަނޑުމެން މިއަދު ތެދުވާންވީ، ނަބަވީ ހިޖްރައިން އުފައްދައިދިން ފަދަ، އެއް އިޙްސާސްތަކެއް ޙިއްޞާކުރާ، އެއް ހަމަތަކެއް ޤަބޫލުކުރާ، އެއް ޙައްޤުތަކަކަށް ވަކާލާތުކުރާ، އެއް އުންމަތެއްގެ ގޮތުގައެވެ.\nމިފެށުނު 1441 ވަނަ އަހަރަކީ، ދިވެހިރާއްޖެއަށާއި ދިވެހިރާއްޖޭގެ ލޮބުވެތި ރައްޔިތުންނަށް ހިތްހަމަޖެހުމާއި އުފާ ފާގަތިކަން ލިއްބައިދޭ އަހަރެއްކަމުގައި މާތް اللهُ ލައްވާށިއެވެ! ޞުލްޙަ މަސަލަސްކަމާއި އަމަންއަމާންކަމާއި، އެކުވެރިކަމުގެ ނިޢުމަތުގައި، ތާއަބަދަށް ދިވެހީން ލަހައްޓަވާށިއެވެ! މިއަހަރަކީ، ރާއްޖެއަށް އިޤްތިޞާދީ ގޮތުން ފުދުންތެރި، ތަރައްޤީގެ މަގުގައި ކާމިޔާބު އަހަރެއް ކަމުގައި ލައްވާށިއެވެ! ދިވެހިރާއްޖެއަށާއި މުޅި އިސްލާމީ އުންމަތަށް، ފާގަތިކަމާއި ބާއްޖަވެރިކަމާއި ނަޞްރާއި ކާމިޔާބީ މިންވަރު ކުރައްވައި، އެކަލާނގެ ޢިނާޔަތާއި ރައްކާތެރިކަމުގައި އަޅަމެން ލަހައްޓަވާށިއެވެ! އާމީން.


ބީލަން ހުށަހެޅުމުގެ ދަޢުވަތު: ޗާޕުކޮށްދޭނެ ފަރާތެއް ހޯދުން\nދިވެހިރާއްޖޭގެ ޤައުމީ ޔުނިވަރސިޓީއަށް ބޭނުންވާ ބައެއް ތަކެތި ޗާޕުކުރުމަށް ބޭނުންވެއެވެ. ވީމާ، މިތަކެތި ޗާޕުކޮށްދޭން ޝައުޤުވެރިވާ ހުރިހާ ފަރާތްތަކަށް ފުރުޞަތު ހުޅުވާލަމެވެ.\n- "ޝަހާދާ" ފޮތް ޗާޕުކުރުން (1000 ފޮތް)\nޗާޕުކުރަންވީ ގޮތުގެ މައުލޫމާތު ކަރުދާސް މި އިއުލާނާއެކު އެޓޭޗް ކުރެވިފައިވާނެއެވެ.\nޗާޕުގެ ނަމޫނާ ބަލަން ބޭނުންފުޅުވާ ފަރާތްތަކުން 2018 ޖޫން 20 އަދި 23 ވަނަ ދުވަހުގެ 10:00-11:00 އާ ދެމެދު ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒު (ރަށްދެބައިހިނގުން، މާލެ) އަށް ވަޑައިގަތުމުން ނަމޫނާ ބެއްލެވޭނެ އިންތިޒާމް ހަމަޖެހިފައިވާނެއެވެ.\nއަގު ހުށަހަޅުއްވާނީ ޖީ.އެސް.ޓީ ވަކިން އެނގޭގޮތަށެވެ.\nމި މަސައްކަތް ހަވާލުކުރުމަށް ހަމަޖެހިފައިވަނީ ހުށަހަޅާފައިވާ ހުށަހެޅުންތަކަށް އިވެލުއޭޝަނެއް ހެދުމަށްފަހު އޭގެތެރެއިން އެންމެ ރަނގަޅު ހުށަހެޅުމަކަށެވެ.\nމި ބީލަމަށް ޕޮއިންޓް ދިނުމަށް ހަމަޖެހިފައިވާގޮތް މައުލޫމާތު ކަރުދާހުގައި ބަޔާންކޮށްފައިވާނެއެވެ.\nމި މަސައްކަތަށް ޝައުޤުވެރިވާ ފަރާތްތަކުން 2019 ޖޫން 24 ވާ ހޯމަ ދުވަހުގެ 10:30 އަށް ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒު (ރަށްދެބައިހިނގުން، މާލެ) އަށް އަންދާސީހިސާބު ހުށަހެޅުއްވުން އެދެމެވެ.\nބީލަން ހުށަހަޅުއްވަންވާނީ މި އިއުލާނާ އެޓޭޗް ކުރެވިފައިވާ "ބީލަން ތައްޔާރުކުރުމާއި ހުށަހެޅުމުގައި ޢަމަލުކުރަންޖެހޭނެގޮތާއި ބީލަން ވަޒަންކުރާނެގޮތް" މި އުޞޫލުގައި ބަޔާންކޮށްފައިވާ ހަމަތަކާ އެއްގޮތަށެވެ. މިގޮތުން މި އުޞޫލުގެ6ވަނަ މާއްދާގެ (ރ) ގައި ބަޔާންކޮށްފައި ލިޔުންތައް ހުށަހެޅުން ލާޒިމެއްނޫނެވެ. މިހެންކަމުން މި އުޞޫލުގެ 15 ވަނަ މާއްދާގެ (ނ) ގައި ބަޔާންކޮށްފައިވާ ބަޔަށް މި ބީލަމުގެ އިވެލުއޭޝަންގައި ރިއާޔަތްނުކުރާނެއެވެ. އަދި މި އުޞޫލުގެ ޖަދުވަލު2ގައި ބަޔާންކޮށްފައިވާ "އަންދާސީ ހިސާބު ހުށަހަޅާ ފަރާތްތަކުގެ ތަޖުރިބާ ވަޒަންކުރާ ފޯމް" ފުރުންވެސް ލާޒިމެއްނޫނެވެ.\nއިސްވެދެންނެވިފައިވާ ގަޑިއަށްވުރެ ލަހުން ލިބޭ ބީލަންތައް ބަލައިނުގަންނާނޭވާހަކަ ދަންނަވަމެވެ. ބީލަމާ ގުޅޭ އެންމެހައި ކަންކަމުގައި ޢަމަލުކުރެވޭނެ އުޞޫލު މި އިއުލާނާ އެޓޭޗް ކުރެވިފައިވާނެއެވެ. އަދި އެޓޭޗް ކުރެވިފައިވާ ލިޔުންތައް ފުރުމަށްފަހު ބީލަމާ އެކު ހުށަހަޅަންޖެހޭ އެންމެހައި ލިޔުންތައް ހުށަހަޅަންޖެހޭނެއެވެ.\n10. އަގުގެ ބަޔަށް މާރކްސް ދެވޭނީ ބީލަމާއެކު ހުށަހަޅާ ކޯޓޭޝަންގައިވާ އަގަށެވެ. އަދި ތަޖުރިބާގެ ބަޔަށް މާރކްސް ދޭނަމަ ދެވޭނީ ބީލަމާއެކު ހުށަހަޅާފައިވާ (މީގެ ކުރިންކޮށްފައިވާ މިފަދަ މަސައްކަތްތަކަށް ދީފައިވާ) ރިފަރެންސް ލިޔުންތަކަށް ރިއާޔަތްކުރުމަށްފަހުއެވެ. މިފަދަ ރިފަރެންސް ލިޔުން ހުށަހަޅާފައިނުވާނަމަ ތަޖުރިބާގެ ބަޔަށް މާރކްސް ނުލިބޭނެއެވެ.\n11. މި ބީލަމާ ގުޅޭގޮތުން އެއްވެސް ސުވާލެއްވާނަމަ، ތިރީގައިވާ އީ-މެއިލް އެޑްރެހަށް އީ-މެއިލް ކުރެއްވުން އެދެމެވެ. ނުވަތަ ބަޔާންކޮށްފައިވާ ފޯން ނަންބަރަށް ގުޅުއްވުން އެދެމެވެ.\nސުންގަޑި: 24 ޖޫން 2019 1031\n- ބީލަން ހުށަހަޅާ އުސޫލު\n- މަޢުލޫމާތު ޝީޓު


Series: Aailee heyo binga - Dhemafiringe Haqquthah\nމި ލިޔުމަކީ ޢާއިލީ ހެޔޮ ބިންޤާ ސިލްސިލާގައި ހިމެނޭ3ލިޔުމުގެތެރެއިން3ވަނަ ލިޔުމެވެ.\nދެމަފިރިން އެއްބަޔަކު އަނެއްބަޔަކަށް ޚާއްޞަ ވެގެންވާ ޙައްޤުތަކެއް ވާ ފަދައިން ދެމަފިރިން ބައިވެރިވާ ޙައްޤުތަކެއްވެސް ވެއެވެ. އެހެނީ އެއީ ދެމަފިރިން ފުރިހަމައަށް އޭގައި ހިމެނިގެންދާ ޙައްޤުތަކެކެވެ. މިގޮތުން އަންނަނިވި ޙައްޤުތައް ހިމަނާލާނަމެވެ.\nދެމަފިރިން އެކަކު އަނެކަކަށް ބައިވެރިވާ އެއް ޙައްޤަކީ ދެމަފިރިކަމުގެ ގުޅުމުގެ ޙައްޤެވެ. އެބަހީ އެކަކު އަނެކަކުގެ ކިބައިން ލިބިގަންނަ ޖިންސީ އުފާވެރިކަމުގެ ލައްޒަތެވެ. ފިރިމިހާގެ ކިބައިން އަނބިމީހާއަށް އަރާމު ލިބިގަތުމުގެ ޙައްޤު ލިބޭ ފަދައިން އަނބިމީހާގެ ކިބައިން ފިރިމީހާއަށް އަރާމު ލިބުމުގެ ޙައްޤު ލިބިގެންވެއެވެ. މާތް ﷲ ކީރިތި ޤްރުއާނުގައި ވަޙީ ކުރައްވަނީ: ﴿ وَلَهُنَّ مِثْلُ الَّذِي عَلَيْهِنَّ بِالْمَعْرُ‌وفِ ۚ وَلِلرِّ‌جَالِ عَلَيْهِنَّ دَرَ‌جَةٌ ۗ وَاللَّـهُ عَزِيزٌ حَكِيمٌ ﴾ މާނަ: “އަދި شرعى ހަމައިން (ފިރިންނަށް އަދާކުރުން) އެކަނބަލުންގެ މައްޗަށް ވާޖިބުވެގެންވާފަދަ ކަންތައްތައް (ފިރިންގެ ފަރާތުން) އެކަނބަލުންނަށްވެސް حق ވެގެން ވެއެވެ. އަދި އެކަނބަލުންގެ މައްޗަށް ފިރިހެނުންނަށް ދަރަޖައެއް ލިބިގެންވެއެވެ. اللَّه އީ، عزيز ވަންތަ، حكيم ވަންތަ ރަސްކަލާނގެއެވެ.” عن ابن عباس – رضي الله عنهما – قال: (إني لأحب أن أتزين للمرأة كما أحب أن تزين لي لأن الله عز وجل يقول: ( ولهن مثل الذي عليهن )) މާނަ: އިބްނު ޢައްބާސް ރަޟިޔަﷲ ޢަންހު ވިދާޅުވިއެވެ.” ހަމަކަށަވަރުން ތިމަން ލޯބިކުރަމެވެ ތިމަންގެ އަނބިކަނބަލުންނަށް ޒީނަތްތެރިވުމަށް އެކަނބުލޭގެ ތިމަންނައަށްޓަކައި ޒީނަތްތެރިވެ އިނުމަށް ލޯބިކުރާ ފަދައިން. އެހެނީ ހަމަކަށަވަރުން މާތް ﷲ ވަޙީ ކުރައްވައެވެ. ﴿وَلَهُنَّ مِثْلُ الَّذِي عَلَيْهِنَّ بِالْمَعْرُ‌وفِ﴾ މާނަ: “އަދި شرعى ހަމައިން (ފިރިންނަށް އަދާކުރުން) އެކަނބަލުންގެ މައްޗަށް ވާޖިބުވެގެންވާފަދަ ކަންތައްތައް (ފިރިންގެ ފަރާތުން) އެކަނބަލުންނަށްވެސް حق ވެގެން ވެއެވެ.”\nعبد الله بن عمرو بن العاص قال: قال رسول الله صلى الله عليه وسلم: (يا عبد الله ألم أخبر أنك تصوم النهار وتقوم الليل) قلت بلى يا رسول الله، قال: ( فلا تفعل صم وأفطر وقم ونم فإن لجسدك عليك حقا وإن لعينك عليك حقا وإن لزوجك عليك حقا) ޢަބްދުﷲ ބިން ޢަމްރޫ ބިން އަލްޢާޞް އަރިހުން ރިވާވެގެން ވެއެވެ. ރަސޫލާ ﷺ ޙަދީޘް ކުރެއްވިއެވެ. “އޭ ޢަބްދުﷲ އެވެ! ތިމަންކަލޭގެފާނު ޚަބަރު ނުދެއްވަމުތޯއެވެ، ތިބާ ދުވާލު ރޯދަ ހިފާ އަދި ރޭގަނޑު ރޭއަޅުކަމުގައި ހުންނަކަން.” އެހިނދު ތިމަން ދެންނެވީމެވެ. އާނ އެކެވެ ﷲ ގެ ރަސޫލާއެވެ، ރަސޫލާ ﷺ ޙަދީޘް ކުރެއްވިއެވެ. “ފަހެ ތިބާ އެހެން ކަންތައް ނުކުރާށެވެ. ތިބާ ރޯދަ ހިފާށެވެ. އަދި ފަރިއްކުޅުއްވާށެވެ. އަދި ރޭއަޅުކަން ކުރާށެވެ. އަދި ނިދާށެވެ. ފަހެ ހަމަކަށަވަރުން ތިބާގެ ހަށިގަނޑުގެ ޙައްޤުތަކެއް ތިބާގެ މައްޗަށް ވެއެވެ. އަދި ތިބާގެ ލޮލުގެ ޙައްޤުތަކެއް ތިބާގެ މައްޗަށް ވެއެވެ. އަދި ތިބާގެ އަނބިމީހާގެ ޙައްޤެއް ތިބާގެ މައްޗަށްވެއެވެ.”\nމާތް ﷲ ވަޙީ ކުރައްވައެވެ. ﴿ نِسَاؤُكُمْ حَرْ‌ثٌ لَّكُمْ فَأْتُوا حَرْ‌ثَكُمْ أَنَّىٰ شِئْتُمْ ۖ وَقَدِّمُوا لِأَنفُسِكُمْ ۚ وَاتَّقُوا اللَّـهَ وَاعْلَمُوا أَنَّكُم مُّلَاقُوهُ ۗ وَبَشِّرِ الْمُؤْمِنِينَ﴾  މާނަ: ” ތިޔަބައިމީހުންގެ އަނބިންނީ، ތިޔަބައިމީހުންނަށްވާ ދަނޑުބިމެކެވެ. ފަހެ ތިޔަބައިމީހުން ބޭނުންފަދައަކުން ތިޔަބައިމީހުންގެ ދަނޑުބިމަށް އަންނާށެވެ! (އެބަހީ: نسل އުފެދުމުގެ މަގު خيار ކުރާށެވެ.) އަދި ތިޔަބައިމީހުންގެ އަމިއްލަ نفس ތަކަށްޓަކައި (ހެޔޮކަންތައް) އިސްކުރާށެވެ! އަދި ތިޔަބައިމީހުން اللَّه އަށް تقوى ވެރިވާށެވެ! އަދި ހަމަކަށަވަރުން، ތިޔަބައިމީހުންނީ އެކަލާނގެއާ ބައްދަލުވާނޭ ބަޔަކުކަން ތިޔަބައިމީހުން ދަންނާށެވެ! އަދި مؤمن ތަކުންނަށް ކަލޭގެފާނު އުފާވެރިކަމުގެ خبر ދެއްވާށެވެ. ”\nފިރިމީހާ އެއްދާން ކުރަން އެދިއްޖެ ޙާލަތެއްގައި އަނބިމީހާ އެކަމަށް ޙައިޟުގެ ސަބަބުން ނުވަތަ ފަރްޟު ރޯދަ އެއް ހިފައިގެން ހުރުމުގެ ސަބަބުން ނުވަތަ ބައްޔެއްގެ ސަބަބުން މެނުވީ ފިރިމީހާގެ އެދުމަށް ފުރަގަސް ދިނުމަކީ ވަރަށް ވެސް ނުބައިކަން ބޮޑު ކަމެކެވެ. عن أبي هريرة رضي الله عنه قال : قال رسول الله صلى الله عليه وسلم : ” إذا دعا الرجل امرأته إلى فراشه فأبت فبات غضبان عليها لعنتها الملائكة حتى تصبح “ މާތް ﷲ ރުއްސުންލެއްވި އަބޫހުރައިރާ ގެ ކިބައިން ރިވާވެގެންވެއެވެ. ރަސޫލުﷲ ﷺ ޙަދީޘް ކުރެއްވިއެވެ. “ފިރިމީހާ އޭނާގެ އަނބިމީހާ އަށް އެއްދާން ކުރުމަށް ގޮވާލާ ހިނދުގައި އެކަމަށް އެކަމަނާ ފުރަގަސްދިނުމުގެ ސަބަބުން ނުވަތަ އެކަމުން މަނާވެގަތުމުގެ ސަބަބުން ފިރިމީހާ ރުޅިއައިސްގެން ހުރެ ނިދައިފިނަމަ އަނެއްދުވަހުގެ ހެނދުނު ވަންދެން މަލާއިކަތުން އެކަމަނާ އަށް ލަޢްނަތް ދޭނެތެވެ”. މިހެން ކަމުން މިކަމަކީ ވަރަށްވެސް ބޮޑު އަހައްމިޔައްތު ކަމެއް ދޭންޖެހޭނެ ކަމެކެވެ. އަދި މިއީ ދެމަފިރިންގެ ގުޅުން ދެމެހެއްޓުމުގެ އެއްބައެވެ.\nދެމަފަރިން އެކަކު އަނެކަގެ ދެމެދުގައިވާ ސިއްރުތައް ހިފަހައްޓަން ޖެހޭނެއެވެ. އަދި ޚާއްޞަކޮށް ދެމަފިރިންޚާއްޞަ؛ އެއްދާންކުރުންފަދަ ކަންކަމުގައި ދިމާވާ އަދި ދެކެވޭ ވާހަކަތައް ދެމަފިރިން ސިއްރުކުރަން ޖެހޭނެއެވެ. ދެމަފިރިންގެ ޚާއްޞަ ސިއްރުތައް ފާޅު ކުރުމަކީ ވަރަށް ބޮޑަށް ނަހީ ކުރެވިގެންވާ ކަމެކެވެ. އަބޫ ސަޢީދު އަލްޚުދްރީ ރަޟިޔަﷲ ޢަންހުގެ އަރިހުން ރިވާވެގެން ވެއެވެ. ރަސޫލާ ﷺ ޙަދީޘް ކުރައްވައެވެ. ” إن من أشر الناس عند الله منزلة يوم القيامة الرجل يفضي إلى امرأته وتفضي إليه ثم ينشر سرها“ މާނަ: ” ހަމަކަށަވަރުން ޤިޔާމަތް ދުވަހުން މާތް ﷲ ގެ ޙަޟުރަތުގައި އެންމެ ނުބައިކަން ބޮޑު މީހަކީ ދެމަފިރިން އެއްދާން ކުރުމަށްފަހު އަނބިމީހާގެ ސިއްރުތައް ފާޅު ކުރާ މީހާއެވެ.”\nއެހެންނަމަވެސް ޟަރޫރަތަކަށްޓަކައި ކޮންމެ ހެން ހާމަ ކުރަންޖެހޭ ކަމެއް މިސާލަކަށް ބައްޔެއްގެ ސަބަބުން ހާމަކުރަން ޖެހޭ އެއްޗެއް ހާމަ ކުރުން ހުއްދަވެގެންވެއެވެ.\nދެމަފިރިން އެކަކު އަނެކަކަށް ވަފާތެރިވެ ވެފައިވާ ކައިވެނީގެ ޢަހުދުގެ މަތީގައި ދެމިތިބުމަކީ ދެމަފިރިން އެކަކު އަނެކަކުގެ މައްޗަށްވާ ޙައްޤެކެވެ. ޢަހުދަށް ވަފާތެރިވުމަކީ މުއުމިނުންގެ މަތިވެރި ޞިފައެކެވެ. މާތް ﷲ ވަޙީ ކުރައްވަނީ: ﴿وَالْمُوفُونَ بِعَهْدِهِمْ إِذَا عَاهَدُوا﴾  މާނަ: ” އަދި عهد އެއް ކޮށްފިނަމަ އެއުރެންގެ عهد ފުއްދާ މީހުންނެވެ.”\nމާތް ﷲ ސުބުޙާނަހޫ ވަތަޢާލާގެ ތަޥްފީޤާއެކު މި ސިލްސިލާ ލިޔެ ނިންމާލެވުނީއެވެ.\nأسأل الله تبار وتعالى أن يرزقنا الإخلاص في القول والعمل واتباع كتابه وسنة نبيه صلى الله عليه وسلم، وأن يأخذ بنواصينا لما فيه رضاه وسعادتنا في الدارين، وأن يثبتنا على الحق حتى نلقاه به، وأن يغفر لي ولوالدي ولجميع المسلمين إنه سميع مجيب، وآخر دعوانا أن الحمد لله رب العالمين.\n رواه الطبري في جامع البيان 2/453\n صحيح البخاري » كتاب النكاح » باب لزوجك عليك حق 5199\n فتح الباري شرح صحيح البخاري » كتاب النكاح » باب إذا باتت المرأة مهاجرة فراش زوجها 4897\n صحيح مسلم » كتاب النكاح » باب تحريم إفشاء سر المرأة 1437\n سورة البقرة 177


Arjun Kapoor aai Malaika Arora raajje aee ekugai\nލުއި ޚަބަރު - އަރްޖުން ކަޕޫރް - މަލައިކާ އަރޯރާ\nއަރްޖުން ކަޕޫރް އާއި މަލައިކާ އަރޯރާ ރާއްޖެ އައީ އެކުގައި\nފުރަތަމަ ރިޕޯޓް ކުރެވުނު ގޮތުގައި އަރްޖުން ރާއްޖެ އައިސްފައިވަނީ މަލައިކާ އައިސް ދިއުމަށް ފަހު\nކ. މާލެ5އޭޕުރިލް 2019 | ހުކުރު 22:09 9,473\nއަރްޖުން ކަޕޫރް އާއި މަލައިކާ އަރޯރާ މުމްބާއީ އެއާޕޯޓްގައި، ރާއްޖެއަށް ކުރި ދަތުރަށް ފަހު - އެމްއެންޑީއެފް\nބޮލީވުޑްގެ ތަރިން، އަރްޖުން ކަޕޫރް އާއި މަލައިކާ އަރޯރާ ރާއްޖެ އައިސްފައިވަނީ އެކުގައި އެވެ.\nދަތުރު ތެރޭގައި މަލައިކާ ގިނަ ފޮޓޯތަކެއް ޝެއާ ކޮށްފައިވާއިރު، އެއްވެސް ފޮޓޯއެއް އަރްޖުން ޕޯސްޓް ކޮށްފައެއް ނުވެއެވެ. އަދި މަލައިކާ ރާއްޖެ އައިސްފައިވަނީ އެކުވެރިންތަކަކާ އެކު، 'ގަރލްސް ޓްރިޕް'އެއްގައި ކަމަށް ވެއެވެ. ނަމަވެސް، މުމްބާއީއަށް އަނބުރާ ދިއުމަށް ފަހު އަރްޖުން ކުރި ޕޯސްޓަކުން އޮޅުން ތަކެއް އަރާފައެވެ.\nފުރަތަމަ ރިޕޯޓް ކުރެވުނު ގޮތުގައި އަރްޖުން ރާއްޖެ އައިސްފައިވަނީ މަލައިކާ އައިސް ދިއުމަށް ފަހުއެވެ.\nއެހެން ނަމަވެސް، އިންޑިއާގެ ނޫސްތަކުން ރިޕޯޓް ކޮށްފައިވާ ގޮތުގައި، ރާއްޖެ އަށް ކުރި ދަތުރަށް ފަހު މަލައިކާ މުމްބާއީ އަށް އަނބުރާ ދިޔައިރު އެކުގައި އަރްޖުން ވެސް ހުއްޓެވެ.\nމީގެ އިތުރުން، މަލައިކާގެ ފޮޓޯއަކަށް މަޝްހޫރު ފިލްމް ޑައިރެކްޓަރ އަދި ޕްރޮޑިއުސަރ ފަރާ ހާން ކޮށްފައިވާ ކޮމެންޓެއްގައި "މި ފޮޓޯތައް ނަގަނީ ކާކުތާ؟" މިހެން އަހާފައި ވެއެވެ.\nއަދި އެއަށް ފަހު، އަރްޖުން ޕޯސްޓް ކުރި ފޮޓޯގައި "މިހާރު އެނގިއްޖެ"ކަމަށް އޭނާ ބުނެފައިވެއެވެ.\nމި ދެ މީހުން މުމްބާއީއަށް އެކުގައި ދިޔަ ނަމަވެސް، މަލައިކާގެ ފޮޓޯތަކުން އޭނާ އުޅުނީ ނިޔާމަ ޕްރައިވެޓް އައިލެންޑްސް މޯލްޑިވްސްގައި އިނގެއެވެ. ނަމަވެސް، އަރްޖުންގެ ފޮޓޯގައި 'ޕެރެޑައިސް އައިލެންޑް' ޖަހައިފައިވެއެވެ.\nއޮޅުން އަރަން މެދުވެރިވި އެއް ސަބަބަކީ މިއެވެ. ނަމަވެސް، އަރްޖުންގެ ޕޯސްޓްގެ ދެވަނަ ފޮޓޯއިން ފެންނަނީ ނިޔާމާ ޕްރައިވެޓް އައިލެންޑްސް މޯލްޑިވްސްގެ ޖެޓީކަން ފާހަގަ ކުރެވެއެވެ.\nމަލައިކާ، 45، އާއި ފިރިމީހާ އަރްބާޒް ހާން 2017 ވަނަ އަހަރު ވަކިވެފައިވާ އިރު، އޭނާއާއި އަރްޖުން ރަށްޓެހިވެގެން އުޅޭ ވާހަކަ ފުރަތަމަ އަޑު އިވެން ފެށީ 2018 ވަނަ އަހަރެވެ. އަދި މި މަހުގެ 19 ވަނަ ދުވަހު އެ ދެ މީހުން ކައިވެނި ކުރަން އުޅޭކަމަށް ބައެއް ރިޕޯޓްތަކުން ބުނެއެވެ.


"Dheythee Aniyaa" hithaa kulhelaane | Mihaaru\nފިލްމް "ދޭތީ އަނިޔާ" ގެ ޕޯސްޓަރެއް: ފިލްމް މި އަހަރު ރިލީޒް ކުރަން ވަނީ ނިންމާފައި.\n"ދޭތީ އަނިޔާ" ހިތާ ކުޅެލާނެ، މި އަހަރު ފެންނާނެ\n29 ޖުލައި 2016 - 06:516comments\nއަސަރު ގަދަ ލޯބީގެ ހާދިސާތަކެއް ދައްކުވައިދޭ މި ފިލްމުގެ ލީޑް ރޯލުން ފެނިގެން ދާނީ އައިމިނަތު ރިޝްފާ އާއި އަހުމަދު އީސަ (އާނަންދު) ގެ އިތުރުން ހާމިދު އަލީ އެވެ.\nއަމްޖޭ ބުނީ ހާމިދުގެ ރޯލަކީ ސަޕްރައިޒެއް ކަމަށާއި ފިލްމު ފުރިހަމަވެގެން ދާނީ އޭނާގެ ރޯލުން ކަމަށެވެ.\nލޯބީގެ އަނިޔާވެރި ހާދިސާތަކެއް ވެސް ފެނިގެންދާ "ދޭތީ އަނިޔާ" ގެ ކާސްޓުންގެ ތެރޭގައި ފައުޒިއްޔާ ހަސަން، މަރިޔަމް ޝަކީލާ، ހަސަން މަނިކު (ރޯނު) އަދި ހަމްދާން ފާރޫގް ފަދަ އެކްޓަރުން ހިމެނެ އެވެ.\nއަމްޖޭ ބުނީ ހުޅުމާލޭގައި ޝޫޓްކުރާ ފިލްމުގެ 10 މަންޒަރެއް ފިޔަވައި، އެހެން ހުރިހާ މަންޒަރެއް ނަގައި ނިމިފައިވާ ކަމަށެވެ.\n"ކާސްޓުންގެ ތެރޭގައި ހިމެނޭ އެކްޓަރަކު ބޭސް ފަރުވާއަކަށް ރާއްޖޭން ބޭރަށް ދާން ޖެހިގެން ޝޫޓިން މިހާރު މި ވަނީ މެދުކަނޑާލައިފައި. އޭނާ އެނބުރި އަންނާނީ ދެ ހަފުތާއެއްހާ ފަހުން،" އަމްޖޭގެ 51 ވަނަ ޑައިރެކްޝަނާ ބެހޭ ގޮތުން ބުންޏެވެ. "އެހެންވެ އަލުން ޝޫޓިން ފަށަން ރާވާފައި އޮތީ އަންނަ މަހުގެ ސާދައިގައި."\nފިލްމް "ދޭތީ އަނިޔާ" ގެ ކްލިޕެއް\nއަމްޖޭ ބުނީ ފިލްމުގެ މަސައްކަތް ދާ ގޮތާ ދޭތެރޭ ވަރަށް ހިތްހަމަޖެހޭ ކަމަށެވެ. އަދި ކާސްޓުންގެ ފަރާތުން ބޮޑު އެއްބާރުލުމެއް ލިބޭ ކަމަށް ބުންޏެވެ.\nއޭނާ ބުނީ މި އަހަރު "ދޭތީ އަނިޔާ" ސްކްރީނަށް އަންނާނެ ކަމަށެވެ. ފިލްމުގެ ބައެއް މަންޒަރުތަކުގެ ކްލިޕްކޮޅު ފިލްމްގެ ރަސްމީ ފޭސްބުކް ޕޭޖްގައި ވެސް މިހާރު ވަނީ ހިމަނައިފަ އެވެ.\n"އެކަމަކު ފިލްމުގައި ކުރަން ޖެހޭ ހުރިހާ މަސައްކަތެއް ނިންމާފައި، ފިލްމު ރިލީޒް ކުރުމުގެ ކަންތަކާ އުޅޭނީ،" އަމްޖޭ ބުންޏެވެ. "ބޭނުމެއް ނޫން މަސައްކަތް ނުނިންމައި ފިލްމް ސްކްރީނަށް ގެންނާކަށް. އެކަހަލަ މައްސަލަތަކެއް އެބަހުރި ކުރިން ވެސް ބެލުންތެރިންނަށް ތަޖުރިބާ ކުރަން ޖެހިފައި."\nހުސައިން ސޮބާހް މިއުޒިކް ތައްޔާރުކޮށްދޭ ފިލްމާ ބެހޭ ގޮތުން އަމްޖޭ ބުނީ ފިލްމްވެގެން ދާނީ ޓެކްނިކަލް ގޮތުން ވެސް މޮޅު ފިލްމަކަށް ކަމަށެވެ.\n"ބަލާލަން ރީތި މަންޒަރުތައް މުއްސަނދި ހިތްގައިމު ފިލްމަކަށް ފިލްމް ވާނެ. ޓެކްނިކަލީ ވެސް ވަރަށް ތަޖުރިބާކާރު ޓީމެއް ފިލްމުގައި އަހަންނާ އެކު މަސައްކަތް ކުރަނީ،" އުދަބާނި އާއި ހަފަރާތް ފަދަ ފިލްމްތައް ގެނެސް ދީފައިވާ ޑައިރެކްޓަރު ބުންޏެވެ. "އެހެންވީމާ މީގެ ކުރިން އަހަރެން ހަދާފައި ހުރި ފިލްމުތަކާ މި ފިލްމާ ވަރަށް ބޮޑު ތަފާތެއް ޓެކްނިކަލީ ފެންނާނެ."\nއިތުރު ލިޔުންތައް ދިވެހި ފިލްމް އިންޑަސްޓްރީ ޑައިރެކްޓަރު ހާމިދު އަލީ އަމްޖަދު އިބްރާހިމް (އަމްޖޭ) އެކްޓްރެސް އައިމިނަތު ރިޝްފާ


މިނިސްޓަރ ނަހުލާ "ސްލޯ" ކަމަށް ރައީސް އެއްބަސްވެއްޖެ، ޓްރާންސްޕޯޓް އޮތޯރިޓީވެސް އުވާލަނީ! | Sangu News\nމިނިސްޓަރ ނަހުލާ "ސްލޯ" ކަމަށް ރައީސް އެއްބަސްވެއްޖެ، ޓްރާންސްޕޯޓް އޮތޯރިޓީވެސް އުވާލަނީ!\n7 މާރޗް 2021 - 23:10\nޓްރާންސްޕޯޓް މިނިސްޓަރު އައިޝަތު ނަހުލާގެ މަސައްކަތްތައް ވަރަށް ބޮޑަށް "ސްލޯ" ކަމަށް އެއްބަސްވެ ވަޑައިގެން، ޓްރާންސް ޕޯޓު އޮތޯރިޓީވެސް އުވާލަން ނިންމަވާފައިވާ ކަމަށް ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިހު ވިދާޅުވެއްޖެއެވެ.\nރައީސް ސޯލިހް މިހެން ވިދާޅުވެފައިވަނީ ރަށްވެހި ފަތިސް ކެނޑިޑޭޓުންނާއި، ކެމްޕޭނު ޓީމުތަކާއި އެކު ބޭއްވި ބައްދަލުވުމުގައި ވާހަކަ ދައްކަވަމުންނެވެ. އާދިއްތަ ދުވަހުގެ ރޭ ބައްދަލުކޮށްފައިވަނީ މާލޭ ސިޓީ ކައުންސިލްތަކާއެވެ.\nކެންޑިޑޭޓުންނާއެކު ކުރިއަށްގެންދާ "ރަށްވެހި ފަތިސް" ކެމްޕޭނު ޖަލްސާގައި ކެންޑިޑޭޓަކު ވަނީ ޓްރާންސްޕޯޓު މިނިސްޓްރީއާ ގުޅުންހުރި ބައެއް ކަންކަމާ ގުޅޭގޮތުން ސުވާލުކޮށްފައެވެ.\nރައީސް ވިދާޅުވީ ޓްރާންސްޕޯޓު މިނިސްޓްރީ އާއި ޓްރާންސްޕޯޓު އޮތޯރިޓީ އާ ދޭތެރޭ ގާނޫނީ ފުށުއެރުންތަކެއް ހުރުމުން، މިހާރު ޓްރާންސްޕޯޓު އޮތޯރިޓީގެ ގާނޫނު އުވާލަން ހުށަހަޅާފައިވާ ކަމަށެވެ.\nރައީސް މިހެން ވިދާޅުވިއިރު، އެއްގަމު އުޅަނދު ދުއްވުމުގެ ލައިސަންސް ނެގުމުގެ ފުރުސަތު ނުދީ ޖޫރިމަނާކުރުމާއި ލައިސަންސް ކާޑު ދޫކުރުން ލަސްވާ މައްސަލައިގައި ޓްރާންސްޕޯޓް އޮތޯރިޓީ ދޮށަށް ބަޔަކު އެއްވެ ނުރުހުންފާޅުކޮށްފައިވެސް ވެއެވެ.\nބޯޑުތަކެއް ހިފައިގެން ގޮސް ހައެއްކަ މީހުން ގޮވާލީ ހެލްތު ޕްރޮޓެކްޝަން އެޖެންސީގެ މިންގަނޑުތަކަށް އަމަލުކޮށްގެން ނަމަވެސް ލައިސަންސް ނެގުމުގެ ފުރުސަތު ދިނުމަށެވެ. އެ މީހުންގެ ކަންބޮޑުވުމަކީ ލައިސަންސް ނެތި ދުއްވާއިރު ބޮޑު އަދަދުން ޖޫރިމަނަކުރުމެވެ.\nމީގެ އިތުރުން ލައިސަންސް ނެތި ވެހިކަލް ދުއްވައިގެން ޖޫރިމަނާކޮށްފައިވާ ކުޑަކުދިންނަށް ހައްލެއް ހޯއްދަވައިދެއްވާނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ރަށްވެރި ފަތިން ކެމްޕޭން ބައްދަލުވުމެއްގައި ވިދާޅުވެފައެވެ. އެގޮތުން އެ ބައްދަލުވުމުގައި ލައިސަންސް ޖޫރިމަނާއާ ގުޅޭ ގޮތުން ކެނޑިޑޭޓަކު ފާޅު ކުރެއްވި ކަންބޮޑުވުމަކާ ގުޅިގެން ރައީސް ވިދާޅުވީ އުމުރުން 18 އަހަރު ނުފުރޭ ކުދިން ވެހިކަލް ދުއްވައިގެން ޖޫރިމަނާ ކުރާ މައްސަލަ މާލޭގައި ވެސް ވަރަށް ބޮޑު ކަމަށެވެ.\n"ޖޫރިމަނާ ދައްކަން އޮވެއްޖިއްއާ ކައިވެނި ވެސް ނުކުރެވޭ. ކޯޓުން މި އަންގަނީ އެބައޮތޭ ޖޫރިމަނާއެއް އެ ނުދައްކަނީހެއް ނުކުރެވޭ. އެހެން ތިބޭ ކުދިން ވެސް އެބަހުރި. އެކަހަލަ ކަންތައް ހުއްޓުވައިގެން ނުވާނެ. އެއަށް ހައްލެއް ހޯދައިދޭނަން،" ރައީސް ވިދާޅުވި އެވެ.\nއާދިއްތަ ދުވަހުގެ ރޭ އޮތް ބައްދަލުވުމުގައި ރައީސް ވިދާޅުވީ ރައީސް ވިދާޅުވީ ޓްރާންސްޕޯޓު އޮތޯރިޓީގެ ގާނޫނު އުވާލައި ޓްރާންސްޕޯޓު މިނިސްޓްރީގެ އޮނިގަނޑަށް ގެނެވޭ ބަދަލުތަކާއެކު، މިނިސްޓްރީގެ ހިނގުން އަވަސްވެގެންދާނެ ކަމަށް ދެކެވަޑައިގަންނަވާ ކަމަށެވެ.\nރައީސް ވިދާޅުވީ ވެހިކަލް ރެޖިސްޓްރީ ކުރުމުގެ ކަންކަން ލާމަރުކަޒުކޮށް، ކައުންސިލްތަކަށް ދޫކޮށްލެވިއްޖެ ނަމަ، މައި ސަރުކާރަށް ލުއިވާނެ ކަމަށެވެ. އަދި މި ސަރުކާރުން އެ ދިމާލަށް މަސައްކަތްކުރާނެ ކަމަށެވެ.\n"އަޅުގަނޑަށްވެސް ފެންނަނީ ހަމަ އެތަނުގަ މައްސަލަތައް ހިނގުން ލަސްކަމަށް. ޓްރާސްޕޯޓް އޮތޯރަޓީއާއި ޓްރާސްޕޯޓް މިނިސްޓްރީ އާއި ދޭތެރޭގައި ގާނޫނީ ފުށޫ އެރުންތަކެއްވެސް ހުރުމާއިއެކީގަ އެބަ މައްސަލަތަކެއް ނިކުމޭ. މިހާރު އަޅުގަނޑުމެން ވާނެ ރައްޔިތުންގެ މަޖިލީހަށް ޓްރާސްޕޯޓް އޮތޯރިޓީ އުވާލުމަށް، އެ ގާނޫނު އުވާލުމަށް ހުށަހަޅާފަ" ރައީސް ވިދާޅުވިއެވެ.\nޓްރާންސްޕޯޓް މިނިސްޓްރީގެ އާއި މިނިސްޓަރު "ސްލޯ" ވެއްޖެ ކަމަށް ރައީސް އެއްބަސްވެވަޑައިގެންނެވިއިރު، އެމިނިސްޓްރީގެ ތެރޭގައި ކޮރަޕްޝަނުގެ ހާއްޔެއް އުފެދިފައިވާ ކަމުގެ ތުހުމަތުވެސް އަންނަނީ ކުރެވެމުންނެވެ. އެގޮތުން ރާއްޖޭގައި ދުއްވާ އެއްގަމު ހުރިހާ ވެހިކަލެއްގެ ނަމްބަރު ޕްލޭޓް ބަދަލުކުރަން ވަސާޖިއޯ ކުންފުންޏަކާ ހަވާލުކުރި ގޮތް މާލިއްޔަތު ގަވައިދާ ޚިލާފުކަން ފިނޭންސް މިނިސްޓްރީގެ ރަސްމީ ސިޓީއަކުން ހާމަވެފައިވެއެވެ.\nހދ. ކުޅުދުއްފުއްޓާއި އެ އަތޮޅު ހަނިމާދޫ އެއާޕޯޓަށް، ފަސިންޖަރުން އުފުލާ ދެ ބަސް ހޯދަން ހަވާލުކުރި ކުންފުނިން އެއްބަސްވުމާ ޚިލާފަށް ބާ ބަސްތަކެއް ގެނައި ކަމުގެ ޝަކުވާ ބޮޑުވުމުން، އެ ބަސްތައް މަރާމާތުކޮށްފައި ދިނުމުން ޓްރާންސްޕޯޓް މިނިސްޓްރީން އެއާ ހަވާލުވި މައްސަލައެއް ފެންމަތިވެފައިވެއެވެ. އަދިވެސް މިނޫން ގިނަ މައްސަލަތަކެއް ހުރިކަން ފާހަގަކުރެވެއެވެ.\n17%ވަރަށް ގަދަ 17%ވަރަށް ގަޔާވޭ 67%ބޮޑު ޖޯކެއް 0%ހައިރާންވެއްޖެ 0%ވަރަށް ދެރަ 0%ރުޅިގަދަ ވަނީ